کاڵ KALL: چیرۆکی گەورە بۆ گەورەساڵان\nمناڵی هەردوو لا لە یەک خوێندنگای سەرەتایی بوون، لە کۆبوونەوەیەکی دایکوباوکاندا، مامۆستاکە وتی مناڵەکانتان دەبێت پاکوتەمز بن، ژنێک وتی: وایە لایەنی کەم هەفتەی جارێک بیانشۆین.. ڕابە دۆشکە کە دروسێی ژنە قسەکەرە بوو، خۆی پێنەگیرا هەڵیدایە وتی: بۆ تۆین هەموو هەفتەیەک حەمام دابخەین... کە کۆبوونەوەکەیش تەواو بوو، لەبەردەگا ڕابە دۆشە بەتەنیشتیدا تێپەڕی توانجێکی تری گرتە دراوسێکەیان: ئەوە بۆ شووت کردووە بەو پیاوە پیرە؟\nکۆپییە فینلاندییەکەم ٢٠١٥.٢.١٣ کەسێک لەسەدا سەد لە تۆ دەچێت، تەنها ئەو سمێڵی نییە، ئەگینا ڕۆیشتن باڵا دەستخستنە گیرفانی پاڵتۆکەتەوە، سیما چاو و بڕۆ و لووت، سێوێکن کراوون بە دوو کەرتەوە، تۆ ئەستێرەی سیوەیلیت و نابیرێت، هەموو جارێک کە دەیبینم دەستی سڵاوی بۆ بەرز دەکەمەوە بە فینلاندی پێی دەڵێم تێرڤێ(چۆنی) کاک ئازاد.\nخەوی سریالی ٢٠١٥.٢.١٣ کەسێک خەوی پێمەوە دیبوو، خەریکی زەوی کرین بووم لەسەربان..\nله هةينييةوه دةستى پیکردووه، ئةم بةيانييه چوومه خةستةخانةى گةرةك هيچیان بؤ نةكردم بةتووريةيى هاتمةدةر.. خؤت داپؤشه و پال بكةوه و ئيسراحةت بكه و ئاو زؤر بخؤرةوه.. حةبى ئازار بخؤ.. ١ تا ٢ هةفته دةخةيةنيت.. وةيانزانى ئةوانه نازانم...\nپێشمەرگەی قاوەخۆر! ٢٠١٤.٨.٥ لە قاوەخانەیەک بەيەكگةيشتن، لە ئامێرەكەوه خوڕەى هاتنەخوارەوە قاوه بۆ ناو کوپە سپییەکان هات، ئەويان لێدا یەکدوو هەنگاو دوورکەوتەوە، ئەوی تریان سەيرى لێهات هاوڕێکەی نەشەكر نەكرێم و نەشير و نەهەنگوين و نه .... بەکارنەهێنا و نەكرده کوپە قاوە تۆخ و خەست و خۆڵ و تاڵ و سادەكەیەوه، ويستى زمانی پرسيار هەڵبهێنێتەوە، ئەو لێی هاتە وەڵام، تێگەيشت بۆیە وتى: لەقاوە خواردنەوەدا لە پێشمەرگه دەچم. لەوان زۆر ڕاديكالترم..\nچێرۆکێکی زۆر کورت ٢٠١٤.٧.٢٦ كاتێک سەرەم هات و چوومە لاى تكتبرەكە كە خانمێكى بەتەمەنی پانوپۆڕ بوو، لەو چرکەساتانەدا دیار بوو لە سەروسيمامی ڕوانیوە و ورد بۆتەوە بۆیە پرسی: تەمەنت لەسەرو پەنجاوەیە؟ لەدڵی خۆمدا وتم وا تەواو دەبێت، وەڵامم دایەوە بەڵێ. وتى: دەكەواته شموولى داشكان دەكەيت. یەکدوو جووڵەی بە پەنجەکانی سەر کیبۆردەکە کرد، وتی ١٣€ و ٦٠ سێنت دەکات. تومەس ئەمە حسابى خانەنشينى بؤ كردم.\nچیرۆکێکی کورت کورت ٢٠١٤.٧.٢ ئەوە لە حەفتاکانی سەدەی ڕابردوودا چاوی بە دنیا هەڵهێنا بوو، پیاوێکی بەخۆی و گۆشتن، لەقەبی قەڵەویان بەسەردا دابڕی بوو، لەسەر ئامێری فەرشی ڕاکردن(تردمیل)ەکە وردە لۆقەی دەکرد، ئارەقی شینومۆری دەردا بوو، لە ٢ی شەویشەوە دوای پارشێو نانی نەخوارد بوو. دەبێت ١١ی شەو ڕۆژو بیشکێنێت. لەوەش نەدەچوو بە خەیاڵیدا بێت.. سەیر بوو هەر لە داعشە کۆماندۆ ڕادیکاڵەکان دەچوو کە لە یەکدوو وڵاتی ڕۆژهەڵاتی ناوەڕاست مرۆڤ کوشتن و ئاوخواردنەوەیان لا یەکە، لێرە چی دەکات؟\nبەهیوای ڕۆژێکی وا نیم، بەڵام بەتەمای وەفایەکی وام\nپیاوێکی تەمەن ٨٠ ساڵ هەموو بەیانییەک دەچووە خانەی پیران بۆ نانخواردنی بەیانی لەگەڵ ژنەکەی کە ماوەی ٥ ساڵ دەبوو بەهۆی نەخۆشییەوە تووشی بیریکۆڵ ببوو، کەسی نەدەناسیەوە. لێیان پرسی ژنەکەت هەراسان نابێت گەر بەیانییەک دوابکەویت؟\n- : نا، ئەو من ناناسێتەوە.\nبەسەرسووڕمانەوە، لێیان پرسییەوە: ئەی بۆ وا دەکەیت؟! لە کاتێکدا ئەو نازانێت تۆ کێی؟\nزەردەخەنەیەکی بۆ کرد: ڕاستە بەڵام من ئەو دەناسم.\nبەدەستکارییەوە لە زمانی عەرەبی وەرمگێڕاوە، ناونیشانەکە هی خۆمە.\nتایەی ئۆتۆمبێلی بەرپرسێک، کاتێ بە تیژی بەسەر شەقامی خۆڵ و قیر و زیخ دەڕۆیشت پۆزی لێدەدا، تەنانەت گلۆپی ترافیکەکانیش لێی دەترسان، بەڵام پاش ماوەیەک، دوای گۆڕینی بە دانەیەکی نوێ لە کەلاوەیەک خۆی بینییەوە. لەداخ و قەهر تۆڵەی بەوە کردەوە کە خۆی بەخشییە دەستی ژمارەیەک خۆپیشاندەری برسی تا بیسووتێنن.\nگۆڕینی بە دەستکارییەوە، بەرهەمی نووسەری عەرەبی عێراقی: ئینمار ڕەحمەڵا (لەدایکبووی شاری سەماوە ١٩٧٨)\nیەکەم : بۆ ماڵەکەی گەڕا، نەیدۆزییەوە ، چوونکە شار جلەکانی گۆڕیبوو، لەبەر ئەوەی باران تەڕی کردبوو.\nدووهەم : ناوی لەپاین جێگەی نووستنەکەیدا دانا... بەبێ پێناس زۆر دەنووست .\nسێیەم : بەبرسێتی دەخەوت، بەڵام لەخەونیدا زۆری دەخوارد.\nئەمە ٣ چیرۆکی زۆر کورتی کەسێکی عەرەبە (سعيف علي) لەیەکێک لەبلۆگەکاندا بەرچاوم کەوت و وەرمگێڕان.\n1) بێکڵاو !\nزۆربه‌ی به‌یانیان مناڵه‌کان نانوچا ڕووته‌که ده‌خۆن، به‌ره و قوتابخانه ده‌بنه‌وه، وه‌ک عاده‌ته ده‌بێ سه‌رو دیناریان پێبدری بۆ ئه‌وه‌ی وه‌ک مناڵی تر له‌وێ خه‌رجی بکه‌ن. ئه‌وه هه‌فته‌یه‌که ئه‌و بره پاره‌یه نییه. زۆر جار ئێواره که ده‌گه‌ڕێمه‌وه یه‌که‌م پرسیار هه‌واڵی بوون ونه‌بوونی دیناره‌که ده‌پرسن. زۆربه‌ی کات له سێ تا پێنج دینار زیاترم پێنییه. دایکی مناڵان بۆ چوونه دائیره به‌لایه‌نی که‌مه‌وه بۆ هاتووچۆ (پاس) دوو دیناری ده‌وێت، ئه‌وه ده‌بێت هه‌بێت. که‌واته بۆ چونه بازاڕ له‌بناری گۆیژه‌وه که ماوه‌که‌ی ده تا بیستوپێنج ده‌قه‌یه ده‌بی به‌پێ بیکوتم، ئه‌وه‌ی باشه به‌ره‌وخوار خۆم خل ده‌که‌مه‌وه گه‌ر به‌ره‌و ژوور بوایه به هیلاک ده‌چووم. ئه‌گه‌ر په‌له‌م بێت و یه‌ک دوو دینار شکبه‌رم، ده‌بێ به‌پاس بڕۆم بۆ ئه‌وه‌ی نه‌کا که‌سێکی ناسیاوی گه‌ره‌ک بێت به‌سه‌رما دوو وێسته ده‌ڕمه خواره‌وه، که سه‌ریش ده‌که‌وم، له‌هه‌ر ڕاوه‌ستانی ویستگه‌یه‌کدا خۆم مه‌شغول به کتێب، ڕۆژنامه، سه‌یرکردنی ده‌ره‌وه، سه‌رداخستن ده‌که‌م. ئه‌م فێڵه زۆر جار له‌گه‌ڕانه‌وه‌یشدا دووباره ده‌که‌مه‌وه. خۆ گه‌ر پاره شک به‌رم سه‌ربه‌رزانه گوێی پیناده‌م، جاری وا هه‌بووه وێری شه‌ش که‌سم کردووه.\nله پاسی له‌عنه‌تیدا تووشی هه‌ڵوێستی موحریجی وا بووم، مردنم به ئاوات خواردووه، ده‌ڵێی چی ماسیم و ته‌ڕنابم. ئه‌م پرۆسه‌یه ڕۆژ و دوو ڕۆژ نییه، بۆ چه‌ند ساڵه دووباره و هه‌زارباره ده‌بێته‌وه، که ده‌رمه ده‌ره‌وه پیم ده‌ڵێن نیوه‌ڕۆ فڵان و فیسار شت بۆ خواردن بهێنه‌وه، گه‌ر نه‌بوو نان بهینه. ئه‌وه قسه‌ی ڕووته، نه‌ک ناتوانم به‌ڵکو ناگه‌ڕێمه‌وه چوونکه له ڕۆژنامه‌فرۆشی هیچم نه‌فرۆشتووه و په‌یدا نه‌کردووه، ته‌نانه‌ت له‌ناچاریدا ده‌چمه چایخانه‌ی نووسه‌ر و هونه‌رمه‌ندان(شه‌عب) نانوچایه‌ک ده‌خۆم. چایچییه‌کان هێنده ئه‌و پرۆسه‌یه‌یان لێبینیووم ، گه‌ڵێ جار پاره‌م لێناسه‌نن، به‌سوعبه‌تیکی ڕاسته‌وه ده‌ڵێن:\nداماو دوای کڵاوی بابردوو که‌وتووی، بۆ کێی ده‌که‌ی، کێ پێیده‌زانێ؟\n- برا ئه‌سڵه‌ن کڵاوم نییه، گه‌ر خۆ به‌هه‌ڵه‌دا نه‌به‌ن ئه‌وه باشده‌زانن.\nمه‌به‌ستی ئه‌وان له‌کڵاوه‌که مارکسی و کریکاری بوونکه‌مه، هه‌ست ده‌که‌م له‌و سوعبه‌ته‌دا ڕێز له خۆراگری و قه‌ناعه‌ت بوونم ده‌گرن، زۆر جار به‌قه‌رز چایان لاده‌خۆم، دواده‌که‌وێت داوای ناکه‌ن و گوێی پیناده‌ن، هه‌ر پاره‌م بێته‌ده‌ست به‌زیاده‌وه قه‌رزه‌کان ده‌ده‌مه‌وه. نیوه‌ڕۆ مناڵه‌کان چاوه‌ڕوان ده‌که‌ن باوکیان نانیان بۆ بهێنیته‌وه، ناچار به‌برسێتی به‌ره‌و قوتابخانه ده‌چن.\nسه‌رمسووڕ ده‌مێنێ، چۆن ئیداره ده‌که‌ن؟ ئه‌بێ چیم پێبڵێن؟ له‌وبڕوایه‌دام بیانوێرایه تفبارانیان ده‌کردم، یان گه‌وره بوونایه و له‌خۆیان ڕاببینایه ده‌ڕۆیشتن. فیعله‌ن ئه‌مانه دایک و باوک نیین، ئه‌و مه‌سئولیاته به‌باشی ناگرنه ئه‌ستۆ، ئیتر بۆ ببن به‌تایبه‌تی من. زۆر جار یاخی ده‌بن، جا نه‌هه‌قیانه؟ نه‌خێر، بێفه‌ری وه‌ک من نه‌بۆته‌وه.\nکه ده‌ڵێن سیسته‌می سه‌رمایه‌داری خێزان لێکهه‌ڵده‌وه‌شێنێ، ئائه‌مه‌یه. ئه‌گه‌ر حیز و دز و فاسید ده‌رنه‌چن زۆرباشه. جا چووزانم خۆ به‌کلکیانه‌وه نیم. هینده هه‌یه له‌ده‌رسوده‌وریاندا تا ئێستا باشیان هێناوهو زیره‌کن، ئه‌نجامی تاقیکردنه‌وه‌کانیان 80 و 90 و 100 پله‌ن. هه‌موو ساڵێک به‌یه‌که‌م و دووهه‌م ده‌رده‌چن. گریمان ئه‌و بۆچوونه هه‌ڵه‌یه، به‌ڵام له‌م فه‌وزای کۆمه‌ڵگایه‌دا به‌جۆرێکی تر فاسید ده‌بن.\nکێ ده‌ڵێ یه‌کی له‌م حیزبه خوێڕیانه له‌خشته‌یان نه‌به‌ن؟ ئه‌وه‌ی جێی مه‌ترسییه ئیسلامییه‌کانه، به‌هه‌زار جۆر و ڕێگا مناڵان له‌خشته ده‌بن! جا یه‌کێکیان ئیسلامی ده‌رچێ، ده‌بێ مه‌وقیفم چی بێ؟ غه‌یری شه‌رمه‌زاری هیچی تر نییه.\nبۆ ده‌ربازبوون له‌م ته‌ڵه‌یه، به‌خاتری ئه‌وان بیرم له‌چوونه ده‌ره‌وه کردۆته‌وه. هه‌رچه‌ندم هیناوبرد هه‌موو ماڵه‌که‌یش بفرۆشم، پاره‌ی په‌ساپۆرتیکی تیا نابێت، ئه‌وه‌یش بۆ خۆی موغامه‌ره‌یه‌که. قوره‌که بۆ که‌سێکی وه‌ک من خه‌تره چوونکه نه‌برا و خوشکی دڵسۆز و ده‌وڵه‌مه‌ندم هه‌یه، تا یارمه‌تیم بده‌ن، ڕزگارم بێت، پێناچێ هه‌رگیز ڕزگارم ببێت، ئێره گۆڕمه. هه‌موو جارێ به‌توانجه‌وه پێم ده‌ڵێت:\nسه‌گ له‌قه‌سابخانه نه‌مرێ عومری به‌زائیع ده‌چێ.\nواده‌زانێ چوونه‌ده‌ره‌وه هه‌روا ئاسانه، سه‌ره‌کۆنه‌م ده‌کات:\nهه‌رچی هاوڕێت هه‌یه به‌سیاسه‌ت ده‌وڵه‌مه‌ند بوون....هه‌موو عاله‌م چوونه ده‌ره‌وه هه‌ر تۆ نه‌بێ و....\nئه‌م به‌سه‌رهاته نازانم که‌ی نووسراوه، هێنده هه‌یه هی ساڵانی یه‌که‌می دوای ڕاپه‌ڕینه. ٥ی١ی٢٠٠٥\nکردبووی به‌پیشه، ده‌بوایه ڕۆژانه نیوه‌ڕوان له‌سات و کاتی دیاریکراودا، خۆی فێنک بکردایه‌ته‌وه، بۆ سه‌عاتێک له‌نێو ئاودا مه‌له بکات. به‌کاوه‌خۆ یه‌که‌یه‌که جله‌کانی له‌به‌رخۆی داکه‌ند، ئه‌وه‌ی مایه‌وه مایۆیه‌کی ڕه‌نگ شین بوو. ڕووه و حه‌وزه پڕ له‌ئاوه‌که بووه. که له‌ڕاڕه‌وه‌که‌دا به‌هه‌واڵه میوانه‌که‌ی گه‌یشت. میوان ڕووتییه‌که‌ی خانه‌خوێکه‌ی به‌لاوه ئاسایی بوو، ئه‌وه‌ی شاز و نائاسایی هاته به‌رچاو، تووشی سه‌رسووڕمان و واقووڕمانی کرد. سه‌ر پێستی لاشه‌ی نه‌خشێنراوی جه‌نابی خانه‌خوێ بوو. له‌دڵی خۆیدا وتی: ئه‌مه بۆ وا خۆی به‌په‌نگ کردووه؟ هێیبز به‌بی حالت بێ!؟\nقۆلی چه‌پ و ڕاست، له‌پش و پێش. لاق و ڕانی چه‌پ و ڕاست، له‌پاش و پێش. سه‌ر ورگ و سنگ له‌گه‌ڵ پشت و سه‌رشان. ئه‌گه‌ر مایۆکه‌ی له‌به‌ر نه‌بووایه، بێگومان سه‌ری زه‌که‌ر، هه‌ردوو گووپی سمتیشی (MADE IN USA) لێ نووسراوه، ده‌بینرێ و ده‌خوێنریته‌وه!\nخانه‌خوێ زانی میوانه‌که‌ی به‌جۆریکی نائاسایی سه‌یری ده‌کات، وتی: ئه‌بله‌ق بوونی ناوێ، شوێنیکم نییه ئه‌مه‌ریکایی نه‌بێ. ئایاری ١٩٩٤\nعه‌زیز نه‌سین – توركیا\nبه‌یانییه‌ك خاوه‌نكار له ئۆفیسی كارگه دانیشتبوو، قاوه‌ی فڕ ده‌كرد، بێته‌قولباب كه‌سێكی سه‌روسیما غه‌مبار خۆ به ژووردا ده‌كات:\n- هاتووم كارێكم پێبسپێریت.\n+ چ كارێك ده‌زانی؟\n- ( به‌راد )ی ده‌زانم.\n+ پێویستمان به ( خه‌رات )ێك هه‌یه.\n- پێنج ساڵ خه‌راتیم كردووه، بڕوانامه‌شم هه‌یه.\n+ به‌ڵام ئه‌وه‌ی ئێستا زۆر پێویستمانه قاڵبدروستكه‌ره.\n- جا ئه‌وه چییه ، به‌شه‌رت قاڵبت بۆ دروست ده‌كه‌م.\n+ له‌گه‌ڵ دارتاشیدا چۆنی؟\n- ترست نه‌بێت، چوار ساڵ دارتاشیم كردووه.\n+ ( وابێت داوای كرێی زۆر ده‌كات..) ...له ڕاســتــــــــیـــــدا\nپێویستمان به كرێكار نییه.\n- ...هه‌رچییه‌ك بفه‌رمووی ئاماده‌م.\n+ باشه قایلم، به‌ڵام ده‌بێ ئه‌وه بزانی پاره‌ی زیاده نییه، چوونكه بۆ خۆت زیادی و نامه‌وێ بێكار بیت.\n- سوپاس، زۆرم ناوێت، هه‌رچی ده‌ده‌ی به‌زیاد بێت.\n+ ڕۆژانه وه‌ستایه‌ك پێنج دیناری هه‌یه، به‌ڵام دوو دینار به تۆ ده‌ده‌ین.\n+ شتێكی تر، گله‌یی نه‌كه‌یت و بڵێی سه‌عاتی كار زۆره.\n- خوای ده‌كرد بیستوچوار سه‌عات ده‌بوو.\n+ ئه‌وه‌یش بزانه، شوێنی كاره‌كه ته‌نگوتاریكه.\n- هه‌رچۆنێك بێت قایلم.\n+ دوای مانگێك كاركردن پاره وه‌رده‌گری، كه زانیمان شاره‌زابووی، ئه‌وسا ڕۆژانه‌كه‌ت پێده‌ده‌ین.\n- چۆن ده‌ڵێی با وا بێت.\n+ له‌سه‌دا بیستیش له كرێكه‌ت بۆ ئامێره‌كان ده‌شكێنرێت.\n- جا قه‌یدی چییه!\n+ دواشت ده‌بێ، كه‌فاله‌تێكی چه‌ند هه‌زار دیناریشمان بده‌یتێ وه‌ك ته‌ئمینات.\n- به‌سه‌رچاو، خانوویه‌كم بۆ به‌جێماوه ده‌یخه‌مه ره‌هنه‌وه.\n+ كه‌واته بڕۆره سه‌ركار...\nبه چه‌ند چركه دوای ڕۆیشتنی كابرای كرێكار، دوو پۆلیسی لۆزه‌نه‌ر خۆ ده‌كه‌ن به ژووردا.\n- كه‌سێك خۆی كردووه بێره‌دا، له شێتخانه هه‌ڵهاتووه، كوا كوێوه چوو..؟\nوەرگێڕانی له‌زمانی عه‌رەبی به‌دەسكارییه‌وە\n٤) هه‌موو دنیا خه‌ریكه..!\nسه‌لاح زەنگه‌نه-عێراقی عەرەبی\nدایكم به‌گونك بڕین و خۆشكردنی ته‌نووره‌وه خه‌ریكه. هۆوه، باوكم به‌هه‌ڵكێشانی تاڵه مووه سپییه‌كانی ڕیشه پره‌كه‌یه‌وه و به (بـــا)دانی خه‌مه‌كانییه‌وه خه‌ریكه. به‌ڵام، داده‌م به‌میكیاج كردن و ڕێككردنی قژییه‌وه خه‌ریكه. برا بچوكه‌كه‌شم به‌یاریكردن به (له‌عاب)ه‌كانییه‌وه.\nته‌نیا خۆم نه‌بێت، كه به‌ته‌له‌فوونه‌وه خه‌ریكم، كه‌چی بۆم وه‌رناگیرێت!!\nجاده به‌ئوتومبێله‌وه.، ئوتومبێل به‌خه‌ڵكه‌وه خه‌ریكه. خه‌ڵك خه‌ریكن به.. ..! سه‌رتاش به‌سه‌رتاشینه‌وه، بۆیاخچی به‌پێڵاو بۆیاخكردنه‌وه، به‌قاڵ به‌سه‌وزه و میوه‌وه، قه‌ساب به‌گۆشته‌وه، هه‌لاج به‌لۆكه‌وه.\nزه‌وی به‌سووڕانه‌وه به‌ده‌وری ڕۆژدا خه‌ریكه، ڕۆژ به‌گه‌رمی به‌خشین به‌ئه‌ستێرانی ئاسمانه‌وه خه‌ریكه، مانگ به‌دڵدارانه‌وه خه‌ریكه، ده‌ریا به‌شێتێتی خۆیه‌وه، دره‌خت به‌چۆله‌كانه‌وه، چۆله‌كه به‌دڵدارییه‌وه خه‌ریكه.\nته‌نیا خۆم نه‌بێت، كه به‌ته‌له‌فوونه‌وه خه‌ریكم، كه‌چی.. ..!\nزرنگ .. زرنگ .. .. جڕڕڕڕڕ.. .. جڕڕڕڕڕڕڕ .. .. جــ …ڕڕ .. ڕڕڕڕ..\n- هه‌له‌وو! ئێوه به‌چییه‌وه خه‌ریكن!\n- ئێستا وه‌ك به‌شێك له چینی كرێكاری جیهانی له كوردستان، تازه‌به‌تازه سه‌رگه‌رمی خۆڕێكخستن وپێكهێنانی (پارتی)ن.\n- جا به‌نیازی چیین؟\n- به‌دیهێنانی ئازادی، یه‌كسانی، حكومه‌تی كرێكاری.\n- كه‌واته، ژماره‌كه‌تانم بده‌رێ، تا زوو زوو ته‌له‌فوونتان بۆ بكه‌م.\nوەرگێران له‌زمانی عه‌رەبی به‌دەسكارییه‌وە و بۆ زیادكردنی\nكه ڕۆژانه له‌خه‌و ڕاده‌بم، وه‌ك هه‌ر كه‌سێكی تر نه‌خۆ ده‌كێشمه‌وه، نه‌بای باڵ ده‌ده‌م، نه‌چاو هه‌ڵده‌گڵۆفم، نه‌خاولی ده‌ده‌م به‌سه‌ر شان ومل ، ده‌چم بۆ ده‌موچاو شۆردنی به‌ر به‌لوعه، نه‌ده‌چم بۆ ده‌ست به‌ئاو گه‌یاندن له WC ، نه ….، ئه‌مانه و هی تر كه هه‌ر مرۆڤێك یه‌كه‌م كارێكن، به‌یانیان پێی هه‌ڵده‌ستن، هیچی ناكه‌م.\nجا بۆ بیكه‌م؟ ئه‌وانه كار و كرده‌وه‌ی لاوه‌كی و ناپێویستن، به‌عه‌ره‌بی كه‌مالیاتن و ته‌ركم كردوون. بۆ بیانكه‌م ؟ كاری به‌به‌هاتر و گرنگتر هه‌ن، سه‌رده‌قی ڕۆژی پێبشكێنرێت.\nئه‌ی چۆن، ئه‌گه‌ر یه‌كێ بیه‌وێ وریا خۆی بۆ خه‌ڵكی بسه‌لمێنێ و بیه‌وێ له چوورتم و گێچه‌ڵ و به‌ڵای ناگه‌هان به‌دوور بێت، با چاو له‌من بكات، ده‌بێ هه‌موو به‌یانییه‌ك له‌گه‌ڵ بوومه‌لێڵ و تاریك و ڕوون، گه‌ر زووتریش بێت، ئه‌وا باشتر، له‌خه‌و ڕابێت.\nتۆ ڕاوه‌سته، خۆ شپرزه كردنی بۆ چییه؟ خه‌ریكی سه‌ر دنیا له‌گه‌ڵ خۆتا له ئێمه‌یش ده‌هێنیته‌وه‌یه‌ك !! له كونی ده‌رزییه‌وه مه‌ڕوانه دنیایه‌كی زه‌به‌لاح ! ناشێ جه‌نابت كرێكاری كۆنكریت كه ده‌ڵێی مغاویرن، بیت؟\nئه‌گه‌ر تۆ ئه‌وه بیت؟ من و كه‌سانی تر هه‌مان پیشه‌مان نییه، یان له‌وانه‌یه كرێكارێكی له‌و بابه‌ته‌ی تۆ نه‌بین. ئیتر بۆچی هانی به‌یانی زوو هه‌ڵسانمان ده‌ده‌ی؟\nدوای ئه‌وه، دوای ئه‌وه به‌كارهێنانی وشه‌ی چورتم و به‌ڵای ناگاهان و.. ، مرۆێ له وشه‌گه‌لێكی وا دڵ پیس ده‌كات، بیستنی خۆش نییه. پێ ده‌چێت كه‌سێكی سه‌ربه‌كۆبه‌ن و پاشه‌ڵ پیس و گێچه‌ڵاوی یان كابرایه‌كی دوژمندار بیت! ئه‌گینا بۆچی ئه‌و خه‌وه خۆشه‌ی به‌یانی له‌كیس خۆ ده‌ده‌ی؟ له خه‌وی به‌یانیان خۆشتر هه‌یه؟\nبه‌ڵام، گه‌ر شتێكیش له‌خۆتا شك ده‌به‌ی؟ وریایی و پارێز ڕه‌وایه، بیانووت به‌ده‌سته‌وه‌یه، ده‌بێت له‌هه‌وڵی چاره‌یه‌كی بنج بڕدا بیت، ئه‌گینا هه‌ر ڕۆژێ بێت به‌ته‌له‌وه ده‌بی، فلیمت ده‌سوتێ، ئێمه‌یش ئه‌و كات ئه‌وه‌مان له‌سه‌ر ده‌بێت بڵێین:\nكراسم دڕا چم پێ نه‌بڕا.\nڕمڵ لێ مه‌ده، ئه‌و قسانه‌ت كه‌م تا زۆر دروستن، له‌جێی خۆیدایه به‌ڵام، ئه‌و گوللانه، ئه‌و تیرانه، ئه‌و به‌ردانه‌ی كه ته‌قاندت به‌داخه‌وه نیشانه‌كه ناپێكێ، سه‌ریان كرد و به‌حاڵ ڕووشاندی.\nبه‌هه‌ر حاڵ كه به‌یانیان خه‌و له‌خۆ حه‌رام ده‌كه‌م و له‌خۆ ده‌زڕێنم، ئه‌وه نه‌بێ بۆ هه‌واوهه‌وه‌س و له هه‌وانته بێت، ته‌نها بۆ یه‌ك شت و بۆ یه‌ك مه‌به‌سته، ده‌زانی ئه‌و شته چییه؟\nپێش دركاندنی، ئێستا ده‌زانم چی له مێشكتا ده‌سووڕێ، گاڵته‌ت به‌و قسانه دێت، گرنگ نییه، هه‌رچی ده‌ڵێی بیڵێ هه‌قم به‌سه‌رته‌وه نییه، گه‌ردنت ئازاد بێت، له پیاوه‌تی خۆته.\nئه‌و شته‌ی وا شپرزه‌ی كردووم خۆمه، ته‌نی خۆمه. ئه‌زانی خۆم مانای چی؟ یه‌عنی ژیان و زینده‌گیم، ژیانی ماڵ و مناڵوه‌كانم، زینده‌گی خزم و كه‌س و كار، ژیانی دۆست و ناسیاو. له پێناو زیندوومانه‌وه هه‌رچی توانا هه‌بێ خه‌رجی ده‌كه‌م.\nكه‌واته، پێم ناڵێی خه‌وی بێ مانا چییه و چ مانایه‌كی هه‌یه؟ كامیان له تای ته‌رازوو، قورس و لاسه‌نگ ده‌بێ؟ ژیان گه‌ر ناخۆشیش بێت له‌گه‌ڵ مه‌رگدا به‌راورد ناكرێت، بۆ خۆشت ده‌زانی خه‌وی به‌یانیان جۆرێكه له مردن؟ حاشا له ڕووت كه‌ر به كه‌رێتی خۆی ده‌زانێ كامیان قورس و به‌به‌هایه و كامیان هه‌ڵده‌بژێریت؟ باوكی باوكم وه‌هایش نا، كه‌مێ ره‌حم !\nچیم بیر بوو.. چی..چی؟ هه‌ر له‌ناو نوێنه‌كان ده‌رده‌فرتێمه ده‌ره‌وه، به‌ره‌و په‌نجه‌ره ده‌چم، كه ده‌ڕوانێ به‌سه‌ر حه‌وشه بچكۆله و سه‌رجاده‌كه‌دا، ماڵه‌كه‌مان له شوێنێكی به‌رز هه‌ڵكه‌وتووه..له‌مه‌یشدا له‌وانه‌یه توانجم لێ بده‌ی، بڵێی:\nدڵت ختوره نه‌كات، ده‌وڵه‌مه‌ند نیم، له خانووی چه‌ند نهۆمیشدا نیم و كرێچیم، كرێكارێكی ده‌ركراو و بێكارم.. تۆ واز بێنه با بۆتی ته‌واو بكه‌م، به‌م شته لاوه‌كیانه‌وه خه‌ریكم مه‌كه.. له كوێدا بووم.. ئا؛\nخانووه‌كه ده‌ڕوانێ به‌سه‌ر جاده شه‌ستییه بازنه‌ییه‌كه‌ی ده‌وره‌ی شار، زۆر به ئاسانی ئه‌م سه‌ر و ئه‌و سه‌ری ده‌بینرێت. به‌ڵام، به‌سه‌یركردنێك و تێڕوانینێك دڵم ئاو ناخواته‌وه، ناچار ده‌بم بچمه حه‌وشه‌كه، له حه‌ساره‌كه‌وه مل درێژ ده‌كه‌م، به‌ملاو ئه‌ولادا به‌دیقه‌ته‌وه جاده‌كه به‌چاو داده‌بێژم.\nكه بۆم ده‌رده‌كه‌وێت كه‌ش سازگار و ئارامه و مێشووله‌ی نییه، گه‌ره‌ك و جاده‌كه به‌چه‌ته‌وڵه جل به‌ڵه‌كبه‌ڵه‌كه‌كانی حكومه‌ت داگیر نه‌كراوه و نه‌ته‌نراوه. ئه‌و كات داده‌سه‌كنێم و ئاسایی ده‌بمه‌وه.\nئینجا وه‌ك پێكی عاره‌ق جامولكه‌یه‌ك ئاو به‌خۆشی ئه‌وانه‌ی وه‌ك خۆم له‌ترسی حكومه‌ت خه‌ویان لێزڕاوه و حه‌رام بووه، هه‌ڵده‌ده‌م. بۆ ئه‌وه‌ی هه‌رچی خڵته و خه‌وێڵی شه‌وی ڕابردوو هه‌یه ڕایماڵێت؛\nئه‌م ژه‌مه‌یش تێرمان خوارد، خوا.. بۆ جارێكی تر\n٦) گوڵ چاندن بڤه‌یه ..؟!\nله‌تایمی چوونه سه‌رئاو كردن، به‌په‌نجه‌ی دۆشاومژه‌ی ده‌سته ڕاست، یه‌ك دوو جار ژندمه هاوزیندانه نووستووه‌كه‌م.\nبه‌خه‌به‌ر هات، له‌شوێنی خۆی چوار مشقی دانیشت، به‌هه‌ردوو پشتی ده‌ستی كه‌وته هه‌ڵگڵۆفتنی چاو و برۆ ره‌شه‌كانی.\nده‌مێكه نووستووی، وه‌ختی ده‌ست به‌ئاو گه‌یاندنه.\nهه‌ڵنه‌سایه سه‌رپێ و بڕوات، له‌سه‌رخۆ به‌مهره‌وه ڕووی ده‌می تێكردم، وتی:\n- لێت تێكدام، خه‌وم ده‌بینی؛ پێكه‌وه بووین، هه‌روه‌ك به‌عسی دوابڕاو گه‌ڕابێته‌وه وابوو. مه‌فره‌زه‌ی سارباز و ئاسایش و جه‌یشی شه‌عبی به‌هه‌موو شوێنێكدا بڵاوببوونه‌وه، به‌رببوونه گیانی خه‌ڵكی. داوای پێناسیان ده‌كرد، پیر و گه‌نجیان ده‌گرت.\nزۆر سه‌یر بوو، تارمایی ئاسا نه‌یان ده‌بینین، به‌به‌رده‌میاندا ره‌تده‌بووین لێیان نه‌ده‌پرسین. به‌سه‌ر شۆسته‌ی شه‌قامه گشتییه‌كاندا ده‌ڕۆیشتین، تۆ دائه‌نه‌ویته‌وه له نێو چاڵه هه‌ڵكه‌ندراوه‌كانی كه‌نار شۆسته‌كان گوڵ ئا.. گوڵت ده‌ڕواند.\nتۆزێ ڕامام، هیچم بۆ نه‌مایه‌وه، ئه‌وه نه‌بێت بڵێم:\n- وایه، حكومه‌ت هه‌رگیز له‌گه‌ڵ چاندنی گوڵێكدا نه‌بووه، خه‌ڵكی سه‌ربه‌خۆیانه بیچێنێت !!\n- بۆ خۆشت باش ده‌زانی له‌سه‌ر چاندنی گوڵی ڕاستی خزێندراومه‌ته ئێره‌كانێ!\n7) ئه‌وسا و ئێستا !\nله دائیره تووشم به تووشی چه‌نه‌بازێكه‌وه بووه؛ كابرای هاوڕوو و به‌رپرسم وه‌خت و ساتی بۆ نییه، له كاتی ئه‌وراق خستنه نێو دۆسییه جۆراوجۆر و هه‌مه‌ره‌نگه‌كان، له كاتی دانیشتن، له كاتی.. .. داده‌می چیكه‌نه‌ئاسا هه‌ژده‌هه‌ژده قسه فڕێده‌دا.\nبه شتێكیشه‌وه ئیتر ئه‌و بابه‌ته گه‌ر زۆر بێبایه‌خیش بێت گرتی، هه‌تا له بنوبێخ ده‌رینه‌هێنێ وازی لێناهێنێت، هه‌مه‌لایه‌نه به‌ر حه‌مله‌ی ده‌دا. وه‌ك هێلكه‌ی پاككراو ده‌یخاته به‌رده‌ست و ده‌ڵێ:\n- فه‌رموو بیخۆ.\nئه‌م هه‌تیوه چیرۆكنووس بوایه نرخی ته‌واو نه‌ده‌بوو.\nخوویه‌كی قۆڕ و ناجایزی هه‌یه، كه قسه‌ی دامه‌زراند دیكتاتۆر به قوله پێی ناگات، حه‌پولكی كه‌س نادات، ناهێڵێ فزه له‌ده‌م بێته ده‌ره‌وه، پرسیار ده‌كات، پرسیارم بۆ ده‌كات، پرسیاریان بۆ ده‌كات، هه‌ر خۆشی وه‌ڵام به هه‌موو ده‌داته‌وه.\nداری وا هه‌یه، ده‌مه‌وێت یاخی ببم و رچه بشكێنم، له نێوان دێڕێك و دێڕێكدا یا هه‌نایه هه‌ڵكێشانێك، كۆكه‌یه‌ك، پژمینێكدا ته‌نها بۆ خوێی چچێشت، به‌ڵێ، به‌ڵێ، یان ئا.. ئا..و سه‌رله‌قاندنێك و ئم.. ئمێكی بۆ بكه‌م، كه‌چی ناهێڵێت... په‌كوو چ به‌ڵایه‌كه!\nبه‌ڵام، وه‌ڵڵاهی مرۆێ ڕاستیش بڵێت، وه‌كی ده‌ڵێن با قسه‌یه‌كیش بۆ دزان بكه‌ین، زۆر جار قسه‌وباسه‌كانی هێنده ڕاستگۆیانه و به‌تام وله‌زه‌ته‌وه ده‌گێڕایه‌وه، نه‌ك هه‌ر خۆم، به‌ڵكوو ده‌هێنێ كه‌سانی تریش بیبیستن:\n(.. .. له‌زه‌مانی حكومه‌تی ( عه‌ره‌بان ) دا وه‌زعم شوكر زۆر باش بوو، له‌ماڵدا هیچم كه‌م نه‌بوو؛ یه‌خچاڵ، دووانم هه‌بوو یه‌كێ مه‌زن یه‌كێ بچووك، بێجگه له مجمیده. ده‌روودراوسێ گیانێكیان به‌ئێمه بوو، بابه‌تی زستانه‌ی وه‌ك ته‌ماته باینجان بامییه و.. یان بۆ ده‌هێنا و ده‌خسته ناوی.\nدوو دانه ته‌له‌فیزیۆنی شاشه ١٧ ، ١٦ یه‌كێ ره‌نگی و یه‌كێ ره‌شوسپی. ڕادیۆی ناشناڵی ٥ مه‌وج، له‌گه‌ڵ ڕادیۆ ته‌سجیلی ستریۆی مكه‌به‌ره گه‌وره. له‌و گه‌ره‌كه‌دا یه‌كه‌م ماڵ بووین كه ساڵۆنی نوێنمان هه‌بوو بێت. ئای، ده‌ستی شكاوم چ ماڵوحاڵێكم هه‌بوو.\nله‌پاره ده‌پرسی؟ ئه‌وه‌نده هه‌زاری نووستووم له‌ماڵدا و چه‌ند هه‌زارێكیش له‌ملاو له‌ولا له ئیشی گه‌وره و گچكه‌دا بوو. به‌فشه نه‌بێت، به‌نده یه‌كه‌م كه‌س بوو فڵان مۆدێلی سه‌یاره‌ی هێنایه سله‌یمانییه‌وه، ئه‌و سه‌یارانه‌ی له ڕێزمدا بوون له‌ژماره نایه‌ن.\nخانووه‌كه‌م بۆ ناڵێیت؟ ڕێبواری نه‌شاره‌زا به كۆڵاندا بڕۆشتایه، هه‌تا دوور ده‌كه‌وته‌وه سه‌یری دیكۆر و نه‌خش و نیگاره‌كانی ده‌كرد.\nله‌گه‌ڵ ئێوارانم لێداده‌هات، له‌نێو چینه‌نی حه‌وشه‌دا، مێز هه‌مه‌ره‌نگ به مه‌شرووبات و مه‌زه و مریشك و.. .. ده‌ڕازێنرایه‌وه، تا دره‌نگ وه‌خت به‌سه‌یركردنی ته‌له‌فیزۆنه‌وه داده‌نیشتم، ده‌مخوارد و ده‌مخوارده‌وه، مه‌ست و بێئاگا، شام به‌سه‌پان ڕانه‌ده‌گرت.\nئای، له‌و ڕۆژانه‌دا دۆست و ئه‌حباب، خزم و كه‌س وكار له‌ده‌ورم زۆر بوون! خوانه‌كا مناڵێكم په‌نجه‌یه‌كی گه‌رم بووایه، چه‌ند دكتۆریان بۆ ماڵه‌وه ده‌هێنایه سه‌یری. هی وایان تیا بوو له‌برا براتر، له‌خوشك خوشكتر بوون بۆم.\nهێنده سه‌ردان و هاتووچۆ و میوان و میوانداری گه‌رم و گوور بوو، هه‌ر مه‌پرسه! زۆرجار بێزاریان ده‌كردم، ناچار خۆم ده‌دزییه‌وه.. ..\nئێی هێی، نازانم چیت بۆ وه‌گێڕم، گه‌ر به‌وردی ئه‌و سه‌رده‌مه‌ت بۆ باس بكه‌م وه‌ك حیكایه‌تی مێشی لێدێت یان له حیكایه‌تی ڕۆسته‌م و زۆراب درێژتر ده‌بێت.\nله‌دوای ڕاپه‌ڕین، وردتر له كۆره‌وه‌كه‌دا گڵۆڵه‌م كه‌وته لێژی، بارم لاسه‌نگ بوو، قڵپ بوومه‌وه. كه هاتینه‌وه چیمان بینی؛ سه‌یر ده‌كه‌ین ماڵ جوان و به‌ته‌میز گسكی لێدراوه. ئه‌و كات مانای ڕاسته‌قینه‌ی ڕڕڕاپه‌ڕڕڕینم بۆ ده‌ركه‌وت!\nئه‌وه‌ی ڕقت لێیه‌تی ، بڵێ یاخوا به‌ده‌ردی من چێت. ئیتر له‌و كاته‌وه تا بێت سووكانم له‌ده‌ست ده‌بێته‌وه و به‌قووڕدا ده‌چم، هه‌رچی ده‌كه‌م خۆم بۆ ناگیرێته‌وه.. .. جا به‌چی؟ سه‌رچاوه‌ی بژێویم مه‌عاشه تره‌یه، خۆت باش ده‌زانی به‌شی هیچ ناكات.\nئه‌وه‌ی كوشتومی ئه‌وانه‌ی تا دوێنێ هه‌له‌كه سه‌مایان بوو به‌ده‌ورما، بڕوا ده‌كه‌ی كه له‌بازار ده‌یانبینم، هه‌ر چاو عافڵ ده‌كه‌م به‌بێ سڵاو لێكردن به‌لامدا فرته‌ی بۆ ده‌كه‌ن.. ..\nوازم لێبهێنه و وه‌ره بمكوژه، ئه‌م دنیایه چه‌ند دڵره‌ق و بێوه‌فایه. ئاخر ناهه‌قمه نه‌فره‌ت وجنێو به داروبه‌رد و هه‌موو شتێك ئه‌ده‌م. خۆزگه به‌پار ده‌خوازم؟\nوه‌زع و به‌سه‌رهاتم ئاوابوو، ئه‌ی توخوا پێم ناڵێیت تۆ چۆن بووی؟ .. ..)\nوای ده‌زانی، داده‌نیشم كاتژمێرێك بۆ ده‌ڕێسم، ژیانی خۆم له‌یه‌ك دێڕدا پێووت:\n- به‌نده، ئه‌وسا و ئێستا هه‌ر نه‌بوو بووم!!\n٨) پارە ...!\nبه‌یانییه و له خه‌و هه‌ڵساوه، سیپاڵه‌كانی له‌به‌ركردووه.. لێفه‌كه‌ی پیا ده‌ده‌یته‌وه: ( ئاه، چی ده‌بوو، هه‌میشه له‌ئامێزیدا بوومایه!؟)\nبۆ دواجار ئاوڕی لێده‌ده‌یته‌وه. پاش كه‌مێكی دیكه ده‌گه‌یته جێ! زۆر دوور نییه هه‌موو یه‌ك دوو هه‌نگاوێكه. دنیا تاریك و ڕوونه، تاك و ته‌را خه‌ڵكی به‌ده‌ره‌وه‌ن. كزه بابه‌ك باوه‌شت پیاده‌كات: ئاهێكت پیا دێته‌وه و خۆشییه‌كی شاراوه ده‌ست له‌ملانت ده‌بێت، ئازاری ماسولكه‌كان ده‌ڕه‌ونه‌وه.\nئێستا، له‌چایخانه‌كه‌دایێ، قۆرێ و پیاڵه و وه‌جاعِ و ته‌پله‌كه باریكه دارینه‌كان به شێنه‌یی دێن به‌ده‌سته‌وه..كرێكارێكی به‌دله‌شین، پیره پیاوێ، ئه‌فه‌ندییه‌ك خۆیان ده‌كه‌ن به چاخانه‌كه‌دا و چایی هێشتا پێنه‌گه‌یشتووه.\nكه له‌ده‌وروپشتت وردده‌بیته‌وه، بروسكه‌ئاسا چه‌ند خاتیره‌یه‌ك به‌مێشكتدا گوزه‌ر ده‌كه‌ن؛\nئه‌م شوێنه‌جۆگه‌ئاسا بێ ئۆقره‌یه، هه‌رده‌م له‌نوێ بوونه‌وه‌دایه، جێنزه‌رگه‌ی هه‌مووانیشه.. ..\nقۆرییه‌چاكه به‌سه‌ر ده‌كه‌یته‌وه، زۆری نه‌ماوه.. به چه‌ند په‌مپێك په‌ره‌مێزی ژێر سه‌ماوه‌ری ئاوه‌كه جۆش ده‌ده‌یت.. به ئسفنجێك ڕووی ته‌پله‌كه‌كان ده‌سڕیت.\nئێستا نا تۆزێكی تر، نقه‌نق وه‌ستات به‌مه‌نجه‌ڵێك ماستی خۆماڵی گه‌وره‌وه ده‌گاته جێ؛\nبۆ چركه ساتێك پێشهاتێك ده‌یفڕێنێ بۆ شوێنێكی دی.. .. پاش دوكان داخستن ملی ڕێگا ده‌گرم، ماڵه‌وه خۆت بگره هاتمه‌وه.. هه‌ر له ده‌رگاوه ده‌رده‌كه‌وم ئامه گیان به‌ره‌وپیرم دێت، به‌زه‌رده‌خه‌نه‌وه:\n- به‌م زووانه ده‌بم به‌دایك.\nته‌نها ئه‌وه‌م به‌سه، له‌خۆشی و شادیدا باوه‌شی پیاده‌كه‌م و ته‌ند ده‌ینوسێنم به‌خۆمه‌وه.. ماچێكی قووڵ به‌گۆنای ده‌به‌خشم، ئه‌وكات هه‌رچی ماندوویه‌تی ڕۆژ هه‌یه له‌له‌شم ده‌رده‌چێت\n- ئاه، ژیان چه‌ند خۆشه‌ویستی.. ..)\n- ئه‌و ماسته‌م لێبگره.\nوه‌ستات هه‌ناسه‌ی سواربووه، به‌ره‌وپیری ده‌چیت و مه‌نجه‌له ماسته پێنج شه‌ش كیلۆییه‌كه‌ی لیوه‌رده‌گریت، ئه‌پرسێت:\n-خۆ شته‌كان ئاماده‌یه؟\n- هه‌موو شت به‌دڵی تۆیه، تۆزێك ده‌بیێ چاكه‌م پاڵاوتووه.\nوه‌ستا، ده‌چێت به‌لای كردنه‌وه‌ی مه‌نجه‌ڵه ماسته‌كه‌وه، تویش ده‌ست به‌هه‌ڵسووڕان ده‌كه‌یێ؛ چایه‌ك بۆ ئه‌و، چایه‌كی تر، چا و ماستێك بۆ ئه‌م، چاوئاوێك بۆ ئه‌وبه‌ر،.. .. ئا،ئاوه‌ها خه‌ریكی ده‌كه‌ویته هه‌وای خۆته‌وه، له‌ده‌ره‌وه‌یش دنیا به‌رگی ڕووناكی پۆشیوه.\n- چایه‌كم بده‌رێ، با به‌م سه‌رتوێژه‌وه بیخۆم.\nچایه‌ك تێده‌كه‌یت و له‌سه‌ر ته‌پله‌كی به‌رده‌می داده‌نێیت و ده‌ته‌وێت بۆ به‌رده‌م وه‌جاغ بگه‌رێیته‌وه ؛\n- كوڕم ئه‌مه‌وێت یه‌ك دوو قسه بكه‌ین.\n- .. .. .. .. .. ..!\nكه له‌ته‌نیشتیه‌وه داده‌نیشیت، به میهره‌وه ده‌ست له‌سه‌ر شانت داده‌نێی:\n- كوڕی خۆم خوا ده‌ست به‌باڵاته‌وه بگرێت، زۆر لێت ڕازیم، پێم ناخۆشه له‌ده‌ستم ده‌رچی. هه‌ر تۆی فریای ئێره ده‌كه‌ویت، به‌بێ تۆ چایخانه‌كه هه‌ڵسوڕانی گرانه.. .. پیاوی چاكبه له‌كه‌لی شه‌یتان وه‌ره خوار، چی ده‌بێت له‌هه‌شت كاتژمێر كار بكه‌ی.\n- ( .. بڕوات، نازانم چیبكه‌م؟ مشته‌رییه‌كانم نیوه ده‌ته‌كێنه‌وه، بیشی كه‌م به دوو شاگرد، ده‌ریناهێنێت ! .. ..)\n- ( ..باش هه‌ڵمده، هه‌تا ملم ده‌شكێنیت..)\nوه‌ستا گیان، دووباره‌ی ده‌كه‌مه‌وه، له سبای ساڵحانه‌وه تا نیوه‌شه‌و مه‌عقوول نییه. خۆ به‌رد نیم منیش وه‌ك ئه‌و عاله‌مه پێوبستم به پشوو هه‌یه..\nپاره هه‌موو شتێك نییه، خۆ دنیا هه‌ر چایخانه و ماڵه‌وه نییه. ئه‌مه گه‌ڕانێكه، سینه‌مایه‌كه، بینینی یه‌ك دوو براده‌ر و ناسیاوێكه، چوون بۆ سه‌رچنارێكه.. ..\nیه‌ك دوو ڕۆژی تر مۆڵه‌تت هه‌یه، باش بیری لێبكه‌ره‌وه، خۆت ده‌یزانی من هیچم نییه و زه‌ره‌ر ناكه‌م.\nبه‌دله‌یه‌كی ره‌نگ شین، له‌وانه‌ی به‌زۆری كرێكارانی دائیره ده‌وڵه‌تییه‌كان به‌كاریده‌هێنن، له‌به‌ر دا بوو. به‌دله‌كه تۆزاوی و پیس نه‌بوایه یان به‌هۆی تیشكی خۆر و شتنی زۆر كاڵ نه‌بوایه‌ته‌وه، له‌وانه بوو بووترێ؛ ئه‌م كابرایه‌ی وا له‌به‌رانبه‌رماندایه و خه‌ریكی نان و ماست خواردنه، كرێكاری یه‌كێ له‌دائیره‌كانی ئه‌م نزیكانه‌یه.\nجا كێ ده‌ڵێ وایه؟ ئه‌ی ئه‌وه نه‌بوو، چه‌ند سات له‌مه‌وبه‌ر به‌ده‌م فڕكردنی چاییه‌كه‌وه، به‌كرێكاره‌كه‌ی هاوڕێی، وت:\n- كابرای ئه‌فه‌نی پێكێ په‌یدا نه‌كات، هیچ به‌كۆنكریت مسه‌له‌حه‌كه ناكرێت.\n- جا حه‌ز ناكه‌یت، ئه‌بێ به‌ئیشی دوو ڕۆژ.\n- قایلم، ڕاسته كرێكاره به‌ڵام، گومانم ماوه و هه‌یه.. له‌وه ئه‌چێ كرێكاری دائیره بێ. بۆ ئه‌و گومانه له‌جێی خۆیدا نه‌بێ؟\nمن ده‌ڵێم كرێكاری دائیره‌یه، به‌بێ خواستی خۆی مۆڵه‌تی پانزه ڕۆژی ساڵانه‌ی پێدراوه، خۆ ناشكوری نه‌بێ هه‌موو شت بووه به‌زۆر و هه‌ره‌شو و ..\nیان كێ ده‌ڵێ له‌و كه‌سانه نییه به‌ناوی فییز و زیاده‌وه له‌كار ده‌ركراوه؟\nئه‌ی بۆ شتێكی تر نه‌بێ و ناڵێی؛ ئه‌م كابرایه له‌و كرێكارانه‌یه به خزمه‌تی پانزه ساڵییه‌وه به‌پاره‌یه‌كی فره كه‌می په‌نجا دیناری خانه‌نشین كراوه، ده‌ركردنێكی به‌ئه‌ده‌بانه‌یه! وا ئێستا هاتووه ملی به‌م جۆره كرێكارییه‌داوه.\n- به‌مه‌ی تۆ ده‌یڵێیت، كابرا كۆنه كرێكاری دائیره بووه و ئێستا لێكه‌وتووه؟\n- به‌ڵێ، به‌ڵێ دۆزیته‌وه و پێكات، ئه‌گینا به‌ده‌گمه‌ن نه‌بێ كه‌ی كرێكاری بیناسازی به‌دله‌ی وا له‌به‌ر ده‌كه‌ن؟\nوه‌ك باوه و عاده‌تی كۆنه، زیاتر جلوبه‌رگی كوردی، ئیتر به‌پێی وه‌رز ده‌گۆڕێ، به‌هار و هاوینان به‌زۆری شه‌رواڵ و كراس، پایز و زستانانیش بلوس و قه‌مسه‌له و چاكه‌ته شره له‌به‌رده‌كرێت.\n- یاخوا شت نه‌كه‌وێته سه‌رده‌مت، به‌بن و بێخ ده‌رینه‌هێنی وازناهێنیت! ده‌به‌سییه‌تی، به‌سه‌ره‌یش بێ سه‌ره‌مه.\n- فه‌رموو، فه‌رموو...\n- درێژدادڕی ناوێ، به‌چییه‌وه خه‌ریكی؟ باسی چیم بۆ ده‌كه‌ی؟ به‌دله شینه، به‌دله سووره، یان هه‌رچ ره‌نگێكی تره. ئه‌ته‌وێ بیسه‌لمێنی سه‌ر به‌فڵانه و فیساره دائیره بووه، یان نه‌بووه! ئه‌و بیانووانه گرنگ و گرنگیش نیین.\n- ئه‌وه چییه، مه‌ته‌ڵم لێداده‌هێنی یان به ره‌مز قسه ده‌كه‌ی؟\n- هیچیان نییه، بزانه چی ده‌ڵێم؛ ئه‌وه‌ی لێم ڕۆشنه وه‌ك ڕۆژی ڕووناك، ئێستا ئه‌م كابرایه كرێكاره كرێكار، به‌ره‌چه‌ڵه‌كیشش كرێكاره، نه‌ك خۆی ، كوری كوره‌كه‌شی كرێكار ده‌رده‌چێت.\n- ئه‌م داوه‌ری و فتوایانه چیین، تۆ چووزانی، ناشێ بیناسیێ؟!\n- ئه‌گه‌ر بهێڵیت بۆتی ڕوون ده‌كه‌مه‌وه، هه‌رچه‌نده به‌ده‌رده‌كه‌ی تۆ ده‌چم، درێژه‌ی پێ ده‌ده‌م.\n- یه‌ڵڵا گوێی مه‌ده‌رێ، نان و پیازێكمان پێكه‌وه خواردووه. مانگه‌شه‌و سه‌ر له‌ئێواره دیاره. باش سه‌یری بكه، سه‌ریری ڕوو سه‌روسیمای بكه، چی ده‌بینی؟ ئه‌كرێت ته‌مه‌نی به‌چه‌ند ساڵ بقه‌بڵێنرێت؟\nتۆ بڵێ سی ساڵ، من ده‌ڵێم كه‌متریش، ئه‌گه‌ر بڕوا ناكه‌ی، داوای پێناسه‌كه‌ی ڵێده‌كه‌ین.\n- نه بابه، پێویست ناكات.\n-جا گه‌نجێكی وا گوناح نییه، مووی سه‌روڕیش و سمێڵی ماشوبرنج بوو بێت؟ سیمای پیریه‌تی هه‌ر له‌ئێستاوه لێده‌ركه‌وێت؟\nله‌وانه‌یه بڵێی مه‌رج نییه. ئێ باشه، بۆ دیقه‌ت ناده‌یته چاوه به‌قوڵاچووه‌كانی؟ سپێنه‌ی چاوی مه‌یله‌و زه‌رده گۆشتی زیاده، وه‌ك تانه‌یه‌ك وایه تێكه‌ڵ به‌ره‌شایی چاوی بووه، زۆری نه‌ماوه بگاته بیلبیله‌كانی!\nكوره ئه‌مانه‌یش قه‌یناكات، ئه‌ی ده‌موچاوی قوپا و سووتاو و هه‌ڵقرچاوی به‌رخۆر؟ ره‌شداگه‌راوییه‌كه‌ی بۆ ناڵێێ، ده‌ڵێی (عه‌ره‌ب) انه !\n- با به‌س بێت، درێژدادڕی ناوێت، وا بڕوات لقوپۆپی لێده‌بێته‌وه. شتی گرنگتر له‌ئارادا هه‌یه په‌یمان پێنه‌بردووه، خۆ له‌قه‌ره نه‌دراوه.\n- كه‌واته، ئه‌م قسانه‌ی تا ئێستا پوچ و بێبایه‌خ و چه‌نه‌بازی بوون؟\n- نا نه‌خێر، زۆر به‌رزن، به‌س، ئێمه پرسیاری ئه‌وه‌مان نه‌كردووه، ئه‌م كرێكاره چۆن له‌م دنیایه گه‌یشتووه؟ چۆن بیر ده‌كاته‌وه؟ دنیایه‌كی چۆنی گه‌ره‌كه؟\n- خۆزگه بمتوانیایه بچوومایه‌ته دڵ و ده‌روونییه‌وه، هه‌ست و نه‌ستیم بزانیایه؟\n- جا بۆ خۆت ماندوو ده‌كه‌ی؟ قسه‌كانی ماوه‌یه‌ك له‌مه‌وبه‌ری ، كه له‌گه‌ڵ هاوڕێ كرێكاره‌كه‌یدا ده‌یكرد، هه‌رچه‌نده پچڕ پچڕ بوو، باش گوێم لێ نه‌بوو بیر ده‌هێنمه‌وه:\n(... .. بۆ ئه‌وان هه‌بوو بن.. به‌سه‌رمانا بڕانن.. هه‌رچی په‌تپه‌تی دنیایه پێمانی بكه‌ن.. ..) هه‌ناسه‌یه‌كی قوڵی هه‌ڵكێشا، به‌وپه‌ری ڕق و بێزارییه‌وه، درێژه‌ی به قسان دا:\n(.. .. ئاخ، ئه‌ترسم بمرم و ئه‌و ئاواتمه‌م نه‌یه‌ته دی) هاوڕێكه‌ی لێی پرسی:\n- ئاواتی چی؟\n- ئاواتمه، یه‌كه یه‌كه‌ی ئه‌و ده‌وڵه‌مه‌ندانه، وه‌ك چۆن بیست ساڵه هه‌ژاری ده‌چێژم، بیست ساڵ هه‌ژار بكردایه.. ..)\nئه‌و ده‌م له‌به‌ر عه‌یبه نه‌بووایه، ده‌چووم ناوچه‌وانیم ماچ ده‌كرد، پێم ده‌ووت:\n- هه‌ی ئافه‌رین، به‌ڕاستی سه‌رناسی، ده‌زانیت كێ دوژمنته.\n- ئه‌ی بۆ نا؟ جوانه زۆر ۆر جوانه، هه‌قی خۆیه‌تی له‌وه زیاتر و زیاتریش بڵێت، گه‌ر كوێره‌وه‌ری و مه‌ینه‌تی تا سه‌ر ئێسك و پروسك ڕۆنه‌چوو بێت، قسه‌ی وا ده‌كات ؟ به‌ڵام.. ..\n- ئۆهووو! به‌ڵامێكت دایه‌وه به‌ته‌نگه‌یدا.. تۆ قه‌ت ئاقل نابیت!\n- بزانه ئه‌ڵێم چی.. خراپم وت، شتێكم وت دژی ئه‌و بوو، ده‌مم سوێر بكه، هه‌زار شه‌قم تێهه‌ڵده، هاوڕێیه‌تیم مه‌كه.. به‌كوردی و كورتی، ده‌پرسم:\n- ئایا هه‌موو چوون یه‌ك و یه‌كسان نه‌بین چاكتر نییه؟؟\n١٠) بێكار !\nله‌بازاری ساردوسڕ و بێبره‌وی كار - مه‌یدانی كرێكارانی بیناسازی - وه‌ك ئه‌و سه‌ده‌ها مرۆێه بێكارانه‌ی تر، ڕاوه‌ستاو، ئاماده و چاوه‌ڕوانی وه‌ستایه‌ك ئیتر هه‌ر وه‌ستایه‌ك - وه‌ستای به‌رد و بلۆك، وه‌ستای گه‌چكاری، وه‌ستای له‌بغ- بێت، ناسیاو بێت باشتر، یان هه‌ر كه‌سێكی كڕیاری دیكه بێت، ده‌كرد، تا خۆ پیشان بده‌م، ئێ به‌ڵكوو ئه‌و كاڵا دانسقه هه‌رزانبه‌هایه‌ی هه‌یه، بیفرۆشم و بێكار نه‌مێنمه‌وه.\nله‌مه‌راق ئه‌وه‌دا بووم، ئه‌گه‌ر هاتوو ئه‌م به‌یانییه وه‌ستایه‌ك یان كه‌سێك په‌یدا نه‌بوو بمبا بۆ ئیش، چی بكه‌م؟\nئه‌وكات بێكار و ده‌ستبه‌تاڵ، ڕێویئاسا ده‌بێت لۆژه لۆژ به‌ره‌و ماڵ ببمه‌وه! ئه‌مه‌یش ئه‌ستمه و نابێت.\nڕۆژانێكی ره‌ش تێكه‌وتووین، له‌بازار ده‌ست ده‌ده‌یته هه‌رچ شتێك وه‌ك مار پێته‌وه ده‌دا! من ده‌ڵێم دووقات، تۆ بڵێ سێ چوار قات نرخی پێویستییه‌كانی ژیان به‌رز بوونه‌ته‌وه!\nته‌نیا كرێی ئێمه نه‌بێت! ئه‌وه بۆ دوو ساڵ ده‌چێت له‌شوێنی خۆیدا چه‌قیوه، بابه‌خوله‌یه‌تی و له‌سه‌ر پشتی كیسه‌له شه‌ش و نیو حه‌وت دیناره!!؟؟\n.. .. كێ ده‌ڵێت سبه‌ینێ باران نابارێت؟ خۆ كه داشی كرد، وه‌ستان له‌مه‌زه‌بیدا نییه! دوو سێ ڕۆژ ده‌خایه‌نێت و ده‌مانخزێنێته كونجی ماڵ! گووی بارانیش به‌سه‌رمان، سوودی هه‌بووایه نه‌ده‌باری. پاروپێرار خه‌ڵكی ده‌ره‌وه بۆ خه‌له‌وخه‌رمان پێویستیان به‌باران بوو، خێروخێراتیان ده‌كرد، كه‌چی هێنده نه‌باری ، خوا بڵێ به‌هه‌ق!\nجا تازه باران بۆ كێ ببارێت؟ بۆ دیهات ما؟ جووتیار ما؟ كشتوكاڵ ما؟ هه‌موو پاكو دران، وه‌ك حه‌سه‌ن زیره‌ك ده‌ڵێت:\nبایه‌قووش تیایدا كردووه هێلانه!!\nكرێكارێك كه چه‌نده‌ها ڕۆژ له‌زۆر بینا به‌یه‌كه‌وه كارمان كردووه، لێم نزیك بووه و زۆر به‌گه‌رمی چاكوچۆنی له‌گه‌ڵدا كردم، چاكوچۆنییه‌كی وا كه‌سه‌رتاپا مه‌رایی و خۆبردنه پێشه‌وه‌ی ده‌گه‌یاند.\nئێستا واده‌زانێت وه‌ك ڕۆژانی له‌مه‌وبه‌ر بۆ بردنی كرێكار هاتوومه‌ته مه‌یدان. چۆنی بۆچووم هه‌روا ده‌رچوو، كاتێ پرسی:\n- وه‌ستا ئازاد ده‌ڵێی به‌دوای كرێكاردا هاتووی؟\nته‌ریقبوونه‌وه، شه‌رمه‌زاری خۆم به‌زه‌رده‌خه‌یه‌ك شارده‌وه، ڕاستوره‌وان كردمه ده‌ستییه‌وه:\n- كاك بارام ده‌مێكه بێئیشم، وه‌ستایی نییه. ئه‌مڕۆ وه‌ك تۆ بۆ كرێكاری هاتووم.\nكاك بارامی ئاشنام ئه‌و هه‌له‌ی بۆ په‌یدا كردنی ڕۆژكارێك به‌ته‌ما بوو له‌ناوچه‌وانی منه‌وه ده‌ستی بكه‌وێتو بۆش ده‌رچوو.بۆیه له‌ژێر لێوه‌وه:\nكه‌واته، هیچێكی وت و وه‌رسوورا، زۆر له‌سه‌رخۆ گه‌ڕایه‌وه به‌رده‌م ده‌رابه‌كه.. ..\nئێستا له‌وانه‌یه له‌دڵی خۆیدا گاڵته‌م پێبكات، بڵێت:\n- پێف له‌م وه‌ستایه، كۆلكه، وێستاوه نه‌ك وه‌ستا.. ..\nكاك بارام گاڵته‌ی چیم پێده‌كه‌یت؟! ئه‌ی ئه‌وه نییه، یه‌خه‌ت پێگرتووم تا بتبه‌م بۆ كار.. پێم ناڵێیت ئه‌م یه‌خه‌گرتنه مانای چی؟ ئیش كزی نه‌بێت هیچی تر نییه.. ..\nڕووی زه‌مانه ره‌ش بێت، ئه‌ڵێی چی، عه‌یبه نییه، وه‌ستایی نا كرێكاری، گرنگ نه‌وه‌ستانه، خۆت باشده‌زانی ڕۆژ به‌ڕۆژ كار نه‌كه‌ین نییه بخۆین.. ..\nئاخر كاكی خۆم بۆ تانه‌وته‌شه‌رم لێده‌ده‌ی؟ قابیله حه‌ز به‌م وه‌زعه بكه‌م؟ وا بڕوات خراپترمان به‌سه‌ر دێت، هێشتا له‌كوێمانه به‌ڵام،..\nبه‌ده‌نگی به‌رز هاوارم لێكرد:\n- كاك بارام، ئه‌گه‌ر ئیش هه‌بوو ئاگات لێمان بێت، ئاگامان لێت ده‌بێت.\nبێئه‌وه‌ی سه‌یرم بكات له‌سه‌رخۆ، وه‌ڵامیدایه‌وه:\n- خوا ده‌كا ده‌بێ، ئاسانه.. .. ؟١٩٨\n١١) شوورا !\nكابرایه‌كی بێكار و به‌رگ شڕۆڵه، وه‌ختێك به‌لای چێشتخانه‌یه‌كدا تێپه‌ری، بیرۆكه‌یه‌كی بۆ هات؛\nڕووی له‌مناڵی خاوه‌ن چێشتخانه نا، كه له‌و كاته‌دا به‌رێكه‌وت له‌سه‌ر ده‌غیله‌كه بوو، وتی:\n- زۆرم برسییه تۆزێك چێشتم پێناده‌ی؟\n- ناوێرم باوكم لێم ئه‌دات!\n- ئه‌ی ده‌هێڵیێ ئه‌م نانه بده‌مه به‌ر هه‌ڵاوی مه‌نجه‌ڵه چێشته‌كه؟\nمناڵ له‌نێوان ئاگر و ئاودا تیامابوو.... به‌نابه‌دڵی سه‌ری ڕازی بوونی بۆ شل كرد.. كابرا نانی دابوو، نه‌دابووه به‌ر هه‌ڵمی چێشته‌كه، هه‌روه‌ك موو هه‌ڵپروزكێنرێت، باوكی مناڵ سه‌روساختی به‌ده‌ركه‌وت، به‌و دێمه‌نه ده‌هری بوو، چاوی په‌رییه پشتی سه‌ر.. گورگ ئاسا په‌لاماری دا و مه‌چه‌كی كابرای گرت:\n- گرتمی، هه‌ی دز، سواڵكه‌ر خواردینی..\nئیتر پیاهاته خوار هه‌رچی قسه‌ی نه‌شیاو جنێوی پیس له‌فه‌رهه‌نگی مێشكیدا هه‌بوو، به‌سه‌ریدا هه‌ڵڕشت، كارێكی وای كرد نه‌بێته‌وه!\nكابرای بێكار و برسی وا ساكا، په‌شۆكا بوو، ده‌می چووبووه كلیله.. مناڵ ویستی ڕاستی مه‌سه‌له له‌باوكی بگه‌یه‌نێت و بڵێت ئه‌و فه‌رته‌نه و هه‌ڵڵایه‌ی بۆ چییه و ئاوێك به‌ئاگردا بكات، به‌تۆپه‌ڵێ جنێوی مزر نه‌یهێشت و ده‌مكوتی كرد!\nبۆ نه‌گبه‌تی و به‌ختی ره‌شی كابرا، ئه‌و ساتوكاته گوزه‌ر چۆڵ و هۆڵ، كه‌سێك نه‌بوو بكه‌وێته نێوان و قسه‌یه‌كی خێر یان ناوبژیان بكات!\nخاوه‌ن چێشتخانه، كابرای په‌لكێش به‌ره‌و پۆلیس و مه‌غفه‌ر و حاكم.\n- به‌ڵام، مه‌غفه‌ر و پۆلیس و حاكمی چی؟ كابرا ئه‌وه تێكچووی، هۆش بێنه‌وه به‌رخۆت، كه‌ی ئه‌و شتانه ماون؟!\n- بۆ..بۆ؟ بۆ چییان به‌سه‌ر هات؟ مه‌گه‌ر ئاسمان هه‌ڵیكێشان یان ده‌ریا لووشی دان، هــــااااااا؟!!\n- ئێی، دۆشان به‌گونت له‌شوێنی بێ ئاودا. ئه‌وانه ئاوی ئاموون و توونی بابا چوون.. بۆ هه‌یه نه‌زانێت چی گوزه‌را؟ ئه‌ی ڕاپه‌رین، ڕاپه‌رینی جه‌ماوه‌ی خه‌ڵك كه هه‌مووی چه‌ند ڕۆژێك ده‌بێت ڕوویداوه، هه‌موویانی پاكو نه‌دا؟\nئێستا له‌جیاتی گشت ئه‌و داموده‌زگا به‌دناوانه شورا، شورا له‌هه‌موو گه‌ره‌كێكدا دروست بووه و هه‌یه.. ئه‌وه ئه‌وه حوكم ده‌كات و لێپرسراوی یه‌كه‌می شاره.\n- یه‌عنی، دادم به‌رمه لای شورا؟؟! * *\nله‌وێ، له‌شورا، هه‌ڵسووڕاوان ورد گوێیان له شیكا‌یه‌تی خاوه‌ن چێشتخانه گرت.. له‌ماوه‌ی كاركردنیاندا چه‌نده‌ها كێشه و گرفت چاره كردبوو، به‌ڵام تووشی شیكایه‌تێكی تراتیجدكۆمیدی وا نه‌ببوونه‌وه.\nبه‌مه‌به‌ستی دۆزینه‌وه‌ی ڕێگاچاره‌كی گونجاو، هه‌ڵسووڕاوان كۆبوونه‌وه‌یه‌كی به‌په‌له‌یان چیكرد.. ..\n- بڵێی تای ته‌رازوو به‌لای كام لادا بشكێته‌وه؟\n- بێگومان به‌لای كابرای خاوه‌ن چێشتخانه‌دا.\n- ئه‌گه‌ر وابێت، ره‌حمه‌ت له‌كفن دز!\nهه‌ڵسووڕاوێك ڕووی ده‌می له‌كابرای خاوه‌ن هه‌ق كرد، وتی:\n- ناكرێت له‌جیاتی ئه‌و هه‌قه‌كه‌ی بده‌ین؟\n- نه‌خێر، خۆ ئێوه دز نیین! هه‌قم له‌لای ئه‌وه.\nهه‌ڵسووڕاوێكی دی، له كابرای بێكاری پرسی:\n- تۆ، هه‌ر هیچ پاره‌یه‌كت پێ نییه؟\n- یه‌ك دینای ئاسن!\nله‌گیرفانی شه‌رواڵه‌كه‌یدا تاك دیناره‌كه‌ی ده‌رهێنا و دای به هه‌ڵسووڕاوه شوراییه‌كه. ئه‌ویش لێی وه‌رگرت، له‌جیاتی ئه‌وه‌ی بیدابه ده‌ستی ، هه‌ڵیدایه سه‌ر زه‌وییه كاسییه‌كه، وتی:\n- لێی خۆش ببه، وه‌ك ده‌بینی هه‌ر ئه‌وه‌ی پێیه.\nمه‌تعه‌مێییه‌كه، له‌دڵی خۆیدا وتی:\n- ( له هێچ باشتره..) و نوشتایه‌وه دیناره‌كه هه‌ڵگرێته‌وه، هه‌ڵسوڕاوه شوراییه‌كه به‌په‌له دیناره‌كه‌ی هه‌ڵگرته‌وه و نه‌یهێشت بیبا، وتی:\n- پاك له‌پاك، ئه‌وه هه‌قه‌كه‌ی بوو.\n- یه‌عنی چی؟ بۆ گالته چی ئێوه‌م؟!\n- نه‌خێر، ئه‌ی تۆ له‌بری هه‌ڵاوی چێشت، داوای پاره ده‌كه‌یت، ئه‌ویش له‌بری پاره زره‌كه‌یت پێئه‌دا.. ده‌بڕۆ به‌خێر چی..\nخاوه‌ن چێشتخانه ده‌هری بوو، هه‌ر ئه‌وه نه‌بوو له‌داخا نه‌ته‌قێت، به بۆڵه‌بۆڵ و خوته‌خوته‌وه ملی ده‌رگای ده‌ره‌وه‌ی گرت:\n- ملم بشكایه نه‌هاتمایه، خوا هه‌زار عه‌داله‌تی وا ببڕێت.\nكانوونی دوو ١٩٩٢\nدوای کۆره‌وه‌که دوو سه‌ربازی ده‌ره‌جه‌دار بووبوون به‌هاوڕێم، هاوڕێیه‌تییه‌که‌یش له‌وه‌وه هات کاتێ له‌ئێران گه‌ڕاینه‌وه، ماڵمان له‌قه‌راغ شار سه‌ر شه‌ستمه‌ترییه‌که بوو، ئه‌وانه ده‌رگای ماڵه‌که‌یان شکاندبووین کردبوویان به‌باره‌گای خۆیان. دوایی گواستیانه‌وه بۆ ده‌شتاییه‌که‌ی نزیکمان.\nزۆرجار قسه‌وباسم له‌گه‌ڵدا داده‌مه‌زراندن، حه‌زیان به‌سیاسه‌ت نه‌بوو، گه‌ر ناچارم بکردنایه به‌لای حکومه‌تدا دایان ده‌شکاند.\nڕۆژی هاتن و داوایان کرد به جلوبه‌رگی مه‌ده‌نییه‌وه بیان به‌م بۆ بازار لای دکتۆری ددان، پێده‌چوو یه‌کیکیان زۆر په‌رێشان بێ، ددانی کلۆر بوو.\nدکتۆری ددان ئه‌وه‌ی پێووتن؛ که کلۆربوونه‌که ده‌ماری گرتووه، پڕکردنه‌وه سوودی نابێ بۆیه چاره‌ی نییه ئه‌بێت ده‌ربهینریت.\nئه‌فسه‌ر دیار بوو، پیره‌ددان زۆر ئازار دابوو ، هه‌ر که‌ڕازی بوونی پیشاندا دکتۆر خێرا ده‌رزی به‌نجی لێدا.\nدوای ماوه‌یه‌ک به‌نجه‌که خه‌ریک بوو ده‌موپلی سڕ ده‌کرد ، ده‌یکێشا به ڕوومه‌تیا له‌منی ده‌پرسی: تۆ بڵێی ئازاری نه‌بێت؟ ئه‌وه یه‌که‌م جارمه ددانده‌کێشم. تا چووه به‌رده‌ست دکتۆر چه‌ند جار دووباره‌ی کرده‌وه.منیش به‌زمانی بازاری خۆی ده‌مووت؛ هیچ نییه مه‌ترسه، بشزانه وا نابێت ؟\nکه‌به‌ته‌واوی ده‌موپلی سڕ بوو له‌سه‌ر کورسی ڕاکشا. ته‌واو تێکچوو بوو، وابزان له‌دڵی خۆیدا شایه‌تمانی ده‌هێنا و ئایه‌ته‌لکورسی ده‌خوێند، بێئه‌وه‌ی ده‌ریببڕێت\nوتی: بێجگه له‌ده‌رهێنان چاره‌ی تر نییه؟\nدکتۆر وتی: کار له‌کار ترازاوه مادام به‌نجماکردووی ده‌بێ ده‌ربهێنرێت.\n-ده‌تخوا سووک ده‌ری بهێنه، ئاگات لێم بێت، بروا بکه له‌هێرشکردنه‌سه‌رتان به‌شدار نه‌بووم!\nڕۆژ و مانگ و ساڵی ونه.\nبۆ سه‌ر کار ده‌چووم، هه‌تا سه‌رم نه‌ته‌قی به‌سه‌ریدا پێمنه‌زانی. هه‌روه‌ک دوانزه ساڵ له‌مه‌وبه‌ر بۆ خه‌سته‌خانه ده‌چوو، سه‌روسیمای زۆر نه‌گۆڕابوو، ته‌نها شتێ که له‌وسای جیا ده‌کرده‌وه، قژه ئۆکسجین کراوه‌که‌ی بوو. هه‌ر ئه‌مه‌یش وای لێکردم سه‌ره‌تا نه‌یناسمه‌وه. دیاره سه‌ری سپی بووه بۆیه وایلێ کردووه، به‌ژنه بیانییه‌کی نابووت ده‌چوو.\nهێنده به‌گه‌رم و گوڕی چاک و چۆنی و ته‌وقه‌ی له‌قه‌ڵدا کردم، پر بوو له‌خۆشه‌ویستی، خۆشه‌ویستییه‌کی قوڵ، مه‌گه‌ر دایک بۆ جگه‌رگۆشه‌که‌ی بێت. هه‌رئه‌وه نه‌بوو قووتم نه‌دا. گه‌ر پێی عه‌یب نه‌بوایه له‌و سه‌رجاده‌یه باوه‌شی پیاده‌کردم، ده‌ینووساندم به‌خۆیه‌وه. سه‌رسوورماو و ساکاو بێزار له‌مجامه‌له‌ی درێژ. ده‌ستی به‌رنه‌ده‌دام، ده‌ستم به‌زۆر له‌ده‌ستی کرده‌وه، خواحافیزیم لێکرد. به‌ئاشکرا ئیهمالم کرد، ئاخر شتێکی گرنگ باس نه‌کرێ گوناحه به‌چاکوچۆنییه‌وه کات به‌فیرۆ بده‌ی!\nله‌دڵه‌وه پێمناخۆش بوو. که لێکجیابووینه‌وه به‌چاوی پشت سه‌ر تێمده‌ڕوانی؛ هه‌ر چه‌ند هه‌نگاو دوورده‌که‌وته‌وه ئاوڕێکی ئه‌دایه‌وه. به‌دووری ١٠٠ مه‌تر، هه‌تا گه‌یشته سه‌رسووچه‌که چه‌ند جاری دی ئاوڕێ دایه‌وه. له‌گۆشه‌که ڕاوه‌ستا چاوی هه‌ر به‌دواومه‌وه بوو، تا له‌کۆڵانه‌که ئاوابووم و ونبووم نه‌ڕۆیشت!\n14) لادێی خواردینی..!\nله‌خه‌سته‌خانه‌ی فریاگوزاری، هه‌ر تۆزێ دوای چونه‌ده‌ره‌وه‌ی سسته‌ره‌که، کابرایه‌کی خه‌سته که‌لاقی به‌هۆی ته‌قینه‌وه‌ی مینه‌وه له‌ده‌ستدابوو،که‌وته جووڵه له‌پێشدا به‌ڵای ڕاست ئینجا به‌لای چه‌پدا. ده‌ستی به‌بڵمه‌بڵم کرد، ماوه‌یه‌کی خایاند، وه‌ک وڕێنه بکات، له‌زینده‌خه‌وندا بێت وابوو، هه‌تا ده‌هات وشه‌کانی ڕوونتر و ڕوونتر ده‌بووه به‌ڵام پچڕپچڕ:\nبڕۆنه‌وه ...بڕۆنه‌وه... چیده‌که‌ن لێره! که‌ی ئێره شوێنی ئێوه‌یه؟ حه‌یف نییه ئێوه‌ی به‌رهه‌مهێن لێره سپڵی لاورگانه بژین؟! که‌ی ئێوه و شار و شارستانیان وتووه؟ خوا ئێوه‌ی بۆ ئه‌و کێو و ده‌شتانه دروست کردووه، بۆ ناڕۆنه‌وه؟ گه‌ر لێره نه‌مێنن ڕێزتان له‌لامان زۆرتر ده‌بێت ، به‌رد له‌شوێنی خۆیدا سه‌نگینه. دووری و دۆستیان وتووه... باشه بۆ ده‌بێ هه‌میشه شه‌ره‌ده‌نوکمان بێت؟ من خه‌تای تۆ ده‌گرم و تۆیش به‌هه‌مان شێوه! له‌ڕاستیدا خه‌تا له‌هیچمانه‌وه نییه. هه‌ردوولامان ڕاست ده‌که‌ین! به‌ڵام به‌گه‌ڕانه‌وه‌تان گرفتمان که‌م ده‌بێته‌وه . له‌وانه‌یه خانوومان به‌هه‌رزان ده‌ستده‌بکه‌وێت. عاره‌بانه‌کان که‌م ده‌بنه‌وه. کوڕه کارمان ده‌ست ده‌که‌وێت، ئێستا ئێوه هه‌موو شوێنێکتان داگیر کردوه! مناڵی چوار ساڵانه تا پیروپه‌ککه‌وته‌تان خستۆته گه‌ر و کار ده‌که‌ن، هه‌ر ده‌شکروزێنه‌وه ده‌ڵێن نیمانه و فه‌قیرین!\nزۆر له‌سه‌رخۆ داخی دڵی خۆی هه‌ڵده‌ڕشت، پێده‌چوو ئه‌و قسانه له‌دڵێکه‌وه هه‌ڵقووڵێت که پڕ بێت له‌بێزاری و ده‌ردیسه‌ری دنیا! تۆ بڵێی له‌باری ئاساییدا بتوانێ ئاوا ڕاستگۆیانه بدوێت؟\n- نا هه‌رگیز ئێستا وه‌ک ئه‌و سه‌رخۆش و به‌دمه‌ستانه وایه، ڕاستگۆیانه ده‌په‌یڤن و کۆ له‌مۆته‌که‌ی ترس ناکه‌نه‌وه. ئاهـ چه‌ند ئه‌و حاله‌ته که‌م ته‌مه‌نه پاکانه‌م پێخۆشه. خۆزگه درێژه‌ی پێده‌دا و له‌نیوه‌یدا نه‌یده‌بڕییه‌وه، به‌نجه‌که یان سه‌رخۆشییه‌که وا به‌زوویی به‌ری نه‌دایه...ئه‌ها چاوم نه‌فڕێ ده‌ستی به‌قسه‌کردنکرده‌وه:\nبه‌ڵێ..به‌ڵی ئه‌وه‌نده‌تان وت! له‌سه‌ر ڕادیۆ و ته‌له‌فیزۆن و ڕۆژنامه ده‌گ لێتانده‌خوێندین ته‌نانه‌ت ته‌مسیلتان له‌سه‌رکردین! هه‌تا هه‌ڵتانخرانیین و ناچار له‌به‌ر عه‌یبه بۆ ئه‌و شوێنه ڕۆیشتینه‌وه که لای ئێوه نیشانه‌ی پاکی و خۆشی و سازگارییه، لای ئێمه‌یش بێزارکه‌ر و مایه‌ی ڕه‌نج و عاره‌قڕشتنه،. خۆزگه بۆ چه‌ند کاتژمێرێ ئێوه‌ی ده‌ست سپی هیچ له‌بارانه‌بوو ده‌هاتن و له‌بری ئێمه لێره ده‌ژیان، ئه‌وسا ده‌تانزانی تامی چی ده‌دات! کوڕه‌بابه ده‌نگی ده‌هۆڵ له‌دوور خۆشه...!\n١٥) شه‌کری کڵۆ\nکوپێکی شووشه به‌ده‌سته‌وه، ڕووه‌و ده‌رگای دراوسێی به‌رامبه‌ریان بووه‌وه. ده‌رگای لێکرایه‌وه. دیاره بۆ داخوازییه‌ک بوو . ئه‌و دڵسۆزترین دراوسێیان بوو، هه‌رچییه‌کیان هه‌بووبێت له‌گه‌ڵیاندا دابه‌شی ده‌کرد، به‌یه‌ک ماڵ ده‌ژمێرران.\nئه‌ی چار ؟! ماڵی باجی ره‌عنا... به‌ده‌ستی به‌تاڵ گه‌ڕایه‌وه! پێیانوتبوو دیژله‌مه به‌خورماوه ده‌یخۆین! ماڵی باجی حه‌لاو... ئه‌ویش هیچ! چا ناخۆین ئیتر شه‌کرمان له‌کوێ بوو!؟ ماڵی مام قادریش هیچ! ته‌نها ماڵێک مابوو ئه‌ویش پێیان وت: به‌خوا ته‌نها به‌شی چای به‌یانیمان هه‌یه.. بچۆ بۆ ماڵی فڵان که‌س، بزانه ئه‌وان ....\nناچار ڕووی له‌وێش کرد، پێیان وت: گه‌ر کڵۆت ده‌وێ هه‌مانه.\n- ده به‌قه‌ده‌ر ئه‌و کوپه‌مان به‌قه‌رز بده‌نێ.\nکه شه‌کر گه‌یشت و نه‌گه‌یشت، دانیشتین بۆ چا خواردن، له‌ده‌رگا درا. سواڵکه‌ر بوو داوای شتی ده‌کرد!\n- ده‌بێ هه‌مومان ئه‌و جله له‌به‌ر بکه‌ین.\nته‌نه‌که چه‌وه‌که‌ی سه‌ره‌ی خۆی به‌قوڕگی خه‌باته‌که‌دا کرد.\n- ئه‌وه خۆ به‌ده‌سته‌وه‌دانه!\n- ئه‌گه‌ر له‌سه‌ر کار یان له‌ناو بازاڕ نه‌گیرێین، ئه‌وا له‌ماڵ دێنه سه‌رت، یه‌خه‌ت پێده‌گرن. ئه‌ی ئه‌وه نه‌بوو تۆزێ له‌مه‌وبه‌ر سێ جل قه‌رسیلییه‌که ماڵ به‌ماڵ ده‌گه‌ڕان و ناویان ده‌نووسی. به‌ژنانیان ده‌ووت: با پیاوه‌کانتان سه‌ر له‌باره‌گای(حه‌تین)* بده‌ن!\n- دنیای لێهاتۆته‌وه‌یه‌ک!\nسێباره ته‌نه‌که چه‌وه‌که‌ی فڕاند، قڵپانده قوڕگی خه‌باته‌که‌وه.\n- با هه‌ر ناو بنووسێ، ناچم خۆ ده‌دزمه‌وه. به‌مناڵه‌کانت بڵێ؛ پیاومان نییه، عه‌سکه‌ره، معه‌وه‌قه، چه‌نده‌ها فڕوفێڵی تر هه‌یه بۆ خۆ ده‌ربازکردن. یان مناڵه‌کان ئاگاداربکه‌ره‌وه، هه‌ر که سه‌روساختیان ده‌رکه‌وت، خۆ ون بکه.\nکه لای خه‌باته‌که گه‌ڕایه‌وه:\n- فایده‌ی نییه! که‌ره‌تێ دوو سێ، هه‌ر به‌ته‌ڵه‌وه ده‌بین.\n- ڕاسته، حه‌ل نییه. به‌ڵام ده‌کرێ به‌ره‌نگاربیته‌وه.\n- به‌ره‌نگاربوونه‌وه به‌ته‌نها ملشکاندنی له‌دوایه.\n- ڕاسته، به‌ره‌نگاربوونه‌وه به‌کۆمه‌ڵ و ده‌سته‌جه‌معی و قسه‌کردن به‌یه‌ک....\nوه‌ک ئه‌وه‌ی قسه‌کان گه‌یشتبێته باریکی مه‌ترسیدار، بۆیه به‌پێکه‌نینه‌وه ، وتی:\n- داری ١٩٧٥ به‌قنگمه‌وه‌یه.\nتێگه‌یشتم مارانگه‌سته‌یه و ده‌سڵه‌مێته‌وه، له‌گه‌ڵ ئه‌وه‌یشدا حه‌لی ئه‌وه‌ڵ و ئه‌خیر به‌ره‌نگاربوونه‌وه‌یه، له‌وبڕوایه‌دام رۆژێ دێته‌پێش شایه‌تمان به‌قسه‌کانمدا بهێنێ، ئه‌وکات مه‌رحه‌بایه‌کی ده‌که‌م.\n* حه‌تین ناوی یه‌کێ له‌باره‌گا (جه‌یشی شه‌عبی)ناوزراوه‌کانی حکومه‌تی عه‌ره‌به به‌عسییه‌کان بوو.\nکه مناڵ بووم، باوکم ده‌بینی؛ شه‌وانه تا خه‌وی پیاده‌که‌وت میلی ڕادوێ گه‌وره ڕه‌نگ قاوه‌ییه چه‌ند مه‌وجییه‌که، که به‌پاتری ئیشی ده‌کرد، باده‌دا و زه‌لاله‌تی بوو به‌ده‌ستییه‌وه، هه‌ر بایده‌دا. له‌سه‌ری هه‌موو سه‌عات و نیوسه‌عاتێک به‌تاسه‌وه گوێی بۆ ڕادوێ عه‌ره‌بیزمانی ده‌نگی ئه‌مه‌ریکا و له‌نده‌ن(BBC) و ئیسرائیل ده‌گرت ، جارجاریش له‌ده‌ستی ده‌رده‌چوو ده‌یخسته سه‌ر مۆسکۆ.\nجا له‌وکاتانه‌دا چ قودره‌ت بوو من و دایکم بوێرین قسه یان کارێکی وابکه‌ین ببێته مایه‌ی لێتێکچوون و گوێ لێنه‌بوونی دێڕێک له‌هه‌واڵه‌کان! پڕی ده‌دایه هه‌ر شتیکی نزیک لێوه‌ی؛ سه‌رین، ته‌پڵه‌کی جگه‌ره، پاکه‌ت و شاقارته به‌تایبه‌تی به‌زۆری ده‌یگرته من!\nدایکم له‌و حاله نائاساییه قه‌ڵس ده‌بوو، ده‌یکرد به‌بۆڵه‌بۆڵ:\n- خوابه‌زیادی خێری نه‌کات! ئه‌وه باش بوایه نه‌تده‌کرد!\nزۆرجاریش خزم و که‌س و کار و ئاشنایان ده‌یاندا به‌گوێیدا:\n- چییه ناخۆشت کردووه! خۆ نان و ئاو نییه!\nله‌وه‌ڵامدا زۆر به‌ساده‌یی ئه‌یووت:\n- ئه‌ی چیبکه‌م؟\nئیتر ده‌چووه‌خۆ، ئه‌وه‌ی له‌دڵه‌وه ده‌بوایه بیڵێ، به‌ده‌م بۆی نه‌ده‌وترا؛ ( ئێ به‌ڵکوو باسێکی خۆشمان بکا، ئه‌ی ئه‌وه نییه ڕۆژانه له‌و شاخ و داخانه ته‌قوتۆق و کوشتوبڕ و فڕکانفرکانه، ئێره‌یان کردووه به‌تاقیگای چه‌که‌کانیان، که‌چی که‌س له‌کوله‌که‌ی ته‌ڕدا باسی ناکا!)\nله‌سه‌ر ڕێچکه‌ی باوکی ره‌حمه‌تیم به‌هه‌مان تاس و هه‌مان حه‌مام و هه‌مان خولیا زۆر جار له‌و خراپتریش، ئه‌گه‌ر ئه‌و ڕادوێکه‌ی له‌به‌ر گه‌وره‌یی بۆ نه‌ده‌جووڵا، من ئێستا که ده‌چه‌مه حه‌مام و ئاوده‌ستخانه و ته‌نانه‌ت له‌کاتی پاڵکه‌وتنیشدا له‌گه‌ڵمایه، وه‌کوو ده‌ڵین؛ بستی به‌قه‌رز ناده‌م. ته‌نها له‌به‌ر یه‌کدوو دێڕ، کوڕه دێڕێکیش بێت هه‌ر باشه، باس له‌نه‌هامه‌تی و کوێره‌وه‌ری خه‌ڵکی لای ئێمه بکات. که‌چی هیچ! ئه‌بێ ئێره ئه‌م هه‌موو فه‌زاحه‌ته گه‌وره و سامناکانه‌ی لێ ڕووده‌دات به‌لایانه‌وه هیچ نه‌بێ؟ دوورگه‌یه‌کی که‌شف نه‌کراوه؟! یان ئه‌وه‌تا خۆمان عه‌قلمان پێناشکێ؟ له‌م باره‌یه‌وه کارمان نه‌کردووه؟ سه‌یره! من بۆ خۆم له‌ئه‌وزاعی دنیا شاره‌زاترم وه‌ک له‌ئه‌وزاعی لای خۆمان! نه‌ک هه‌ر ئه‌وه ده‌کرێ له‌سه‌ر ئه‌وان زۆر زانیاری بزانم و بڵێم و ته‌نانه‌ت وتاریشی له‌سه‌ر بنووسم که‌چی......\n٢٦ی نۆڤەمبەر ٢٠٠٩\nفیل بەو زەبەلاحییەی لەمشک دەترسێت، دوور لەڕووی ژنان، عەیب نەبێت، دەڵێن ئەوانیش هەر لەمشک دەترسێن. کە لەهاوڕێکەم پرسی، زۆر نابێت ژنەکەی لێی جیابۆتەوە، فیل لەچی دەترسێت؟ لاشعوور وەڵامیدایەوە: لەژن!\nبۆ کورد پیاوی تیایە؟!\nـــ : نا.. نا لە خۆت بڕوانە ئەوە نییە بەرەنجی شانی خۆت کار دەکەیت.\nهەر خوا تەنها نییە!\nهاکات لە دڵى خۆيدا وتى: تۆش خوێندنەوەت لێ تێكدام، خێرت نەنووسين.\nئەویش وتی: جا بۆ دەیدەی بەو بیدە بە من، ناویشم جەلالە...\nلةبةردةم گةراجى ماليك تويتا جووتيارييةكةى راگرتبوو، خاوةن مال بةتورةييةوه زةنگى بؤ ليدا كة هات نة داواى ليبووردنى كرد، بةزةمكردن و بيباكانةوه وتى: مامؤستام جا قةيچيكا، مالت هةيه باخيرت بؤ خةلكيش هةبيت.\nكاتى زانى كريارةكه له دةرةوةى ولاتةوه هاتؤتةوة. پيدةچوو گالتةى بةعةقلى بيت، وةك بؤ خؤشى بدويت بةدةنگى بةرز وتى: گةر كور دةبووم، دةميك بوو له دةرةوة دةبووم.\nئةو دريژةى به قسةدا؛ سةير بوو، هةرگيز خةوم بةمردووه نزيكة پله يةكةكانى وةك خةسووم دايكم و برا شةهيدةكةم نةبينيووه! بؤ خةو بة شةوبؤى ژنة كؤچكردووةكةمةوه دةبينم!؟\nتەنها ٥ هەزار!\nیەکێک لە دەموچاوە ئاشناکانی شارەکە بوو، دیمەنی جلوبەرگەکەی نۆرماڵ نەبوو، سەرەتا چووە لای سێ گەنج دەستی بەرماڵیانە درێژ کرد، ئەوان زانیان چی دەوێت، ئەم لای خۆی بڕێکی دانابوو لەوە کەمتریان بۆ دەرهێنا، بۆیە وتی ٥ هەزار دوو سێ جار دووبارەی کردەوە، ئەوان بۆیان بووە پرسیار و زەردەخەنە. لەوان پەڕییەوە بۆ سێ گەنجی تر، هەمان داوای هەبوو، کە زانی چاوی لەملاولەولاوە لەسەرە و بۆتە مایەی پێکەنین و قاقالێدان، درێژەی بە کاسبییەکەی نەدا و وتی: خوا ڕزقتان بدات و بەزیاد بێت.\nهاتنی هاوڕێکەی کتوپڕ و چاوەڕوان نەکراو بوو، بەڵام ناچار دەبێت پێشوازی لێ بکات، نزیکی دەدوانزە ساڵ لەمەوبەر لەیەکتر دابرا بوون، ئەم لەو سەر و ئەو لە ناوەڕاستی گۆی زەویدا، هەر چەندە یادگاری ناخۆشی لەگەڵ هاوڕێکەیدا زۆر بووە، کەچی لە دڵسافی خۆیەوە تامەزرۆی بینینی بوو، بەخۆی وت: لەوانەیە گۆڕا بێت و ئێستا مرۆڤێکی کراوە بێت، کلتووری ئەورووپی کاریگەری لەسەر دانا بێت.\nبەڵام هەی هات، هەی هات سڵقئاسا ڕووت بوو، تەنانەت گوڵێکی لەگەڵ خۆیدا وەک دیاری نەهێنا بوو، یەکسەر زانی کە نەگۆڕاوە، شێر نەبوو، ڕێوییەکی لەر و گەروگول بەرەو ڕووی هاتووە.\nمەسعەد تەلەفوون دەکوژێت\nئێوارەی ڕۆژی ٢٠١٣.١١.١٠ دوای ئاهەنگی ڕۆژی باوکان دەوروبەری کاتژمێر ٨ بەیاوەری هاوسەری چوون بۆ سەنتەری وەرزش، دەرگای چوونە ژوورەوەی سەرەکی بەهۆی پشووی هەفتەوە ١شەممە داخرابوو، ناچار لەگەڵ کوڕ و کچێکدا کە ئەوانیش لەو کاتەدا پەیدابوون، لە دەرگایەکی ترەوە ٦ قات تەپەتەپ بەقڵدرمە سەرکەوتن..\nزیاتر لە کاتژمێرێک وەرزشیان کرد، ئۆتۆماتێک بە مەسعەد ویستیان بێنە خوارەوە، بەرەو ماڵ، دەرگا کرایەوە کە چوونە ئەودیوەوە کاتژمێر ٩،٤٥ بوو، دەستیان نا بە دووگمەی هاتنە خوارەوەدا، ئاکتیڤ نەبوو نەجووڵا، چەند جاری تر هەمان کاریان چەند بارە کردەوە، دوگمەکانی تر، سوودی نەبوو.\nزەنگیان بۆ کارمەندێکی ناسیاویان کە لە سەنتەرەکە کار دەکات لێدا، وتی: بەتەلەفوون پەیوەند بەچاودێرەکانەوە دەکەم، لەم بەینەدا ناچاربوون دەست بە دوگمە و زەنگی فریاکەوتن بنێن، کە وەڵامیان دایەوە تێگەیەنران کە مەسعەدەکە جام بووە، یەکێکمان خەریکە تەنگەنەفەس دەبن، ژمارەی تەلەفوونی دەستییان وەرگرت.\nیەکێکیان دەستی بەشەق هەڵدان لەدەرگا کرد تا بەڵکو ئەوانەی لەسەنتەرەکە ماونەتەوە لە دەرەوە دەست بنێن بە دوگمەدا و بکرێتەوە، بێسەمەر بوو، کە زەنگی تەلەفوون لێدرا، دەنگی ژنێک بوو، ئەوەی پێ ڕاگەیاندنن ئارام بن پاش ٢٥ خولەکی تر دەگەنە لاتان، ئیتر ترسی مەرگ و غایلەی ناخۆش تر کۆنترۆڵی هەردوو کیانی بەتەواوەتی کرد. بۆیە چەند جار دەرگایان بەر شەق دایەوە، هیچ وەڵامێک نەبوو.\nپیاوەکە ویستی دووبارە تەلەفوون بۆ کارمەندە ناسیاوەکە بکاتەوە، دوگمەی سەوزی تەلەفوونە ئایفۆنەکە ئاکتیڤ نابێت، ئەوەندەی تر ترسی لەناوچوون بەرز بووە، نەک دوگمەی ڤایبەر بەڵکوو هیچ دووگمەیەکی تەلەفوونەکە ئاکتیڤ نەدەبوو، ئەوە ئەو کاتەیە کە لێی دەترسان و باڵە فڕەی مەرگ بەسەریانەوە دەسووڕایەوە.\nدووبارە دەستیان نایەوە بە زەنگی فریاکەوتندا، لەو کاتەی کە وەڵامیان دانەوە، دووگمەی پارک و ژێرزەمین لەخۆیەوە ئاکتیڤ بوو، مەسعەد جووڵا و بە ئینفۆی فریاگوزاریان وت: ئۆخەی ئۆخەی ئەوە هاتن بەدەنگمانەوە، کە گەیشتنە خوارەوە و دەرگا کرایەوە، کابرایەک بەجلوبەرگی تایبەتی کارەوە جانتا بەدەستەوە دەرکەوت، هەر ئەوەن نەبوون سەری کابرای فریاگوزار هەڵنەکەنن بۆیە زۆر بە توڕییەوە پیاوەکە وتی: مانای چی نانووسن کە ئەم مەسعەدە کار ناکات، چوونکە کارمەندی سەنتەرەکە لە تەلەفوونەکەدا وتبووی؛ ماوەیەکە مەسعەدەکەمان باش کار ناکات و خراپ بووە زوو زوو جام دەبێت. کابرای فریاگوزار، لەوەڵامدا، وتی: لە کاتژمێر ١٠ ئۆتۆماتیک مەسعەدەکە دادەخرێت و لە جووڵە دەکەوێت.\nکە لە ئاپارتمانەکە هاتنە دەرەوە هەستیان کرد سەرتاپای گیانیان لە ئارەق نیشتووە، ویستیان تەلەفوون بۆ ماڵ و کەسوکار بکەن، تەلەفوونەکە لە جیاتی ئەوان و لە ترسدا گیانی سپارد بوو، هەرچەند ئەملا کرد ئەولای پێکرا، لەحەوساڵان ڕاستببوەوە، کەواتە فاتیحا بۆ گیانی پاکی، تەمەنی کورتی بۆ ئەوان بەجێهێشت.


Home > خه‌ڵكی عێراق پێویستیان به سه‌ركرده‌یه‌كی نوێ هه‌یه\nموحه‌ریری ناوخۆیی IWPR له سلێمانی\nجه‌نگێكی سیاسیی به‌هێز بۆ دیاریكردنی سه‌رۆكی حكومه‌تی داهاتووی عێراق ده‌ستیپێكردووه. پۆستی سه‌رۆك وه‌زیران به‌هێزترین و باڵاترین پۆستی عێڕاقه و خاڵی سه‌ره‌كییه له دانوستانه‌كانی نێوان لیسته سیاسییه به‌هێزه‌كانی وڵات.\nسه‌رۆك وه‌زیرانی داهاتوو له قۆناغێكی مێژووییدا سه‌ركردایه‌تی عێراق ده‌كات كه تێیدا هێزه‌كانی ئه‌مریكا ده‌كشێنه‌وه، ئه‌مه‌ش تاقیكردنه‌وه‌یه‌كی گه‌وره ده‌بێت بۆ هێزه‌كانی عێڕاق و حكومه‌ته‌كه‌ی.\nسه‌ره‌ڕای به‌رقه‌راركردنی ئاسایش، سه‌رۆك وه‌زیرانی نوێ پێویسته بتوانێت په‌یوه‌ندییه‌كی به‌هێزتر له‌گه‌ڵ دۆسته‌كانی عێڕاق گرێبدات و ده‌بێت رووبه‌ڕووی ئاریشه ناوخۆییه‌كانی وه‌ك گه‌نده‌ڵی و نه‌بوونی خزمه‌تگوزاری ببێته‌وه و ئاشته‌وایی نیشتیمانیش بێنێته‌دی. به‌كورتی داهاتووی سیاسیی وڵات له‌ده‌ستی سه‌رۆك وه‌زیرانه.\nئه‌و ركابه‌ره سه‌ره‌كیانه‌ی ئێستا له‌سه‌ر ئه‌م پۆسته پێشبڕكێ ده‌كه‌ن، پێشتر خۆیان سه‌رۆك وه‌زیران بوون، بۆیه دووباره هه‌ڵبژاردنه‌وه‌یان هه‌ڵه‌یه‌كی سیاسییه. له‌ژێر رۆشنایی ئه‌و كێشه قورسانه‌ی كه عێڕاق له داهاتوودا رووبه‌ڕوویان ده‌بێته‌وه و ئه‌و دووبه‌ره‌كییه سیاسییه‌ی له‌نێو ئه‌م ركابه‌رانه‌دا هه‌یه، باشترین چاره‌سه‌ر بۆ عێڕاق بریتییه له ده‌ستنیشانكردنی كه‌سێكی نوێ بۆ پۆستی سه‌رۆك وه‌زیران.\nكه‌سێكی نوێ هیوا و گه‌شبینی ده‌گه‌ڕێنێته‌وه بۆ عێڕاقی ئه‌مرۆ كه ته‌واو پێویستی به كه‌سێكی له‌م جۆره‌یه.\nهه‌ر سێ سه‌رۆك وه‌زیرانی پێشوو - ئه‌یاد عه‌لاوی و ئیبراهیم جه‌عفه‌ری و نوری مالیكی - نه‌یانتوانی له‌ماوه‌ی حكومكردنیاندا سه‌قامگیری بگه‌ڕێننه‌وه و به‌ره‌نگاری گه‌نده‌ڵێ ببنه‌وه و ته‌نانه‌ت ئاشته‌وایی نیشتیمانیش بهێننه‌دێ. هه‌ر هه‌موویان بوونه هۆی قووڵكردنه‌وه‌ی بێمتمانه‌یی له‌نێوان شیعه و كورد و سوننه.\nعه‌لاوی، كه سه‌رۆكی لیستی عێڕاقییه‌یه و توانیویه‌تی ٩١ كورسی مسۆگه‌ربكات و پله‌ی یه‌كه‌م به جیاوازییه‌كی كه‌م به‌ده‌ستبهێنێت، ده‌رفه‌تێكی گه‌وره‌ی بۆ ره‌خسا تا ببێته سه‌ركرده‌یه‌كی گه‌وره كاتێك له ساڵی ٢٠٠٤ بۆ ٢٠٠٥ وه‌ك سه‌رۆك وه‌زیران ده‌ستنیشانكرا. به‌ڵام سه‌ره‌ڕای پشتگیریی ئه‌مریكییه‌كان بۆی، نه‌یتوانی سه‌قامگیری به‌رقه‌راربكات و له‌بری ئه‌وه فه‌لوجه‌ی كاولكرد.\nهه‌روه‌ها نه‌شیتوانی هه‌نگاوی گه‌وره به‌ره‌و ئاشته‌وایی نیشتیمانی بنێت. له‌ئێستاشدا كورد و شیعه و ئێران له لیسته‌كه‌ی نیگه‌رانن به‌هۆی بوونی زۆرێك له ئه‌ندامانی پێشووی حزبی به‌عس تیایدا.\nجه‌عفه‌ری ئێستا سه‌رۆكی حزبێكی بچوكه و دوای ئه‌وه‌ی له ریفراندۆمێكی لایه‌نگرانی سه‌در پله‌ی یه‌كه‌می به‌ده‌ستهێنا ناوی كه‌وته نێو ناوی كاندیده به‌هێزه‌كان بۆ پۆستی سه‌رۆك وه‌زیران. له سه‌رده‌می حوكمی ئه‌ویشدا كه ١٣ مانگی خایاند، چه‌ندین كێشه سه‌ریهه‌ڵدا، هه‌ر له‌بایكۆتی سوننه‌كان ودۆڕاندنی متمانه‌ی كورد تا شه‌پۆڵێكی فراوانی رفاندن و ناكۆكیی تائیفی به شێوه‌یه‌ك كه عێڕاق له سه‌ر لێواری شه‌ڕی ناوخۆدا بوو.\nمالیكی، سه‌رۆك وه‌زیرانی ماوه به‌سه‌رچوو و سه‌ركرده‌ی ئیتیلافی ده‌وڵه‌تی یاسا، له‌ماوه‌ی حوكمڕانییدا چه‌ندین دوژمنی دروست كردوه به‌تایبه‌ت له شێوازی مامه‌ڵه‌كردنی له‌گه‌ڵ وڵاتانی دراوسێ. هه‌میشه له‌بری ئه‌وه‌ی كار بكات بۆ راكێشانی وڵاتانی عه‌ره‌بی تا پشتگیری له عێڕاق بكه‌ن له رووی ئابوری و سیاسییه‌وه، كه‌چی مالیكی خه‌ریكی تۆمه‌تباركردنیان بوو به‌وه‌ی ده‌ستده‌خه‌نه ناو كاروباری ناوخۆی عێڕاق و له‌ولاوه‌ش به‌رامبه‌ر ئێران بێده‌نگبوو.\nله‌دوای هه‌ر ته‌قینه‌وه‌یه‌كی به‌هێز، مالیكی خێرا سعودیه و سوریای به پاڵپشتیكردنی تیرۆریزم تۆمه‌تبارده‌كرد. هه‌روه‌ها به‌رده‌وام كێشه‌ی له‌گه‌ڵ عه‌ره‌بی سوننه‌دا هه‌بوو و ناكۆكیی خسته نێو شیعه‌كانیش. مالیكی ته‌نانه‌ت نه‌یتوانی دڵی كورد رازیبكات له‌كاتێكدا كورد توانی حكومه‌ته‌كه‌ی له رووخان رزگاربكات. جگه له‌مه‌ش، هێزی هێنایه ناوچه جێناكۆكه‌كان و به‌و هۆیه‌شه‌وه مه‌ترسی پێكدادان له‌نێوان كوردو عه‌ره‌ب دروست بوو.\nهه‌ڵبژاردنه‌وه‌ی هه‌ر یه‌كێك له‌م سێیانه جارێكی دیكه عێڕاق ده‌گێڕێته‌وه بۆ خاڵی سه‌ره‌تا. ئه‌م سه‌ركردانه كه بێ وچان هه‌وڵ بۆ ئه‌م پۆسته ده‌ده‌ن ده‌بێت له‌وه تێبگه‌ن كه به‌ره‌ژه‌وه‌ندی عێڕاق وا ده‌خوازێت ئه‌وان واز له‌م هه‌وڵه‌یان بهێنن و رێگه بۆ په‌رله‌مان خۆش بكه‌ن سه‌رۆك وه‌زیرانێكی نوێ هه‌ڵبژێرێت.\nوه‌ك رێزێكیش بۆ دیموكراسی و ئیراده‌ی خه‌ڵك، سه‌رۆك وه‌زیرانی نوێ پێویسته سه‌ر به یه‌كێك له لیسته براوه‌كان بێت، به‌تایبه‌تی ده‌وڵه‌تی یاسا یان عێڕاقییه.\nپاڵێوراوی نوێ بۆ ئه‌م پۆسته گه‌ر ناسراویش نه‌بێت، به‌ڵام پاڵپشتیی لیسته براوه‌كان بۆی راسته‌وخۆ هێز وكاریگه‌ریی پێده‌به‌خشێت.\nبیرشمان نه‌چێت ده‌نگهێنانی مالیكی و عه‌لاوی هۆكاره‌كه‌ی ئه‌وه‌بوو ئه‌م دووانه پێشتر سه‌رۆك وه‌زیران بوون، گه‌رنا له‌سه‌دا ٨٠ی ئه‌ندامانی په‌ر‌له‌مانی داهاتوو نوێن، ئه‌مه‌ش به‌ڵگه‌یه له‌سه‌ر ئه‌وه‌ی كه خه‌ڵكی عێراق حه‌زده‌كه‌ن سیاسه‌تمه‌داری نوێ بێنه‌پێشه‌وه.\nپێویسته له خۆمان بپرسین بۆچی مالیكی و عه‌لاوی واز له‌م حه‌زه‌یان ناهێن و هه‌وڵی به‌ده‌ستهێنانه‌وه‌ی پۆستێك ده‌ده‌ن كه تێیدا تاقیكراونه‌ته‌وه‌و سه‌ركه‌وتوونه‌بوون. ئه‌وان ئه‌گه‌ر ده‌یانه‌وێت عێڕاق سه‌قامگیر بێت باشتروایه واز له‌م حه‌زه‌یان بهێنن و سازش بۆ كه‌سێكی نوێ بكه‌ن. به‌م كاره‌ش هه‌ڵوێستێكی پڕشنگدار ده‌نوێنن و سوودیش به عێڕاق ده‌گه‌یه‌نن.\nبمانه‌وێت و نه‌مانه‌وێت ئه‌م دوو كاندیده هه‌ریه‌كه‌یان له‌لایه‌ن گروپێكی عێڕاقییه‌وه به‌چاوی گومانه‌وه ته‌ماشده‌كرێن و ئه‌مه‌ش پڕۆسه‌ی سیاسیی عێڕاق به‌ره‌و ئاڵۆزبوونێكی ته‌واو ده‌بات، به‌تایبه‌تی له مه‌سه‌له‌ی به‌ده‌ستهێنانی متمانه له پێكهێنانی حكومه‌تی نوێدا.\nپاڵێوراوێكی نوێ بۆ پۆستی سه‌رۆك وه‌زیران رووبه‌ڕووی ئه و كێشانه نابێته‌وه له‌كاتی رازیكردنی گروپه‌كانی عێراق بۆ ئه‌وه‌ی به‌شداری له حكومه‌تی نوێدا بكه‌ن. ئه‌و كه‌سه ده‌بێت كاندیدێك بێت به‌لای زۆربه‌ی گروپه‌كانی ناو عێراقه‌وه په‌سه‌ند بێت و دوور بێت له رابردوویه‌كی خراپ و دوژمنكارانه. ده‌بێت ویستی به‌ره‌نگاربوونه‌وه‌ی ده‌ستتێوه‌ردانی ده‌ره‌كی هه‌بێت.\nكه‌سێكی نوێ گه‌شبینی ده‌گێڕێته‌وه بۆ خه‌ڵكی عێراق و ده‌شیسه‌لمێنێت كه عێڕاق خاوه‌نی سیاسه‌تمه‌داری نوێیه و چیتر سیاسه‌ت له چنگی گروپێكی دیاریكراودا نابێت. هه‌روه‌ها وڵاتانی دراوسێش ده‌رفه‌تی پێده‌ده‌ن و یه‌كسه‌ر هه‌ڵی ناسه‌نگێنن.\nپاڵێوراوێكی تازه بۆ پۆستی سه‌رۆك وه‌زیران ده‌ر‌فه‌تی زیاتری ده‌بێت بۆ رازیكردنی گروپه‌كانی عێراق تا بتوانێ حكومه‌تێكی نیشتیمانی پێك بهێنێت. ئێمه‌ش پێویستمان به كه‌سێكه بتوانێت پاڵپشتی شیعه و سوننه و كورد به‌ده‌ستبهێنێت.\nمێژووش فێری كردووین كه هیچ كات حكومه‌ت له به‌غدا سه‌ركه‌وتوو نابێت به بێ به‌شداری راسته‌قینه‌ی پێكهاته سه‌ره‌كییه‌كان له پرۆسه‌ی بڕیاردان.\nسه‌رۆك وه‌زیرانی نوێ پێویسته هه‌وڵه‌كانی بۆ هێنانه‌دی ئاشته‌وایی نیشتیمانی و به‌ره‌نگاربوونه‌وه‌ی گه‌نده‌ڵی و به‌دیهێنانی سه‌قامگیری چڕبكاته‌وه.\nسه‌ركرده كۆنه‌كان نه‌یانتوانی ئه‌و ئامانجانه به‌دی بهێنن. سه‌ر له‌نوێ هه‌ڵبژاردنه‌وه‌یان بۆ پۆستی سه‌رۆك وه‌زیران له‌لایه‌ن په‌رله‌مان، ته‌نها رابردوومان بیردێنێته‌وه.\nهێمن لهۆنی موحه‌ریری ناوخۆیی په‌یمانگای رۆژنامه‌وانیی جه‌نگ و ئاشتییه له سلێمانی.\nئه‌و بۆچوونانه‌ی له‌م وتاره‌دا خراونه‌ته‌ڕوو مه‌رج نییه هی IWPR بن.\nSource URL: https://iwpr.net/ku/global-voices/%D8%AE%D9%87%E2%80%8C%DA%B5%D9%83%DB%8C-%D8%B9%DB%8E%D8%B1%D8%A7%D9%82-%D9%BE%DB%8E%D9%88%DB%8C%D8%B3%D8%AA%DB%8C%D8%A7%D9%86-%D8%A8%D9%87%E2%80%8C-%D8%B3%D9%87%E2%80%8C%D8%B1%D9%83%D8%B1%D8%AF%D9%87%E2%80%8C%DB%8C%D9%87%E2%80%8C%D9%83%DB%8C-%D9%86%D9%88%DB%8E


بۆچی خوای گەورە نوێژی بەیانی لەوكاتەدا داناوە و لەخەو بەخەبەرمان دەكاتەوە - Yeane.Org ماڵپەری یانی\nئایاهەستان لە خەو بۆ نوێژی بەیانی سودی تەندروستی هەیە !! یەكێ لە حیكمەتەكانی فەرزبونی نوێژی بەیانی ! كاتێك مرۆڤ دەخەوێت بۆ ماوەیەكی درێژ لێدانەكانی دڵی كەم دەبێتەوە و خوێن بە هێواشی دەڕوات لة لةشدا .\n– توێژینەوەیەك : پچڕاندنی خەو لای موسڵمان بۆ كردنی نوێژی بەیانی دەیپارێزێت لە نەخۆشیەكانی دڵ و ڕەقبونی خوێنبەرەكان .\nپسپۆڕەكان ئەوە دوپات دەكەنەوە لە كۆمەڵەی پزیشكان ی دڵ لە وڵاتی ئەردەن ، كە بە جێ گەیاندنی نوێژی بەیانی لە كاتی خۆیدا ڕۆژانە ، باشترین هۆكارە بۆ خۆپاراستن و چارەسەری نەخۆشیەكانی ماسولكەی دڵ و ڕەقبونی خوێنبەرەكان ،كە ئەمانەش دەبنە هۆی وەستانی دڵ و وەستانی مێشك .\n– لێكۆڵینەوە زانستی و پزیشكیەكان ئەوە دوپات دەكەنەوە كە نەخۆشی وەستانی دڵ لە مەترسیدارترین نەخۆشیەكانە ، و نەخۆشی خوێنبەرەكان و گیرانی خوێنبەری تاجی ، هۆكارە سەرەكیەكەی خەوتنە بۆ ماوەیەكی دوور و درێژ بۆماوەی چەند كات ژمێرێك لە شەودا بێت یان لە ڕۆژدا .\n– وە توێژینەوەكان ئەوەشیان دەرخستوە كە كاتێك مرۆڤ بۆ ماوەیەكی درێژ بخەوێت لێدانەكانی دڵی كەم دەبێتەوە كە نزیكەی (50) لێدانە لە خولەكێكدا ، كاتێكیش لێدانی دڵ كەمبووەوە خوێن زۆر بەهێواشی لە خوێنهێنەر و خوێنبەر و مولولە خوێنەكان دا دەڕوات، ئەمەش دەبێت هۆی نیشتنی خوێ و چەوری لەسەر دیواری خوێنبەر و خوێنهێنەرەكان ، بەتایبەتیش خوێنبەری تاجی و گیرانی ، لەئەنجامی ئەمەشدا مرۆڤ توشی ڕەقبون یان گیرانی خوێنبەرەكان دەبێت ، كە دەبێتە مایەی لاوازی ماسولكەی دڵ و گیرانی خوێنبەر و خوێنهێنەرەكان كە خوێن دەگوازنەوە لە دڵەوە و بۆ دڵ ، كە دەبێتە هۆی ڕوودانی وەستانی دڵ و گیرانی ئەو خوێنبەرانەی كە خوێن دەگوازنەوە لە مێشكەوەو بۆ مێشك ،و لەئەنجامیشدا دەبێتە هۆی وەستانی مێشك و لەناوبردنی مرۆڤەكە لە زۆربەی جارەكاندا .\n– توێژینەوەكان جەخت لەوە دەكەنەوە كە پێویستە خۆمان بەدوور بگرین لە خەوتن بۆ ماوەی درێژ بەشێوەیەك كە ماوەكەی تێپەڕ نەكات لە چوار كات ژمێر زیاتر ، و دوای ئەوە هەستین لەخەو و چالاكیی و جوڵەیەكی (15) خولەكی ئەنجام بدەین بەلایەنی كەمەوە ،ئەم كارەش بۆمان دابین كراوە كاتێك كە ڕۆژانە نوێژی بەیانی ئەنجام دەدەین لە كاتی خۆیدا ، وە واش باشترە كەنوێژەكە لە مزگەوتدا بێت و بە كۆمەڵ بكرێت.\nئەمە ڕاستی فەرمودەكەی پێغەمبەرمان(د.خ) بۆ دەسەلمێنێت كەدەفەرموێت : دوو ڕكاتە نوێژە سونەتەكەی پێش نوێژی بەیانی(نەك نوێژی بەیانی ) لە دونیاو ئەوەی تیایەتی چاكترە . (ركعتا الفجر خیر من الدنیا وما فیها )\n– چاكتر و باشیەكەی ئەوەیە كە مرۆڤەكە دەپارێزێت لەو نەخۆشیانەی كەدەبنە مایەی لەناو بردنی ، چونكە حەدیسەكە نافەرموێت ئەگەر ئەو دوو ڕكاتە سونەتە بكەیت ئەوەندەو ئەوەندە خێرت دەگاتێ فەرمویەتی لە دونیا و ئەوەی لە ناویایەتی چاكترە !! سبحان الله.. ئەمەش ئەوە دەرەخات كە كردنی نوێژی بەیانیش لەبەر مەسڵحەتی ئێمە خوای گەورە دایناوە نەك ڕقی لێمان بێت و بیەوێت لەو خەوە خۆشە هەستین , الله اكبر نا اعظم شأنك


لە توێژینەوەیەكدا دەردەكەوێت كەسانی بێ ئایین زیرەكترن لە كەسانی ئاییندار\nسەرچاوەی ئارتیكڵ: ڕۆژنامەی ئیندیپێندێنت\nلینكی توێژینەوە: Frontiers in Psychology\nلەگەڵ بەرزبوونەوەی ژمارەی ئەو كەسانەی باوەڕی ئایینیان هەیە, پێشبینی دەكرێت تا ساڵی ٢٠٥٠ كەسانی بێ ئاین تەنها لە سەدا ١٣ی دانیشتووانی جیهان پێكبهێنن. كۆمەڵێك توێژینەوە لەسەر پەیوەندی نێوان باوەڕی ئایینی و زیرەكی ئەنجامدراون. بە گشتی توێژینەوەكان ئاماژە دەكەن بە تێكڕا كەسانی بێ ئایین زیرەكییان زیاترە لە كەسانی ئاییندار. ڕیچاد داوس و ئادەم هامشایەر لە كۆڵێجی شاهانەی لەندەن دەڵێن "بابەتێكی ئاشكرایە كە ئاییندار پەیوەندییەكی نەرێنی هەیە لەگەڵ زیرەكی هەیە".\nلە ئێستادا توێژینەوەیەكی نوێ كە لە جۆرناڵی فڕۆنتییەرس ئین سایكۆلۆجی بڵاوكراوەتەوە ئاماژە بەوە دەكات كە كەمبوونەوەی زیرەكی لە نێو كەسانی ئاییندار دەكرێت بەهۆی ئەوەوە بێت زیاتر پشت بە بیركردنەوەی خۆڕسكانە دەبەستن.\nلە توێژینەوەكەدا ٦٣ هەزار كەس بەشدارییان كردووە كە بەشێوەی ئۆلاین ئەنجامدراوە. بەشداربووان دیارییانكردوو كە ئاییندارن یان بێ ئایین, یاخود ئەگنۆستیكن. هەروەها هەر بەشداربووێك ١٢ ئەركی مەعریفی ٣٠ خولەكییان تەواوكردووە كە پێوانەی بیركردنەوەی لۆژیكی, سەرنجدان, پلاندانان و یادگەیان كردووە.\nتوێژەران بۆیان دەركەوت بە گشتی بەشداربووانی بێ ئایین ئاستییان باشتربووە لە بەشداربووانی ئاییندار, تەنانەت كاتێك فاكتەری وەك تەمەن و ئاستی خوێندن ڕەچاوكراون. ئاستی كەسانی ئەگنۆستیك لە نێوان ئاییندار و بێ ئاییناندا بووە لە هەموو ئەركەكاندا.\nهەرچەندە هێزی باوەڕی ئایینی پەیوەندیداربوو لەگەڵ ئاستی مەعریفی نزمتر, بەڵام هەندێك جیاوازی بچووك لە داتاكەدا بەدیدەكرا لەو ئەركانەی پێویستی بە یادگەوە هەبوو بە بەراورد بەو ئەركانەی پێویستی بە بیركردنەوەی لۆژیكی هەبوو.\nبەم شێوەیە لە جیاتی بوونی زیرەكی گشتی نزم, دەرەنجامی زیرەكی كەمتری كەسانی ئاییندار دەكرێت بەهۆی ئاستێكی خراپ بێت لەو ئەركانەی كە بیركردنەوەی خۆڕسكانە و بیركردنەوەی لۆژیكیانە دەكەنەونە ناكۆكییەوە و یەكێك لە تێستەكانی توێژینەوە ئەمەی پێواوە. وەك چاوەڕاندەكرا گەرەترین جیاوازی لەم ئەركەدا هەبوو. ئەمەش پاڵپشتی ئەو بیرۆكەیە دەكات كە كەسانی ئاییندار زیاتر پشت بە بیركردنەوەی خۆڕسكانە دەبەستن.


158 جار خوێندراوەتەوە 19/12/2019\nبەڕیوەبەرایەتى گشتى بەرهەمهێنانى وزەى کارەبا یەکێکە لە سێکتەرە گرنگەکانى وەزارەتى کارەبا کە ئامانج و ئەرکەکانى بریتييە لە ئەستۆگرتنى بەرپرسیارێتى بەرهەمهێنان و دابین کردنى وزەى کارەباى پێویست بۆ تۆرى کارەباى هەرێم بە شێوەیەکى زانستیانە و بە تێچویەکى گونجاو لەسەر حکومەتى هەرێمى کوردستان پیادەکردنى تەکنەلۆجیاى نوێ لە جیهاندا.\nئەو کارانەى ئەنجام دراون لە ساڵى 2019 لەلایەن بەڕێوەبەرایەتى گشتى ناوبراو بریتین لە:\n-\tسەرپەرشتى کردنى ئەو پڕۆژانەى بەرهەمهێنانى کارەبا کە لەژێر دامەزراندندان وەک\n1-\tپڕۆژەى ویستگەى هایدرۆپاوەرى دێرەلوک بە تواناى 37 مێگاوات کە ئێستا نزیکەى 65% ى تەواو بووە.\n2-\tپڕۆژەى ویستگەى 300 مێگاواتى هەڵمى خەبات کە 98%ى تەواو بووە و ئێستا هەردوو یەکە وەک تێست لە کاردان.\n-\tواژۆ کردنى گرێبەست بۆ چاکردنەوەى یەکەى ژمارە (1 ، 2 ) ى ویستگەى کارۆئاوى دەربەندیخان کە ئێستا کارى تێدا دەکرێت.\n-\tواژۆ کردنى گرێبەست بۆ دوبارە کارپێکردنەوەى ویستگە 29 مێگاواتیەکانى هەولێر و دهۆک کە لە ساڵى 2015 تا ئێستا لەکار ڕاوەستاون و لە ماوەى 6 مانگ ئامادە دەبن بۆ کار پێکردن وە بەهەمان شێوە لە ساڵى نوێ 2020 ویستگەى 29 مێگاواتى سلێمانى گرێبەستى بۆ دەکرێت بۆ دوبارە کارپێکردنەوەى.\n-\tیەکخستن و بە ستاندار کردنى گرێبەستەکانى وەبەرهێنان بۆ ویستگەکانى بەرهەمهێنانى کارەباى کۆمپانیاکانى (ماس، قەیوان، کار).\n-\tچەند پڕۆژەیەکى نوێى بەرهەمهێنانى کارەبا لە بوارى وزە نوێبوەکان ئامادەکران و نێردراون بۆ سەرۆکایەتى ئەنجومەنى وەزیران بۆ وەرگرتنى ڕەزامەندى دامەزراندنیان وەک وزەى خۆ ر و کارۆئاوى لە هەر سێ پارێزگا و ئیدارەى گەرمیان.\n-\tئامادەکارى کراوە بۆ دامەزراندنى ویستگەیەکى بەرهەمهێنانى کارەبا لە ناوچەى گەرمیان بە تواناى 165 مێگاوات کە بە گازى سروشتى ناوچەى گەرمیان کار دەکات و چاوەڕێى ڕەزامەندى سەرۆکایەتى ئەنجومەنى وەزیران دەکەین بۆ دەست بەکاربون.\n-\tبەرزکردنەوەى ئاستى بەرهەمهێنانى کارەبا لە 3200 مێگاواتەوە بۆ 3800 مێگاوات.\n-\tکارکردن بۆ گۆڕانکارى و جیگیرکردنى پەیکەرى کارگێرى بەڕیوەبەرایەتى گشتیمان لەگەڵ بەڕێوەبەرایەتیە گشتیەکانى تر.\n-\tئامادەکردن و پێشکەشکردنى بەرنامەى کارى بەڕێوەیەرایەتى گشتیمان بۆ چوار ساڵى داهاتوى کابینەى نوێى حکومەتى هەرێمى کوردستان.\n-\tئامادەکارى بۆ گۆڕینى ویستگەکانى بەرهەمهێنانى کارەباى خورمەڵە، بازیان، دهۆک لە سیمپڵ سایکڵ بۆ کۆمبایند سایکڵ کە بەمەش نزیکەى 1500 مێگاواتى تر زیاد دەبێت لە ئاستى بەرهەمهێنان کە بە 3 ساڵ تەواو دەبن و گرێبەستەکانى واژۆ کراوە.\n-\tئامادەکارى بۆ کارى چاکسازى تەواى هەردوو ویستگەى کارۆئاوى دوکان و دەربەندیخان بۆ ساڵى 2020.


گرنگـییەکانی شـیعـر بۆ منـداڵان.\nلە زمانی کوردیـدا، ئەم چـوار وشەیە (شیعـر، هـۆنـراوە، هەڵبەست، هـۆازان) بۆ یەک مەبەست بەکاردەهـێنرێن. بەڵام وشەی (شیعـر) زیـاتر بەکـاری دەهـێنین و زیاتریش لە ئەدەبی کوردیدا دەقی گرتووە. مـن پێموایە کە وشەی (هـۆنراوە) کە هونەری هۆنینەوە دەگـەیەنێـت، چـێژ و شـیرینی گەر لە وشـەی (شـیعـر) زیـاتر نەبێـت، کەمـتر نیـیە.\nشیعـر، جـوانترین و ناسکترین شێوەیە لە شێوەکانی هـونەر. کە زۆر لە کۆنەوە سەری هەڵـداوە. رەخـنەگران و مێژوونووسانی کۆن جەختـیان لەسەر ئەوە کردووە، کە شیعـر لەگەڵ پەخـشانـدا جـیاوازی هـەیە. شـیعـر گـوزارشتـێکی پـڕ لە هەسـت و سـۆزداری و خـۆشـەویستییە، کە لە نـاخـی دەروونـی شـاعـیرەوە دێـت. شـیعـر هـۆیـەکی گـرنـگە بۆ گوزارشتکـردن لە هـیوا و خەون و خەیـاڵ و نیاز و سـۆزداری و بـاوەڕ و رازەکـانمان. شیعـر زمـانی رۆحـمانە. دەوتـرێـت (شيعـر زمـانێکە لەنـاو زمـان دایە) مەبەستیش لەم قـسەیە، ئەوەیـە کە شیعـر زمـان و شـێوازی تایبـەتی خـۆی هـەیە.\nشیعـر گرنگـترین لقە لە لقەکانی ئـەدەب، هـەست و چـێژ و خۆشییەکی تایبەتی بە دڵ و دەروونمان دەبەخـشێت. لە کـۆنەوە شیعـر تێکەڵاوی خوێنمان بووە و بووە بە بەشێک لە ژیـانـمان، هـەسـتمان دەبـزوێـنێ و بـووە بـە وێـردی سـەر زمـانـمـان و بە خـۆراکی دەروونمـان. بـووە بە چـەکی بەرگـریمان. کاریگەرییەکی زۆری لە رۆحـی رەوانمـانـدا هـەیە. بە شیعـریش گۆزارشـتمان لە خـۆشییەکـان و ناخـۆشییەکـانی ژیـانمان کـردووە.\nشیعـر سەرەڕای ئەوەی کە چـێژ و خۆشییەکی زۆر بە منـداڵان دەبەخـشێت، روبـارێکی گرنگـیشە لە رووبارەکانی رۆشـنبیریی منداڵان. گەورەترین کاریگەریشی لە پەروەرد و فـێرکردنی منـداڵانـدا هـەیـە. بۆیـە شـیعـر بـووە بە پـشکـێک لە پەرتووکی خوێنـدنەوە.\nدێـیـنە سەر نـاونیشـان و کـرۆکی باسەکەمـان، کە گـرنگـییەکـانی شـیعـرە بـۆ منـداڵان.\nشیعری منداڵان بەشێکی گرنگە لە ئەدەبی منداڵان. نزیکترین هونەرە لە دەروونیانەوە. شیعـر گرنگـترین کاریگەریی لەسەر کەسایـەتی و ژیـانی ئەمـڕۆ و داهـاتـووی منـداڵان هـەیە. هـەر لە کۆنەوە دایکانی بەسۆز و میهـرەبـانی کوردمان، بە لایـلایە و لـۆرین و گورگـانە شەوێ و لاوانـدنەوە، بە دەنگـێکی ناسک و بە ئاوازێکی بەسۆز و شـیرین، لەگەڵ راژەنیـنی بێـشکە و لانکەکانی کۆرپە شیرینەکـانیان، بە سـۆزەوە کورپـەکـانیان لاوانـدوونـەتـەوە و ژیـریـان کـردوونـەتـەوە و کـردوویـاننـە خـەوێـکی خـۆش. (لامـارتین) دەڵـێت: "جـوانـترین شـیعـر لە سەرانسەری جـیهـانـدا، لایـلایـەی دایـکانە".\nهـەمـوو مـنداڵان، هـۆگـری گـۆرانی و شیعـر و سـروودن. بە تایبـەتیـش ئـەو شـیعـر و سروودانەی کە خۆشی و شادییان پێ دەبخەشن. ئەو شیعـر و سروودانەی کە باسیان لە ژیـان و ژینـگە و باڵـنـدە و گـوڵ و پەپـوولە و لە خـۆشی و یـاری و شـادی و ئـازادی و کوردسـتانی جـوان و شیریـنمان و لە سەرچـڵـیـیەکـانیـان کـردوون. یا باسیان لە هـیوا و خـواســت و لە خـەون و خـەیـاڵ و لە ئـارەزووەکـانیـان کـردوون. کە بە ئاسـانی لـێـیان تێـدەگەن و ژیـان و خەیـاڵی خۆیـان تێـیانـدا دەبینـنەوە. چـێـژ و خۆشـیان لێـوەردەگـرن.\nنـووسین و پێـشکەشکـردنی شـیعـری جـوان، بە شـێوازێـکی هـونـەری دیـاریکـراو، تا رادەیەکی زۆر دەگەڕێتەوە بۆ بەهرە و رۆشنبیری و ئەزموونی سەرکەوتووی شاعیر.\nخەسڵەتە گونجـاوەکانی شیعـری منـداڵان:\nبە کورتی و بە چـڕی لەم خاڵانـەدا، باس لە تـایبەتـمەنـدی و لـە گرنگـترین خـەسـڵەتە گـونجـاوەکـانی شیعـر بـۆ منـداڵان دەکـەین.\n١ـ پێویستە شاعـیری شیعـرنـووس بـۆ منـداڵان، بـەر لە هـەمـوو شـتـێک و مەرجـێک ئەوە بـزانێـت کە شـیعـرەکانی بۆ منـداڵان دەنـووسێـت نـەک بۆ گەورەکـان. نـووسیـنی شیعـریش بـۆ منـداڵان کاریکی هـەڕەمـەکی و ئاسـان نییە. چـونکە نـووسینی شیعـر بۆ منداڵان، هەر ئەوە نییە کە شاعـیر چەنـد دێـڕێکی کـێش و سەروادار رێکبخات و ناوی لێبنێت (شیعـر بۆ منـداڵان) شیعـری منداڵان بنەما و تایبەتمەندی و مەرجی خۆی هەیە. کە پێویستە شاعـیر لە کـاتی شیعـرنووسین بۆ منـداڵان، رەچـاوی ئەو مەرجـانە بکات.\n٢ـ جەخـتکـردن لەسـەر شـیرینی و ناسکی و ئاسانی زمـانی شیعـر بۆ منـداڵان، بەپـێی قـۆناغـەکـانی تەمەنیـان و بەپـێی وشـە و رسـتە گـونجـاوەکـانی فـەرهـەنگی زمـانیـان.\nپێویستە وشەکـانی شیعـری منداڵان ئاسان و ناسک و رەوان بن، تەڕ و پاراوبن. بەبی گرێ و گۆڵـبن. وەکو گـوڵ جـوان و گەش و بۆنخۆشبن، وەکو پەپـوولە نەرم و نیان و نەخـشینبن. وەک پەلکەزێـڕینە رەنگاوڕەنگـبن. بە تەواوی وەک دڵپـاکی و بێـتاوانی و راسـتگـۆیـی و جـوانی منـداڵان بـن، پـاک و جـوان و بێـتاوان و راستـبن.\n٣ـ وا باشە کێشی نیوە دێڕەکانی شیعـر بۆ منداڵان، ژمارەی بـڕگەکانیـان لە (٦، ٧، ٨ ، ١٠) بڕگە زیاتر نەبن. کێشی بـڕگەیی "پەنجـەیی" ئاسانترین کـێشی شیعـری منـداڵانە.\nباشتریش وایە، ژمارەی وشەکانی هەر شیعـرێک بۆ منداڵان لە (٥٠) وشە زیاتر نەبن.\n(کێش) و (ترپـە) و (موزیک) سێ بنەمای سەرەکین لە شیعـردا. پەیوەندییان بەیەکەوە هـەیە و تەواوکـەری یەکـترین. یا گیـانێکـن لە سێ جەسـتەدا.\nریتـم و تەکـنـیکـیش پێـویسـتە بەپـێی پێـوەرەکـانی شـیعـری منـداڵان رێکـبخـرێن.\n٥ـ دوورکەوتنەوە لە بەکـارهـێنانی رەوانبـێژی و تـێز و ئاڵـۆزی لە شـیعـر بۆ منـداڵان.\n٧ـ هەڵـبژاردنی ئەو بابەتـانەی، کە لەگـەڵ ژیـان و گـرنگی پێـدانی منداڵانـدا گونجـاون.\n٨ـ پێویستە شیعـری منـداڵان، بابـەتی رەوشتی و پـەروەردەیی و دەروونی و نیشـتمانی و کۆمـەڵایـەتی لە خـۆ بگـرێت، تا هـەر لە منـداڵیـیەوە بە ئەم پـرەنسیـپانە رابهـێـنرێن.\n٩ـ پێویستە ئەو سـروود و شـیعـرانەی کە ئاوازیان بۆ دادەنـێن و دەکـرێن بە گۆرانی و سروود بۆ منداڵان و لە تەلفـزیۆنەکانـدا تۆماردەکرێن. لەژێر چاودێـریی کەسانی پسپۆر و شارەزای بواری ئەدەبی منداڵان و دەروونناسی و پەروەردە و هـونەری منداڵانـدابن. چونکە منـداڵان ئەم هـۆنـراوانە لەبەردەکەن. کارتێکـردنیان لە ژیانی منـداڵاندا دەبێـت.\n١٠ـ پێویستە شاعـیرانی شیعـرنووس بۆ منداڵان لە بـواری پـەروەردە و دەرووننـاسی منـداڵان نابەڵـەد نەبن. پەروەردەکار و دەروونناسی منداڵان بن. شارەزای زمانی پەتی کوردیمـان بن. چونکە شاعـیری شیعـرنـووسی منـداڵان، کـاتێک دەتـوانێـت شیعـرێکی جـوان و بەچـێژ و بەسـوود و کـاریگەر بۆ منـداڵان بنووسێـت، کە شـارەزای تـەواوی قـۆناغـەکانی گەشەکردنی منداڵاندا بێت، لە رووی توانایی و دەروونی و پەروەردەیی و کۆمـەڵایـەتی و زمـانی و سـۆزداری و هـزری و حـەز و ئـارەزووەکـانی منـداڵانـەوە.\n١١ـ پێویستە شاعـیرانی شیعـرنووسی منداڵان ئەوە بزانن، کە شیعـری منـداڵان، وەک هەر بابـەتـێکی تری ئـەدەبی، پێـویستی بە داهـێنان و گەشەکـردن هـەیە. پێـویستی بە تەکـنیک و سـتایـل و شـێـوازی گـوزارشـتکـردنی تـازە هـەیە.\n١٢ـ پێویسـتە شـاعـیری شـیعـرنـووس بـۆ منـداڵان، نـاونیشـانی کـورت و گـونجـاو بـۆ شـیعـرەکـانی دابنێـت. ناونیشانـەکـانیش گـوزارشـت لە نـاوەڕۆکی شـیعـرەکـان بکـەن.\n١٣ـ مانگی ئەپـریـلی هەمـوو ساڵێک، بە مانگی شیعـری نیشتمانی دانراوە. ئەم مانگە بقـۆزنـەوە و هـەوڵـبـدن کە زۆرتـرین شـیعـری نیشـتمانی بـۆ منـداڵەکانتان بخـوێننەوە.\nگرنگییەکانی شیعـر بۆ منـداڵان:\nلەو بـڕوایـەدام، بە زانـیـنی گـرنگـییە سەیـرەکـانی شـیعـر بـۆ منـداڵان سەرسـام دەبـن. زۆر بە کورتی باس لە چەنـد گـرنگییەک لە گـرنگییەکانی شـیعـر بـۆ منـداڵان دەکەین:\n١ـ شـیعـر گەشـە بە زمـانی منـداڵان دەکات و شارەزایی زمـانی داهـێنانیان زیاتر دەکات. تـوانـایـەکی زیـاتـریشـیان دەبێـت لە گـوزارشتکـردن و لـە بەهـرەی نووسینی شـیعـردا.\n٢ـ شـیعـر هـۆیـەکی گـرنـگە بـۆ منـداڵان، بـۆ گـوزارشتکـردن لە بیـر و نـاخ و سـۆز و دەروونیان، بۆ گەشەکردنی خەیـاڵ و بەهـرەی ئەدەبی و هـیوا و خولیا و خەونەکانیان.\n٣ـ زۆر گـرنگە هەر لە منـداڵـییەوە منـداڵەکـانتـان بە چـێژ و حـەز و خۆشــەویستی بـۆ شـیعـر رابهـێنـین. نـەک تەنیـا هـەر لە قـوتـابخـانەدا، بەڵکـو لە ژیـانی رۆژانەیـان و لە پەیـوەنـدییەکانیشیاندا سوودیـان پێ دەبەخـشێـت.\n٤ـ شـیعـر گـەڵی دەرگـا بـۆ منـداڵەکـانتاـن، بە درێـژایی ژیانیان بـۆ دەخـاتە سـەر پـشت. کەواتـا نابێـت گـرنـگی و سـوودەکـانی شـیعـر بـۆ منـداڵان پشـتگـوێ بخـەن.\n٥ـ بە دەنگـێکی بـەرز و خـۆش و شـیرین شـیعـر بۆ منـداڵـەکـانتـان بخـوێننەوە. دەشێ هـێشتا منداڵـن و لە واتاکـانی وشەکان تێ نەگـەن، بەڵام هـەست بە چـێژی مـوزیکی و ترپـەی سەروای شـیعـرەکـان دەکەن. بە مەرجـێک شـیعـرەکان سـووک و ئاسـان بـن.\n٦ـ شـیعـری شـیرین، بوارێـکی باشە بۆ فـێرکردنی منـداڵەکانتان بە زمـانی کوردیمـان.\n٧ـ شـیعـر هـانی منـداڵان دەدات بۆ خوێنـدنـەوە و بۆ دەرخستـنی بەهـرەی ئەدەبیـیان.\n٨ـ شـیعـر ئاسـۆی بیـر و ئەنـدێـشـە و خـەیـاڵی منـداڵان فـراونـتر و گـەشـتر دەکـات و یارمەتییان دەدات بۆ بیرکـردنەوە لە داهـێنان و پێشکەوتـن. فەرهـەنگی وشەکانیشیان دەوڵـەمەنتـر دەکـات و لێـوەی کـۆمـەڵـێک وشـە و رسـتەی تـازە فـێردەبـن.\n٩ـ شـیعـر، منـداڵان بە گـەلێ بابـەتی هـەمـەجـۆرە و بە هـەستی جیـاواز دەنـاسێـنـێت.\n١٠ـ سەروای ناسکی شـیعـر، رێگەیەکی نایابە بۆ منـداڵانی بچـووک، بۆ گەشەکردنی هـۆشـیارییـان و ئاشـنابـوونیـان بە زمـانی دایـک و بە جـۆری دەنگەکـان و تـرپـەکان.\n١١ـ ئـەو منـداڵە بەهـرەمەنـدانەی کە هـۆگـری خوێنـدنەوەی شـیعـر دەبـن و لە لایـەن دایکـان و باوکـان و دادەکـانیان و مامۆستاکـانیانەوە هـاندەدرێن و پەروەردە دەکـرێن و هـەر لە منـداڵییەوە ئاڵـوودەی چـێژی شـیعـر دەبـن و لە ژینگەیـەکی هـۆنـراوە دوسـتدا پەروەردە دەبن. شەیـدای خوێنـدنەوەی شـیعـر دەبـن. ناتوانن بە درێژی ژیانیان واز لە خـوێنـدنـەوەی شـیعـر بهـێـنن. شـیعـر دەبـێـت بـە بەشـێک لـە ژیـانیـان. بـە دووریـشی مـەزانـن، کە هـەنـدێـک لـەم منـداڵانە ببـن بە شاعـیر و بە نـووسەری بـواری ئـەدەبی منـداڵان. منـداڵان هـەر بە خۆڕسکـی ئـارەزووی گـۆرانی و ئـاوازی شـیرینـیان تێـدایە.\n١٢ـ لە میـانەی شـیعـرەوە، بەهـرە و گـەلی لە تـوانـاکـانی منـداڵان دەردەکـەون، وەک دەنـگـڕەوانی و بە جـوانی پێشکەش کردنی شیعـر و دەرخـستنی ئازایـەتی ئەدەبیـیان.\n١٣ـ شـیعـر، منـداڵان لە شـەرم و گـۆشـەگـیری و دوودڵی و هـەڵچـوون رزگـاردەکات.\nچارەسەری گـەلێ لە گـرفـت و لە کێـشە جەستەیی و دەروونییەکـانی منـداڵان دەکـات.\n١٤ـ شـیعـر و سـروود، رۆحی کوردایـەتی و هاوبەستەبـوون و کوردسـتان پەروەریی لە دڵـی منـداڵاکانتان شیرینتر دەکات. پەرۆشێکی زیاتـری نیشـتمانییان دەورووژێـنێت.\n١٥ـ شیعـری شیریـن و گونجـاو بۆ منـداڵان، گەشە بە چـێژی ئەدەبی منداڵان دەکات و هەست دەوڵەمەنتریان دەکات. زیاتـریش پابەنـدی نەریت و بەهـا نیشتمانییەکان دەبن.\n١٦ـ شیعـر، هـۆکارێکە بۆ بنیاتـنانی کەسایەتییەکی دروست و بۆ روواندنی رەوشتی بـەرز و خـوو و نەریـتی جـوان و بـەهـای بـەرز و پـیرۆز. بـۆ زاخـاودانی هـۆش و هـەست و دەروونی منـداڵان.\n١٧ـ پەروەردەکردنی منـداڵان بە ئاشنابـوون و خۆشەویستی بۆ شیعـر، نەک هەر لە قوتابخانەدا بەڵکو لە ژیانی رۆژانەیان و پەیوەندییەکانیشیان سوودیان پێ دەبخشێت.\nلەم پێـودانگە گـرنگـییانەوە. شـیعـر دەتـوانێـت ئـەرکـێکی گـرنـگ ببـینـێت، لە چـەنـد رەهـەنـدێکی وەک: پەروەردەیی و نیـشتمانی و نەتەوەیی و کۆمەڵایەتی و رەوشتی و جـوانی و ویـژدانی و مـرۆڤـایـەتی و هـزری.\nئەوە شیعـرە، کە منداڵە چاوگەشەکانتان بە کوردایەتی و کوردستان پەروەریی گۆش و پـەروەردە دەکـات. فـێری نیشـتمان پـەروەری و و دڵسـۆزی و خەبـات و تێکـۆشـان و خـۆڕاگـرتـن و ئـازایـەتی و دلـێری و بـەرگـری و کـۆڵـنـەدانیـان و دەکـات.\nئەوە شیعـرە، کە جگەرگۆشەکانتان پەروەردەدەکات و فێری رەوشت بەرزی و رەفـتار دروسـتی و گـەشـبـیـنی و هـیواخـوازی و چـاکـەخـوازی و هـاوکـاری و یـارمـەتـی و لـێبووردن و رێزگـرتن و بـرایـەتی و هـاوڕێتی و پێکەوەژیـان و سازان و ... دەکات.\nشایەنی باسە شاعـیرانی نەوەی نوێمان لە بواری شیعـرنووسین بۆ منداڵان. لە بارەی هەموو ژانـرەکـانی شیعـری منداڵانەوە، شیعـریان نووسیوە: نیشتمانی، کۆمـەڵایـەتی، فـێرکـاری، زانیـاری، وەرزشـی، کـۆمیـدی، دەربـارەی ئـاژەڵ، بـاڵـنـدە، گـوڵ و دار و درەخـت، پەپـوولە و هـەنـگ، سـرووشـتی رەنگـین و جـوانی کوردسـتان، وەرزەکان، شـیعـر بۆ دایکـان و باوکـان و مامۆستاکـان، بۆ پێـشـمەرگـەی قـارەمـانی پـارێـزەری کوردستان، بۆ شەهـیدانی نەمرمان، بۆ ئاڵای ڕەنگین و پیرۆزی کوردستان، بۆ قەد و باڵای چیا سەرکەشەکانمان، بۆ زمانی شـیرینی کوردیـمان، بۆ ئاشـتی و بۆ مرۆڤـایەتی و بۆ بـرایەتی و خـۆشـەویسـتی، بۆ ژیـنگەپـارێـزی کوردسـتانی جـوان، بـۆ... هـتـد.\nپـۆلـیـنی شـیعـری منـداڵان:\n١ـ شیعـری فـۆلکلۆری: ئەو شیعـرە میللییانەن کە خـاوەنەکـانیان نەناسراون و گەل بە خـاوەنی ئەو شیعـرانە دەزانـرێـت. زۆربەیـان کـراون بە گـۆرانی. گـەلی کـورد خـاوەنی گەنجـینەیەکی دەوڵەمەنـدی شیعـری فۆلکلۆرییە. کە پشکی منداڵانیشی تێدایە. منداڵانی کوردمان بە تـاک و بە کۆمـەڵ بە ئـاواز و جـووڵـەوە ئەم گـۆرانییانە دەڵێنەوە. ئەمەش دوو نموونـەن لە شیعـری فـۆلکـلۆری کـوردی بـۆ منـداڵان: یەکـەم (هـەر دەرنـایـە):\nهــەر دەرنــایـە .. هــەر دەرنــایە\nقـاچـمـان تەزی .. بـووک دەرنایە\nدەستمان تەزی .. بـووک دەرنایە\nهــەر دەرنــایـە .. هـەر دەرنـایـە.\nهونەرمەنـدی گـۆرانبێژی کوردمان، مامۆستا (سەلاح محـەمـەد) کە لەناو منداڵانـدا بە (مـام عـەوڵا) ناسـراوە. بە بەشـداری کچـۆڵـەیـەکی چـاوگـەشی دەنـگخـۆش و کـۆمـەڵە منـداڵێکی کچـان و کـوڕان، کـلیـپـێکی رەنگـاوڕەنگی گـۆرانیـیەکی فـۆلکـلۆریی خـۆشی بۆ منـداڵانی کوردمـان تـۆمـارکـردووە. کە جـاروبـار لە تەلەفـزیـۆنـەکانی کوردستان دا، پێشکەش دەکـرێـت، لەژێـر نـاوی (بـووکە بە بـارانێ) ئەمـەش دەقـی گـۆرانییەکـەیە:\nهـەیــــــاران و مـەیـــــــاران\nیـا خـــوا داکـــاتـە بـــــــاران\nبـۆ فـەقــــیـر و هــــــەژاران\nقەومی حەسەن و حوسێـنان\nهەموو قـڕبـوون لە توینـیان\nخـــوایـە بــــاران بـبــــــارێ\nلـە لادێ و لـە شــــــــــــارێ\nلـە سـبەیـنێ تـا ئـێـــــــوارێ\nبـە لــیـزمە بـێـتـە خــــوارێ\nبـووکـــــە بـە بـــــــــــارانـێ\nئـــــــاوی بـن دەغــــــــڵانـێ\nلـە دێـــــــریـن زەمــــــــانـێ\nبـووکـــی نـــاو بـاغــــــــانـە\nچـەنـــد خـــــان و مــــــــانـە\nلـە گـــــــــەورە مـــــــــاڵانـە\nبـووکە چـۆتە سـەر کەپــرێ\nلـێـــدەدا دەف و تـەپـــــــــڵێ\nلـە کەسـیـش ناکـا شـــەرمێ\nلـە دێـــــــریـن زەمـــــــــانێ\nشەمـوولـەی مـن چـی دەوێ\nمێــوژی عـەمــــارانی دەوێ\nشەکــری لە شـــارانی دەوێ\nدیـــــاری مـنـــــداڵانی دەوێ\nشەمـوولـــەی لەنـــاو رەزی\nبـای لـێــدەدا و دەلــــــەرزی\nفـڕدەکـــا ئــــــاڤی تـــــــەزی\nبـە جـــوانیـیەکەی دەنــــازی\nدیـــــاری مـنـــــداڵانی دەوێ.\n٢ـ شیعـری نیشـتمانی: گرنگترین ژانرە لە ژانرەکانی شیعـری منداڵانی کورد، پانتاییەکی زۆری لە شـیعـر و سـروودەکـانی شـاعـیرانی شـیعـرنـووس بـۆ منـداڵان گـرتـۆتـەوە. لە پێشترین ئامـانجە لە ئامانجەکـانی شیعـر بۆ منـداڵان. چونکە تا ئەمڕۆش خـاکی پیرۆزی کوردستان لە داگیرکەرانی رەگەزپەرست رزگاری نەبووە. مەبەست لە شیعری نیشتمانی بۆ منـداڵانی کوردمـان، رووانـدنی هـەستی کوردایـەتی و شـیرینکـردنی خـۆشەویستی و هـاوبەسـتەبـوونە بۆ کوردسـتانی نیشـتمانی شـیرینمان. ئەمـە دوو نمـوونە لە شـیعـری نیشـتمانی بۆ منـداڵان: کەڵە شاعـیری گەلەکەمان کاک (لەتیـف هـەڵـمەت) لەژێـر ناوی (نیـشــتمان) دا، نووسـیوێـتی:\nوەک چـــــــــۆن بـاڵــــــــــــدار\nلانـــــەی هـــەیـە لەســـەر دار\nوەک چــۆن پەپـوولـەی جـوان\nلانــــە دەکــەن لەنــاو گــــوڵان\nوەک چــۆن مـانـــگـی تـابــــان\nمـــاڵـی هـــەیـە لـە ئـاســــمـان\nوەک چـۆن مـاسـی و حــەزیــا\nمـاڵـیــان هــەیـە لەنــاو دەریــا\nمنیش نیشـتمانم هـەیە نیشتمان\nنیشتمانم کوردستانە کوردستان.\nشـاعـیر و چـیرۆکـنـووسی ناسـراوی بـواری ئـەدەبی منـداڵانی کـوردمـان، مـامـۆسـتا (عـەلی حەمـەڕەشـید بەرزنـجی) لە یـەکـێک لە شـیعـرە نیـشـتمانییەکـانی بـۆ منـداڵان لەژێـر نـاوی (پێـشـمەرگـە) دا، نـووسیـوێـتی:\nکـۆڵـنـــــەدەر و قـــــــارەمـان\nپێـشمەرگەیە گیان دەبەخـشێ\nبـۆ ئــەم خــــاکـە شـــیـریـنـە\nنـمـوونـــەی دڵـســــۆزیـیـە و\nدڵــی پــــــڕ لـە ئـــــــەویـنــە\nجـێی شـانـازی هـەمـووانـە و\nبـــڕوای بـــەرز و بـەتــــیـنـە\nبـۆ سـەربـەسـتی کوردسـتـان\nئـەو چـــەکی کــردۆتـە شــان\nبـەرانـبـــــەر بـە دوژمـنـــــان\nکــوڕی رۆژی تـەنــــگـانـە و\nهـێـمــــایـە بـۆ بـەرخـــــودان\nپـێـشـمـەرگـە ئـەو کـەســەیـە\nگـیانی خسـتـۆتـە سـەردەسـت\nتـا گــەل بـە خـۆشـی بــژی و\n٣ـ شـیعـری فـێرکـاری (فـێرکـردن): جـۆرێـکە لـە جـۆراکـانی شیعـری منـداڵان. کە بـۆ مەبەستی فێرکردن دانراون. لەوانەش (نۆبارا بچوکان ـ ئەحمەدی خانی) و (ئەحمەدی ـ شـێخ مـارفی نـۆدێی) و (فـەرهـەنگـۆکە) ی شەهـيد (شـاکـر فەتـاح). بە دەیـان شیعـری فێرکـاری شاعـیرانی تری کوردمـان. ئەمـە نموونـەیە لە شیعـری فـێرکاری بۆ منـداڵان. لە دانـانی شاعـیری نیشـتمانی نەمـرمـان مامـۆسـتا (زێـوەر) لەژێـر نـاوی (ژمـارە):\nیـەک و دوو..... داری سـێـو و داری تـوو\nسـێ و چـوار..... هـاتـم بـۆ مـەکـتـەب بـە غـار\nپـێـنـج و شـەش..... هـەسـتـامە سـەر تـەخـتەی رەش\nحـەوت و هـەشـت..... چـووم بـۆ هـەورامـان بـۆ گـەشـت\nنــۆ و دە..... یـارمـەتی هـاوڕێـت بـدە.\n٤ـ شـیعـری پـەروەردەیی: بەشێکی گـرنگە لە شیعـری منـداڵان، شیعـری پـەروەردەیی زۆر لە لایـەنەکـانی پـەروەردەیی دەگـرێتـەوە: پـەروەردەی کـۆمـەڵایەتی، پـەروەردەی وەرزشی، پـەروەردەی تەنـدروستی و دەروونی، پـەروەردەی مرۆڤـایەتی، پـەروەردەی ئاینی، پەروەردەی ژینگەپارێـزی، پەروەردەی رەوشتی، پەروەردەی بەزەیی بە ئاژەڵان و باڵـندەکان. لەسەر هەریەک لەو پـەروەردانە چەندین شیعـری جوانی کوردیمان هـەیە. ئەمەش نموونەیـەکە لە شـیعـری پـەروەردەیی، لە نـووسـینی شـاعـیر و چـیرۆکنـووسی ناسراو و بە توانای بواری ئەدەبی منداڵانی کوردمان، ئەندازیـار (محـەمەد بـەرزی) یە. لەژێـر ناوی (پەرتــووک) کە یەکێکە لە چەنـدین شیعـری پەروەردەیی ئەم شاعـیرەمان:\nپەرتـووکـم زۆر خـۆشـدەوێ\nپــڕە لـە بـابـــــــــەتـی نــوێ\nهـەمیـشــە لە گـەڵـمــــــــایـە\nبـە چـیـــرۆک و هـۆنــــراوە\nئامۆژگـاری و وێنەی جـوان\nوانــــەی چــــاکـن بـۆ ژیــان\nئـەوەی هـاوڕێی پەرتـووکـە\nدیـــارە ژيــــــر و زیــــرەکـە\nوریـــــایـە و بـە ئـاگـــــــایـە\nبـۆ نـیـشــــتـمـان چــــــرایـە.\nبێگومان گرنگییەکانی شیعر بۆ منداڵان زۆر لەوانە زیاترن کە لە سەرەوە باسمان کردن. لەسەر هەر ژانرێکیش لە ژانـرەکانی شیعـری منداڵان، بە دەیان نموونەی ترمان هـەیە.\nلە کۆتاییدا، داوا لە شاعـیرانی شیعـرنووس بۆ منداڵان و لە دادەکانی باخچەی منداڵان و لە مامۆستایانی قوتابخـانە بنەڕەتییەکان و لە دایکـان و باوکان دەکەین، کە منداڵەکانیان و قـوتابییەکـانیان ئاشـنا و هـۆگـری شـیعـری جـوان و بەسوود بکـەن، چونکە شیعـر لە زۆر رووەوە سوودێـکی زۆر نایـاب بە منـداڵەکـانتان و بە قـوتابییەکـانتان دەبەخـشێت.\n٢٨\_٧\_٢٠٢١ - سـوێد


پیاوانی ناوچە هەژارەکان ئاسانتر تووشی هەڵاوسانی شاخوێنبەر دەبن - Radio Sweden Kurdish - رادیۆی سوید Radyoya Swêdê | Sveriges Radio\nپیاوانی ناوچە هەژارەکان ئاسانتر تووشی هەڵاوسانی شاخوێنبەر دەبن\nبڵاو کرایه‌وه tisdag 5 juni 2012 kl 12.18\nمەترسی هەڵاوسانی شاخوێنبەر لەناو پیاوانی ناوچە هەژارەکاندا زۆرە. بە پێی لێکۆڵینەوەیەککی تازە لە لایەن نەخۆشخانەی سکۆنێ ئەو مەترسییە بە تایبەت لەناو پیاوانی بێکار و ئەوانەی داهاتیان کەمە.\nهەرچەند کە مەترسی بۆ پیاوانی ناوچە هەژارەکان و ئەوانەی داهاتیان کەمە زۆرترە ڕادەیەکی کەم لەوانە سوود لەو ئمکانەتەی هەیە دەکەن.\nمارتین مێلین، سەرۆکی کلینیکی نەخۆشییەکانی دەمار لە نەخۆشخانەی سکۆنێ، لە ناوچەی چڕبیانی رووسێنگۆرد لە شاری ماڵمۆ کۆبوونەوەیەکی بۆ دانیشتووانی ئەم ناوچەیە پێکهێنا بۆ زانیاریپێدان. بە پێی مێلین گرینگە زانیاری زیاتر بدرێت بە دانیشتووانی ئەو ناوچانەی وەکو رووسێنگۆرد سەبارەت بە مەترسی هەڵاوسانی شاخوێنبەر.\nمارتین مێلین دەڵێ بە هۆی ئەوەی کە جیاوازییەکی گەورە هەیە لە نێوان ناوچەکانی هەر شارێک، گرینگە بەوانە ڕابگەین کە لە مەترسی گەورە دان و زیاتر پێویستیان بە پشکنینی پزشکی هەیە. بۆ ڕاگرتنی دادوەریی هەوڵ دەدەین چاوەدێری هەموو خەلکی سوید بێ جیاوازی بکەین.\nلە ماوەی دوو ساڵی ڕابردوودا ئەو پیاوانەی تەمەنیان گەیشتۆتە ٦٥ ساڵ و لە پارێزگای سکۆنێ دەژین بۆ پشکنینی شاخوێنبەر لە نەخۆشخانەی سکۆنێ بانگ کراون. بە پێی مێلین هۆکارێکی گەورەی هەڵاوسانی شاخوێنبەر سیگارکێشانە. گەر پشکنینی پزیشکی دەریخست کەسێک لەبەر مەترسی هەڵاوسانی شاخوێنبەردایە دەبێت نەشتەرگەریی بۆ بکرێت گەرنا ژیانی ئەو کەسە لە مەترسی دایە.\nبەڵام لێکۆڵینەوەکە ئەوە نیشان نادات بۆ بە تایبەت پیاوانی دانیشتوویی ناوچە هەژارەکان و ئەوانەی داهاتیان کەمە زیاتر دەکەونە بەر مەترسی تووشهاتن بە هەڵاوسانی شاخوێنبەر.\nدکتۆر مـوونسێف زارووک دەڵێ بە پێی لێکۆڵینەوەکانی من بوواری ئابووری و پەناهندەگیی هۆکاری گەورەن.\nهاوکات ئاڵا ئەلحەدداد، دکتۆرا لە کلینیکی دەماری لە ماڵمۆ دەلێ لەوانەیە ئەو کەسانەی لە حاڵەتی مەترسدان مووشکیلاتی دیکەیان هەبێت. زۆربەیان لە بەر شەر پەنایان هێناوا بۆ سوید و لەوانەیە مووشکیلاتی دیکەیان هەبێت کە بواریان نادات سەرنج بەم پرسە بدەن.\nهەروەها نەبوونی زانیاری هۆکارێکی سەرەکیی دیکەیە لە ناوچە هەژارەکان کە بۆ نموونە ئاگایان لەو پشکنینە بێبەرامبەرە نییە کە دەوڵەت بۆی ڕەخساندوون، ئەمە لەکاتێکدایە کە لە زۆربەی پارێزگاکانی سویددا ئیمکاناتی پشکنینێکی پزشکیی هەیە کە پێیدەڵێن (Screening) لە ڕێی ئەو پشکنینەوە هەوڵدەدرێت ئەو شاخوێنبەرەی لە مەترسیدایە بدۆزێتەوە.\nبەڵام بەهۆی نەبوونی زانیارییەوە بۆ نموونە لە گەڕەکە چڕبیانییەکانی شاری مالمیۆ ڕوسەنگۆرد بە نموونە تەنها ٧٠ لەسەدی پیاوان دەچن بۆ پشکنین بەروارد بە ناوچە خۆشگوزەرانە کەمبیانییەکانی ئەو شارە وەک لۆمما، ڤێللینگێ و سڤێدالا کە ٩٠ لەسەدیان سوود لەو پشکنینە وەردەگرن.


جوان مستەفا: 17 ھەزار و 500 دەرزیێن ل دژی کۆرۆنایێ گەھشتن رۆژئاڤا - دارکا مازی\nجوان مستەفا: 17 ھەزار و 500 دەرزیێن ل دژی کۆرۆنایێ گەھشتن رۆژئاڤا\nدر. جوان مستەفا گۆت، 17 ھەزار و 500 دەرزیێن “ئاسترازینکا”یێن ل دژی ڤیروسا کۆرۆنایێ (کۆڤد-19) کو ژ لایێ WHO ھاتنە شاندن، گھشتن رۆژئاڤایێ کوردستانێ.\nپشتی خەباتێن زێدەیێن ژ لایێ دەستەیا تەندورستیێ یا رێڤەبەریا خوەسەرا رۆژئاڤایێ کوردستانێ ڤە ژ بۆ بدەستخستنا دەرمانێن ل دژی ڤیروسا کۆرۆانیێ، 17 ھەزار و 500 دەرزی ژ لایێ رێخستنا تەندورستیا جیھانێ (WHO) ڤە ھاتنە شاندن. ئەڤە جارا یەکەمینە کو WHO مادەیێن تەندورستی ب ئاوایەکی یەکسەر ددەتە رێڤەبەریا خوەسەر.\nھەڤسەرۆکێ دەستەیا تەندورستیا رێڤەبەریا خوەسەر در. جوان مستەفا ژ بۆی مەدیایا نێزیکی رۆژئاڤایێ کوردستاتانێ دیار کر کو پەیوەندیا وان د گەل رێخستنا تەندورستیا جیھانێ دا بەردەوامە و گۆت، ئەرکا رێخستنێ یە کو خزمەتێن تەندورستیێ بدەتە گەلێن جیھانێ، ب تایبەت پشتی کو ڤیروسا کۆرۆنایێ دەرکەت.\nجوان مستەفا دەستنیشان کر کو یا گرنگ ئەوە دەستپێکێ دا دڤێت دەرزی ژ بۆی فەرمانبەرێن تەندورستیێ بیت، رێژەیا ھاتیە شاندن تێرا دکەت کو فەرمانبەرێن تەندورستیێ بهێنە ڤاکسیندان و وھا بەردەوام کر: “ژ بەرکو فەرمانبەرێن تەندورستیێ خەتا پاراستنا یەکەمین ل ھەمبەر ڤیروسا کۆرۆنایێ یە.”\nبەریا چەند رۆژان ل باژارێ حەسەکێ فەرمانبەرێن تەندورستیێ ھاتینە ڤاکسیندان. دهێتە تەخمینکرن کو د ناڤا رۆژێن پێش دا ھەموو فەرمانبەرێن تەندورستێ یێن ل باکور و رۆژھلاتێ سووریێ بهێنە ڤاکسیندان.\nجوان موستەفا دیار کر کو دەرزیێن “ئاسترازینکا”یێن بریتانی ژ WHO وەرگرتنە، ئەڤ دەرزیە ل ئەورۆپایێ ھاتیە جەرباندن و ئەنجامێن باش دانە.


یەکێتی ناوی کاندیدەکەی بۆ پۆستی پارێزگار ئاشکراکرد | PUK CENTRAL COUNCIL\nپێنج شه‌ممه, تشرینی یه‌كه‌م 19, 2017 10:37 am\nئەندامێکی مەکتەبی سیاسی یەکێتیی نیشتمانیی کوردستان لەبارەی کاندیدەکەی یەکێتی بۆ پۆستی پارێزگاری کەرکوک رایدەگەیەنێت”مەکتەبی سیاسی یەکێتی رزگار عەلی وەک پارێزگاری نوێی کەرکوک دیاریکردوە”.\nرەفعەت عەبدوڵڵا ئەندامی مەکتەبی سیاسی یەکێتیی نیشتمانیی کوردستان، ئێس ئێن ئێنی رایگەیاند”مەکتەبی سیاسی یەکێتی، رزگار عەلی ئەندامی مەکتەبی سیاسی وەک پارێزگاری نوێی کەرکوک دیاریکردوە و دوای متمانە پێدانی لەلایەن ئەنجومەنی پارێزگای کەرکوکەوە، بەڕەسمی وەک پارێزگاری نوێی کەرکوک دەستبەکار دەبێت”.\nرزگار عەلی حەمە جان\nلەدایكبووی :1960/كەركوك .\nباری خێزانی : خێزاندار ، خاوەنی (4) منداڵ.\nدەرچووی پەیمانگای تەكنیكی هەولێر / بەشی رووپێوی .\n1980 پەیوەندی كردن بە یەكێتی خوێندكارانی كوردستانەوە.\n1982 پەیوەندی كردن بە كۆمەڵەی رەنجدەرانی كوردستانەوە.\n1983 پەیوەندی كردن بە هێزی پێشمەرگەی كوردستان لە تیپی(21)ی كەركوك.\n1985 فەرماندەی مەفرەزە لە كەرتی(1)ی قەڵاسێوكە / تیپی (25)ی خاڵخاڵان .\n1986 جێگری فەرماندەی كەرتی(3)ی چەمچەماڵ / تیپی (25) ی خاڵخاڵان.\n1987 فەرماندەی كەرت لە تیپی(25)ی خاڵخاڵان.\n1987 – 1988 لە مەڵبەندی بادینان لێپرسراوی هێزی پێشمەرگە لە ناوچەی شێخان و ئاكرێ .\n1988 سەرپەرشتیاری تیپی (25)ی خاڵخاڵان پێش كشانەوەی هێزی پێشمەگە لە ناوچەكانی مەڵبەندی (3) ی هەولێر.\n1990 رابەری سیاسی بەتالیۆنی(6)ی كەركوك .\n1991 جێگری فەرماندەی رەتڵی تایبەت بە گرتنی معەسكەر خالید لە رزگار كردنی شاری كەركوك / لە راپەڕینی ساڵی 1991 .\nدوو جار لە پێشمەرگایەتی بریندار بوومە.\n1991 لێپرسراوی كۆمیتەی رێكخستنی بنەسڵاوە / مەڵبەندی (2) ی رێكخستنی كەركوك .\n1992ئەندامی كۆنگرەی یەكەمی (ی.ن.ك) لە شاری هەولێر.\n1993 كارگێڕ لە مەڵبەندی(3)ی رێكخستنی هەولێر .\n1993 ئەندامی كۆمەڵەی رووناكبیری و كۆمەڵایەتی پارێزگای كەركوك.\n1993 ئەندامی پلینیۆمی(ی.ن.ك) لە شاری هەولێر.\n1995 ئەندامی مەكتەبی رێكخستن .\n1997 ئەندامی مەكتەبی رێكخستن و لێپرسراوی رێكخستنەكانی ناوەوە(كەركوك و خانەقین و دووزخومارتوو و بەغداد) .\n1999 ئەندامی شاندی یەكێتی بە سەرۆكایەتی هەڤاڵ مام جەلال ، بەشداربوو لە كۆنگرەی ئۆپۆزیسیۆنی عێراقی لە شاری نیویۆرك لە وڵاتە یەكگرتووەكانی ئەمریكا.\n1999 بەشداریكردن لە خولی سیستەم و شێوازی بەڕێوەبردنی دەزگا باڵا دەسەڵاتدارەكانی ئەمریكا لە واشینگتۆن.\n2000 هەڵبژێردرا بە ئەندامی كۆمیتەی سەركردایەتی لە كۆنگرەی دووەمی (ی.ن.ك).\n2001 لێپرسراوی مەڵبەندی رێكخستنی گەرمیان.\n2001پارێزگاری كەركوك لە هەرێمی كوردستان (دەربەندیخان ) .\n2002 ئەندامی كۆمیتەی تایبەت بە كەركوك لە قۆناغی ئامادەسازی بۆ پرۆسەی ئازادی عێراق بە سەرپەرشتی هەڤاڵ مام جەلال.\n2003 ئەندامی شاندی یەكێتی بە سەرۆكایەتی هەڤاڵ مام جەلال ، بەشداربوو لە كۆنگرەی ئۆپۆزیسیۆنی عێراقی لە شاری لەندەن لە بەریتانیا.\n2003 سەرپەرشتی كردنی چوونی یەكەم هێزی پێشمەرگە بۆ ناو شاری كەركووك لە گەڵ چەند هەڤاڵێكی تر، لە پڕۆسەی ئازادی عێراق , كۆنترۆڵكردنی بینای دیوانی پارێزگا و فەرمانگەكانی پارێزگا.\n2003 – 2005 ئەندامی ئەنجومەنی پارێزگای كەركوك.\n2004 ئەندامی دەستەی دامەزرێنەر و سەرۆكی كۆمەڵەی فریاكەوتنی ئاوارە كە ئەركی سەرەكی بریتی بوو لە جێ بە جێ كردنی پڕۆژە خزمەتگوزاری یەكان و كۆمەكی خێزانە ئاوارە گەڕاوەكان بە مەبەستی نیشتەجێبوون لەسەر زێدی دێرینی خاكی كوردستان ، لە سەر بودجەی حكومەتی هەرێمی كوردستان/ ئیدارەی سلێمانی.\n2005 تا 2011 سەرۆكی ئەنجومەنی پارێزگای كەركوك.\n2006 لێپرسراوی مەڵبەندی رێكخستنی كەركوك بە وەكالەت بۆ ماوەی (4) مانگ لە دوو ماوەی دیاریكراوی پێویستدا.\n2005 ئەندام لە لیژنەی باڵای هاوپەیمانی كوردستان بۆ سەرپەرشتیكردنی هەڵبژاردنەكانی كۆمەڵەی نیشتمانی عێراقی ، ئەنجومەنی پارێزگای كەركوك و را پرسی لە سەر یەكەم دەستوری عێراق، لە پارێزگای كەركوك.\n2009 ئەندامی دەستەی دامەزرێنەری یانەی (منتدی) تایبەت بەو شارانەی جیهان كە لە قۆناغی گواستنەوەدان و كێشەیان لە سەرە، دامەزراندنی یانەكە بە هاوكاری زانكۆی ماساسوشت لە ویلایەتی بۆستن لە وڵاتە یەكگرتووەكتنی ئەمریكا و بە بەشداری[(نوێنەرانی كورد , توركمان ، عەرەب و كلد و ئاشووری لە شاری كەركوك ),(نوێنەرانی یۆنانی و توركی شاری نیقۆسیای قوبرس).(نوێنەرانی كاسۆلیك و پرۆتستانتی هەردوو شاری بێلفاست و لۆندۆن دێری سەر بە ئیرلەندای باكوور)،(نوێنەرانی سرب و ئەلبان لە شاری میترۆڤیكای كۆسۆڤۆ)،(سەرەرای بەشداری ئەو شارانەی جیهان كە لە سەرەوە ناویان هاتووە ، چەندین شاری كێشە لە سەری جیهان لە كۆبوونەوەكانی ساڵانی2010، 2011 ،2012 بە شداری یان كرد و بوونە ئەندام لە یانەكە لەوانە[(قودس ، رامەڵڵا ، حەیفا نوێنەرانی فەلەستین و ئیسرائیل ئامادە بوون)،(كادونای وڵاتی نایجیریا نوێنەرانی ئیسلام و مەسیحی بەشداربوون)،(نوێنەرانی شاری مۆستاری ئەڵمانیا و بەیروت و تەرابلوسی لوبنان بەشداربوون( لە ساڵی 2013 لە شاری كادونای وڵاتی نایجیریا كۆبوونەوەی ئایندە ئەنجام ئەدرێت، بەشداریمان كرد لە كۆبوونەوەكانی ساڵان 2009 ، 2011 ، 2012]\n2010 ئەندام لە لیژنەی باڵای یەكێتی بۆ سەرپەرشتیكردنی هەڵبژاردنەكانی ئەنجومەنی نوێنەرانی عێراق ، لە پارێزگای كەركوك.\n2012 لێپرسراوی مەكتەبی پەیوەندییە گشتییەكانی (ی.ن.ك) .\n2012 سەرۆكی شاندی (ی.ن.ك) بەشداربوو لە كۆبوونەوەی تایبەت بە جیهانی عەرەب لە شاری ئیستانبول بە سەرپەرشتی سەرۆك و سكرتێری گشتی رێكخراوی سۆشیالیست ئینتەرناشیۆنال.\n2012 ئەندامی شاندی (ی.ن.ك) بەشداربوو لە كۆنگرەی رێكخراوی سۆشیالیست ئینتەرناشیۆنال لە شاری كەیپ تاون لە كۆماری ئەفریقیای باشوور كەنوێنەرانی 170 حیزبی سۆشیال دیموكرات و چەپ لە سەرتاسەری جیهان تێیدا بەشداربوون.\n2012 سەرۆكی شاندی یەكێتی لە كۆبوونەوەی یانەی باڵتیك )بالتیك فۆروم ( كە لە شاری ریگای پایتەختی وڵاتی لاتڤیا بەسترا و نوێنەرانی 30 وڵات و چەندین كەسایەتی بە ناوبانگی ئەوروپا و ئەمریكا تێیدا بە شداربوون.\n2013 سەرۆكی شاندی (ی.ن.ك) بەشداربوو لە كۆبوونەوەی ئەنجومەنی رێكخراوی سۆشیالیست ئینتەرناشیۆنال لە شاری لیشبۆنە(كەسكایس)لە وڵاتی پورتوگال ، لەم كۆبوونەوەیەدا بۆ یەكەم جار كۆمیتەی تایبەت بە كورد دانرا و بڕیار درا یەكەم كۆبوونەوەش (ی.ن.ك) میوانداری بكات لە شاری سلێمانی.\n2013 بەشداری كردن لە یەكەم كۆبوونەوەی كۆمیتەی كوردی سەر بە رێكخراوی سۆشیالیست ئینتەرناشیۆنال ، لە شاری سلێمانی.\n2013 نوێنەری (ی.ن.ك) لە كۆنگرەی حزبی سۆشیال دیموكراتی سوید.\n” ئەمەریکا ٤۸ کاتژمێری بۆ بارزانی داناوە دەست لەکار بکێشێتەوە، ئەندامانی خێزانەکەی وەک پەنابەر دەگوازرێنەوە بۆ وڵاتی ئیمارات”


لە هەموو ناوچەکاندا\n24 ئاب 2015 - 24 حوزەیران 2021\n24 حوزەیران 2020 - 24 حوزەیران 2021\n24 ئایار 2021 - 24 حوزەیران 2021\n17 حوزەیران 2021 - 24 حوزەیران 2021\nنیشاندانی ئەو ناوەڕۆکانەی کە باشترین ناوبانگیان هەیە لە 06/24/2020 ەوە لە لە هەموو ناوچەکاندا\nپڕۆژەیەکی نوێم، دیزاینی ڤێلایەك لە سلێمانی. بە بەکار هێنانی سۆفتوێری سریدی ماکس و فۆتۆشۆپ هەندێك بەشی بیناکە لە سەر خواستی خاوەنی ڤێلاکە بووە.\n16 ئەیلولی 2020\nنەخشەی خانوی 200 مەتری ڕاو سەرنج 10x20\nپاش سڵاو، نەخشەیەکم بۆ خانویەکی ٢٠٠ مەتری کێشاوە کە نهۆمی ژێرەوەی گەراجە و نهۆمی یەکەم و دوەمی بۆ نیشتەجێ بوون بەکار دەهێنرێت. دەمەوێ ڕاو سەرنجی ئێوەی بەڕێز بزانم لە سەر ئەو نەخشەیە و هەر پێشنیارێکتان هەبێت بۆ بەهێزت کردنی نەخشەکە. بە فایلی ئۆتۆکادیش لە هاوپێشەکانی ئەم بابەتە دا دامناوە دەتوانن داونلۆدی بکەن و ئەگەر گۆڕانکاریتان تێدا کرد بۆمی بنێرنەوە. سوپاسی هاوکاریتان دەکەم.. house 200m.dwg\nDastxosh mnish haman tebini sanarya xanm haya 2 payakai axir la rizy yak bet jwantra inja agar system y waffle slab yan coibax yan har bizameky try saqfy kesh swk bakarbet pewist baw hamw payaa nakat , pashan hak tebini tr Rwnaki sargarajaka lakwewaya agar karaba nabet zor tarik abet Hiwadarm hawreyanish tebini xoyani lasar bnwsn ta hamwman swdmand bin la zaniary yaktry\nنەخشەیەکی جوانە ، بەس ئەگەر پایەکان بخانایە ڕێکی یەکتری جوانتر دەبوو.\n31 کانونی دووەم\nتێبینی : ئەم کارەم ریمۆدێل کردووە لە سەر وێنەیەکی ریفرێنس کە لە لایەن ئەندازیار کارزان بەشیر مۆدێل کرا بوو.\n1 ئەیلولی 2020\nلای فای Light Fidelity چیە؟\nلایفای تەکنەلۆجیایەکی ڕایەڵەی بێ تەلە و لەسەر بنچینەی تیشک داتا دەگوازێتەوە بەخێرایی ١٠٠ جار زیاتر لە وایفای یاخود گواستنەوەی ٢٢٤ گیگابیت لە چرکەیەکدا. کەواتە دەتوانین بنووسین داگرتنی ٢٨ فیلمی ١ گیگابایتی لە یەک چرکەدا. خاڵی لاوازی ئەم تەکنەلۆجیایە ئەوەیە کەناتوانێت دیوارەکان ببڕێت وەکو وایفای، بەڵام دەکرێت لەڕێگەی تیشکی لیدوە ئەوەش چارەسەربکرێت، وەکو لەئێستادا زۆربەی گلۆپی ماڵەکان دەگۆڕدرین بە لید. شایانی باسە ئەم تەکنەلۆجیایە لە ساڵی ٢٠١١ دا لەلایەن هاراڵد هاس لە زانکۆی ئێدینبرە لە وڵاتی سکۆتلاند دۆزرایەوە. تەماشای ئەم گرتەڤیدیۆییەبکەن بۆ زیاتر ئاشنابوون بەم تەکنەلۆجیایە.. نوسینی: Zandy سەرچاوە: ماڵپەڕی Mashable\nکۆمپانیای Chaos کۆڕۆنا ڕێندەرەری ٦ ی بۆ سریدی ماکس بڵاو کردەوە. کە چەندنین ناوێکاری و تایبەتمەندی نوێی بۆ زیاد کراوە، لە گرینگترینیان زیاد کردنی Sky Model ێکی نوێیە کە چەندنین تایبەتمەندی نوێی تێدایە لەوانە پاڵپشتی کردنی تایبەتمەندی خۆر ئاوا بوون و توانایی هێنانە خوارەوەی خۆر بۆ ژێر ئاستی هێڵی هۆرایزۆنەوە Horizon Line وە و گونجاندنی Environment ی دیمەنەکە لە گەڵی. یەکێکی تر لە تایبەتمەندیەکان زیاد کردنی Adaptive Environment Sampler ێکی نوێیە کە بە گوێرەی هەواڵەکان لە گرنگترین تایبەتمەندیەکانی بریتیە کەم کردنەوەی Noise بە ڕێژەی دوو هێندە لە چاو پێشوو دا، وە هەندێك لە تاقیکردنەوەکان ئاماژەیان بەوە کردوە کە تا ٩ هێندە کەمی دەکاتەوە. لەم وەشانە دا نزیکەی ٧٨ ماتریاڵی نوێ بۆ Material Library زیاد کراوە و زۆربەی ماتریاڵەکان تایبەتن بە Arch-Viz کە لە بەشەکانی Flooring و Carpet و Ceramic Tile دان و ١٣ ماتریاڵی نوێش بۆ بەشی کۆنکرێت ماتریاڵ زیاد کراوە. چەند تایبەتمەندیەکی تر کە زیاد کراون: چەند تایبەتمەندیەکی نوێ بۆ بەشی کۆنتڕۆڵی Bloom و Glare زیاد کراوە و زیاد کردنی چەند Lens Effect ێکی کە وادەکات زیاتر واقعی دەرکەون و زۆرتر لە ڕاستی بچێت. زیاد کردنی تایبەتمەندی Texture Randomizer لە ڕێی Text Map ی UVWRandomizer ەوە کە وا دەکات دووبارە بوونەوەکان تێکەڵ بکات و بەمەش زیاتر لە ڕاستی بچێت بە تایبەت بۆ Tile ەکان. ئەم وەشانە پاڵپشتی Phoenix FD Foam دەکات کە پڵەگینێکی جیاوازە و هەر لە لایەن کۆمپانیای Chaos ەوە دەردەچێت و تایبەتە بە دروست کردنی شیکار کردنی شلەمەنی، ئەم وەشانە پاڵپشتی فۆم دەکات کە لە لایەن فۆنیکسەوە بەرهەم دەهێنرێت. بۆ زانیاری زیاتر سەردانی ماڵپەڕی سەرەکی بکە پەڕەی داگرتن ڤیدیۆی نوێکاریەکان:\n29 ئەیلولی 2020\nلە ئەلبومی: کارەکانی ڕاستی\nیەکێکی تر لە کارەکانم، وێنەی شۆتێکی هونەری.\n27 ئەیلولی 2020\nحەزم کرد ئەم ڤیدیۆیە دابنێم لە سەر شەقامی ١٥٠ مەتری هەولێر... شەقامی 150 مەتری بازنەیی خێرا لە هەولێر پڕۆژەیەکی ستراتیجییە و جەنجاڵی شەقامەکانی هەولێر بە ڕادەیەکی زۆر چارەسەر دەکات. هەرچەندە ئەمەش لێدوان و گفتو گۆی زۆر هەڵدەگرێت کە ئایا زۆربوونی ئەم شەقامانە تا چەند هاوکار دەبێت لە کەم کردنەوەی جەنجاڵی؟ یان ئایا بە پێچەوانەوە نابێتە هۆی دروست بوونی جەنجاڵی زیاتر؟ 150m street.mp4\nکارەکەت زۆر جوانە لە ڕووی دیزاینی کامێرە و ئینڤایرۆنمێنتەوە.\n13 ئەیلولی 2020\nکتێبی خەمڵاندنی بڕی کەمیاتی مەوادی پێویست بۆ کۆنکرێت\nکۆنکرێت پێکدێت له چیمەنتۆ و ولم و چەو و ئاو پیویسته ئەم پێکهاتانە به ڕێگایەکی ئەندازیاری خەمڵاندنیان بۆ بکرێت لەم بابەتەدا به شێوەیەکی ئاسان و ڕێگایەکی ئەندازیاری باسي لێکراوە و به نمونه ڕونکراوەتەوە بونی زانیاری له سه ر ڕێژەکانی کۆنکرێت .... لە لایەن ئەندازیار ابراهیم وەیسی ابراهیم نوسراوە لەم بەستەرەی خوارەوە داونلۆدی بکە: estimation.pdf\n5 ئەیلولی 2020\nزۆر سۆپاس کاک سەرمەد بە هیوای باشتر بوون زۆر سۆپاس کاک خەڵات، انشااللە کارەکانی دواتریش بەم شێوەیە دەبێت. هیوای گەییشتن بە ئامانجەکان بۆ هەموو کەس دەخۆازم.🙌\nدەست خۆش کاکە سامان، کارێکی زۆر جوانە. هیوادارم بەردەوام بەرەوپێش بڕۆیت، چونکە هەست ئەکەم ئەم کارەت لە چاو کاری پێشوت دا بەرەوپێش چوونی تەواوی پێوە دیارە.\n23 ئابی 2020\nErbil Building 2\n21 ئابی 2020\n20 ئابی 2020\nبراستی جێگای دەست خۆشیە بابەتێکی زۆر بەسوودت هەڵبژاردوە و باست کردوە لەبەر ئەوەی زۆر لە هاونیشتمانیان بەکاری دەهێنن و هیچ لێی نازانەن وە دست خۆش بێت بۆ راستکردنەوەی ناوەکە و پێشکەش کردنی زیانیاری وورد و تەواو لەسەر ئەم بابەتە، بەلام وەک رونکردنەوە زانیاری زیاتر: 1- ستایرۆپۆر تەپەدۆر نیە بەڵکو تپەدۆر (cork) ئەوە بەعرەبیش (قشرة شجرة بلوط) کەواتە ئەصلی دارە ئەوە لە بازار بەهەلە ناوی دەهێنن کە دەلێن فلین ئەوەش هەلەیە بەلام ئەندازیاری شارەزا لە دابڕانی گەرمی پێ دەلێت ستایرۆپۆر چونکە ناوی کوردی نیە. 2-ناوی زانستی تەنها EPS (تەختەکانی پۆلیستایرین کشاو ) لەبەر ئەوەی لە (XPS) و پۆلی ێورپان یش پێ دێت، وە باشترینی پۆلی ێۆریپانە 3-بۆ بەکارهێنانی وا پێشنیار دەکرێت لە بەرزی بەژن یان دەستی مرۆڤ نەبەرزتربێت نەک تەنها لەبەر سووتان لەبەر پێکدادان وە بڕینداربوونی، چونکە ئەگەر برینداربوو ئەوە مێرولە و حشرەات تیر وترار دەیخوات 4-\n19 ئابی 2020\n29 تەموزی 2020\nپاش سڵاو، بزانە ئەم نەخشەیە بە کەڵکت دێت .\n16 ئابی 2019\nدەست خۆش، تێبینیەکانی برادەران بە جێیە و لە عام دا نەخشەکە جوانە.\nزۆر سوپاس ئەڤین خان، تێبینیەکەت بە جێیە، ئەوە بۆیە وا دامنابوو لە کۆنسێپتی پێشوتر دا پایەکە چووبوە سەرەوە. زۆر سوپاس کاکە توانا، وەڵا سوپاست دەکەم ئەگەر ڕێنماییم بکەیت، مەبەستت ئەوەیە پایەکان نامێنێت ئەگەر کۆبیاکس یان وافڵ بە کار بهێنم؟ دیزاینەکەت چۆن دەبێت؟ ئەستوری سەقفەکە چەند دەبیت؟ تێبینیەکەت بەجێیە، ئێستا بەشێک لە کراوەکەی دواوەم بردۆتە ژێرزەمین. سوپاسی تێبینیەکانتان دەکەم..\n25 کانونی دووەم\nخه ریته ی خاوو\nسڵاو، بە ڕای من بابەتە بگوازەرەوە بۆ مەکۆی تایبەت بە خانوو و ڤێلا لە مەکۆی تەلارسازی دا.\n23 کانونی دووەم\nخانووی بێ خۆر بەکەرنەکەتوو!\nئەندازیاریانی خۆشەویست ، ئەگەر خانوو لەسەر زەوەیەکی بەر نزار و سێبەر بکرێت بە خانوو ، با بڵێین ئەم خانووە خۆری بەر نەکەوێت چی بکرێت تا ئەم خانووە نەبێت بە ڕتووبەو سارد سڕی ؟\n22 کانونی دووەم\n22 تشرینی یەکەمی 2020\n20 تشرینی یەکەمی 2020\nهەر بژیت و دەستتان خۆش کاک ڕاستی بەرێز بەردەوام بە👍\n17 ئەیلولی 2020\nكتێبێكی زۆر به‌سود له‌دیزان و دیته‌یڵی ته‌واو هه‌نگاو به‌هه‌نگاو له‌سه‌ر ئه‌مانه‌ی خواره‌وه .. زۆر به‌ئاسانی باسی هه‌موی كراوه له‌كتێبه‌كه‌دا ... 1-Beams 2- Slabs 3- Columns 4-Column Beam Joints 5-Walls 6- Corbels 7- Transfer Structures 8- Footings 9- Pile Caps 10- General R.C. Detailing 11-Design against Robustness 12- Shrinkage and Creep Manual for Design and detailings of rienforced concrete to code practice for structural use of concrete فه‌رموون ئه‌مه‌ش لینكی داونلۆدی كتێبه‌كه له‌میدیا فایه‌ری خۆم بۆم داناون http://www.mediafire.com/file/zptw99ufae010h2/rebaz-RCC_Design__handbook.pdf/file\nدەستخۆشیت لێ دەکەم کاکە سامان، کارەکەت جوانە و وردەکاری تەواوت تێدا کردوە. لە گەڵ بۆچوونەکەی کاکە ڕاستیشدام، ئەم کارەت بەرەوپێش چوونی پێوە دیارە.\nزۆر سوپاس کاکە @سامان شریف ، هیوادارم سودی لێ ببینی.\nپشكنينى سلامپى كۆنكريت\nئەم پشكنينە پيى دەگوتريت سلامپ تيست كە يەكيكە لەو پشكنينانەى كە باشى و خراپى كۆنكريت لە ڕووى وۆركابيليتى و كواليتى ميكسى كۆنكريتەكە دياريدەكات. راستەوخۆ لەسەر پرۆژە ئەنجام دەدريت. لەم بڵاوکراوەیە دا تەواوى زانياريەكان و شێوەى ئامادەكردنى نمونە بۆ پشكنين و شێوازى ئەنجام دانى پشكنينەكە روونكراوەتەوە. داگرتن: لەم بەستەرەی خوارەوە داونلۆدی بکە پشكنينى سلامپى كۆنكريت\nErbil Building 1\n© مافی پارێزراوە\n22 ئابی 2020\nدەستەکانت خۆش بێت زۆر جوانە.. بە تایبەت ئەوەی کە بە Enscape کراوە. دەتوانی ئەنیمەیشنی جوانیشی بە خێرایی لێ وەرگری.\nسیمینارێک لەسەر دابڕانی گەرمی بۆ بیناکان لە هەرێمی کوردستان Thermal Insulation هیوادا\nسیمینارێک لەسەر دابڕانی گەرمی بۆ بیناکان لە هەرێمی کوردستان Thermal Insulation هیوادارم بەبەتەکان خزمەت بە خوێنەران بکات سیمینار لەسەر دابڕانی گەرمی.pdf\nلە سەرەتای درووستبوونمانەوە، بیرمان لە درووستکردنی شێڵتەرکردۆتەوە بە مەبەستی پاراستنمان. لەگەڵ ئەمەشداو دوای تێپەڕبوونی چەندین سەدە و بەرەوپێشچوونی تەکنەلۆژیای مەواد لە بواری بیناسازیدا هێشتا مەترسییەکانی سرووشت و زیانگەیاندنی بە بیناکانمان لەسەر ماوە جا ئەم زیانانە بە ستراکچەرەکانمانبێت یاخو بە تەندرووستی دانیشتوانی بیناکانمان بێت. ئەمەش هۆکارەکەی نەبوونی مەوادی باشی بنبڕکردنی ئاو نییە بەڵکو بەشێکی هۆکارەکەی ئاڵۆزبوونی ستراکچەرەکانە و گرنگی نەدانە بە پرانسیپە بنەڕەتییەکانی بنبڕکردنی مەترسیەکانی ئاوە و حسابنەکردنی ئەو مەترسیانەیە کە دوای تەواوبوونی پڕۆژەکانمان سەرهەڵدەدەن بە هۆی بوونی لیکی ئاو لە سەقف و واجیهە و زۆرجاریش لە حەمام و توالێتەکاندا ئەمانەش یان بە شێوازی لیک دەردەکەون یاخود بە درووستبوونی ڕتووبەت و تێکدانی فنشینی بیناکان یاخود درووست بوونی کەڕوو دەردەکەون. کۆنترۆڵکردنی مەترسیەکانی ئاوی ژێرزەوی و باراناو و ئاوی سەرزەوی بە شێوەیەکی درووست ڕێگاچارەیەکی بنەڕەتییە بەمەبەستی نەهێشتنی کولفەی دووبارە چاکردنەوەی بیناکانمان . ئەنجامدانی چارەسەرکردن و بنبڕکردنی ئاو پێویستە لە لایەن ستافی شارەزا و خاوەن ئەزموونەوە بکرێت و ڕێگری بکرێت لە بەکارهێنانی ئەو مەوادانەی کە بۆ چەندین ساڵە شکستیان هێناوە. جگە لە کولفەی چاکردنەوەی بیناکان، درووستبوونی کەڕوو و زیانە تەندرووستیەکان کە بەهۆی لێچوون و ڕتووبەتەوە درووست دەبن هۆکارێکی دیكەیە کە وامان لێبکات بابەتی بنبڕکردنی لیکی ئاو لە بیناکانماندا بە هەند وەربگرین. کاری بنبڕکردنی ئاو ستراکچەرەکان دەپارێزێت و تەمەنی مانەوەیان زیاد دەکات و ئەم هەنگاوەش خۆی دەبینێتەوە لە بەکارهێنانی تەکنیک و مەوادی تایبەت بۆ هەر مەبەستێکی تایبەت. لە بواری بنبڕکردنی ئاودا شتێک نییە کە بۆ هەموو مەبەستێک بەکاربێت بەڵکو هەر کێشەیەک چارەسەرێکتی تایبەتی خۆی هەیە و بۆ ئەم مەبەستەش پێویستە پێش ئەنجامدانی هەر کارێک دیتەیڵی تەواو بەردەسبخرێت و بنەماو بنچینە سەرەکییەکانی بنبڕکردنی لێچوونی ئاو لە بەرچاو بگیرێت. نوسینی ئەندازیار: هاوڕاز محمد عبدالرحمن\n26 تەموزی 2020\n14 تەموزی 2020\n10 تەموزی 2020\n1 تەموزی 2020\n----وەرگرتنی كەرەسته له تاقيگەى بيناسازى ----\n----وەرگرتنی كەرەسته له تاقيگەى بيناسازى ---- 1-بلۆك له 10،000 دانه تەنها 6 دانه شێوەى بلۆكەكان وەك يەك بێت. 2- خشت له 5،000 دانه تەنها 30 دانه. 3-بيهارتۆن له 10،000 دانه تەنها 20 دانه. 4-كاشى سيراميك له 100 م2 تەنها 10 دانه. 5-كاشى گرانيت له 100م2 تەنها 10 دانه. 6-كاشى مۆزايك له 5،000 دانه تەنها 18 دانه. 7-كربستۆن له 3،000 دانه تەنها 3 دانه. 8-شتايگەر له 2،000 دانه تەنها 3 دانه. 9-ساقيه له 3،000 دانه تەنها 3 دانه. 10-ثرمستۆن له 2،000 دانه تەنها 15 دانه. 11-ماستيك له مستوى 100م2 تەنها بڕى 100غم. 12-شيش: يەك نموونه = 5 تاڵ به درێژی 60سم ↓↓ كەمتر له 10 مم له 25 طن يەك نموونه (10-16مم) له 35 طن يەك نمموونه (22-32)مم له 45 طن يەك نموونه سەروو 32 مم له 45-55 طن يەك نموونه 13- بەردى ديوارى ڕاگر 6 دانه به پێوانەى (6*6*6) سم. 14-مەڕمەڕ 3 دانه به پێوانەى (30*30) سم و هەروەها 3 دانه بە پيوانەى (10*10) سم. 15-بەردى حلان 3 دانه به پيوانەى (30*30) سم و هەروەها 3 دانە به پيوانەى (10*10) سم. 16-تێکەڵەى خاك T.A بڕى 200 كغم و بۆ تيستى CBR نابێت له 200 كغم كەمتر بێت و هەروەها بۆ T.B & T.C له 200 كغم كەمتر نەبيت. 17- ئەسفلت: بايندەر و ستابلايزەر لە 1 تاص كەمتر نەبيت. ئەندازيار :هەرێم فاروق\n15 نیسانی 2020\nدەست خۆش کاک خەڵات هیوای بەردەوامیت بۆ دەخوازم.\n14 نیسانی 2020\nدەست خۆش کاك @HaremFaruq زۆر سوپاس بۆ زانیاریەکانت.\nچەند زانیارییەک لەسەر پشکنینی شەشپاڵووی کۆنکریتی\nچەند زانیارییەک لەسەر پشکنینی شەشپاڵووی کۆنکریتی ناساندن::: گروپ: : پيكديت له سێ شەشپالوو كه پشكنينى بەرگرى بۆ دەكريت ■■■ پشكنينى بەرگرى كۆنكريت : : پيكديت له پشكنينى چوارگرووپى شةشپالوويى واته (12 شةشپالوو).■■■ ■■■ ■■■ ■■■ -ے Fcu : بەرگرى داواكراو له شةشپاڵووەکان. -ے Fc : بەرگرى داواكراو له ديزاين . -ے (Fc (core : بةرگرى كؤرى كۆنكريتى مەرجەكان :: يەك گرووپى شەشپالووى وەردەگيريت بۆ هەر 20 م3 كۆنكريت بەلام بۆ هەندێ بەشی بينا وەك ( raft foundation بۆ هەر 50م3 كۆنكريت يەك گرووپ وەردەگيريت) دەبيت، به مەرجێک له چوار گرووپ واتە له 12 شەش پاڵوو كەمتر نەبيت. -بەرگرى كۆنكريت به پەسەند ئەژمار دەكريت ئەگەر :: تيكراى هەر چوار گرووپيك به لايەنى كەم (3ميگاپاسكال) زياتر بيت له بەرگرى داواكراو. بەرگرى هەر گرووپيك كەمتر نەبيت له بەرگرى داواكراو. له كاتى دەرنەچوونى ئەنجامەكانى هەرگرووپيك ،ئەوا تەنها كۆنكريتى ئەو گرووپه بەدەرنەچوو دادەنريت،بەلام ئەگەر زياتر له گرووپيک دەرنەچوو ئەوا تيكراى كۆنكريتەكه به دەرنەچوو دادەنريت، بۆ هەر گرووپيكى دەرنەچوو چوار كۆر وەردەگيريت، ئەنجامى تیكڕاى چوار كۆرى كۆنكريتى ("4 ) به دەرچوو ئەژمار دەكريت :ئەگەر↓↓ 1.20 Fc (core) >= 0.80 Fcu -ئۆنجامى هۆر تاكه كۆريكى كۆنكريتى : 1.20 Fc (core ) >= 2\_3 Fcu ¤¤ئەگەر ئەنجامى كۆرەكان دەرنەچوون ئەوا پيويستە پشكنينى Load test ى بۆ بكرت. نموونه//// Ex1: Fcu = 28 Mpa (28 Days test result of cubes (mpa: (G1(24,26,27, (G2(29,27,17, (G3(25,22,28, (G4(23,27,28 EVALUATION: Overall Average = 25.25 > (21+3=24) mpa G1(avg.) =25.7 , G2(avg.)=24.3 , G3(avg.)=25 G4(avg.)=26 > (21mpa) □The concrete is Satisfactory ___وردەكارى تەواو له كۆدى عيراقى سالى 1987 وەردەگيرێت. ئەندازیار:هەرێم فاروق\n13 نیسانی 2020\nلە ئەلبومی: بینینی پاک Clean Sight\n2 تشرینی یەکەمی 2019\n9 ئەیلولی 2019\nفیركاری سریدی ماكسی 2015 بۆ سه ره تاكان كۆرس\nئه كَه ر به سود بو دوعای خیرمان بۆ بكه ن ئه مه ش كۆرسی سریدی ماكسی 2015 به زمانی ئینكَلیزی یه ك له یه كتری جاكترن https://www.youtube.com/watch?v=vByhT-2nvik&list=PL20b5kI7WuWxQJAqj75Sj6yqZENZuT1Sr&index=3\n14 تشرینی یەکەمی 2015